Mauloomathu nulibenees Nasheed ehen vidhaalhu nuvaane: Hassan\nމައުލޫމާތު ނުލިބެނީސް ނަޝީދު އެހެން ވިދާޅުނުވާނެ: ހަސަން\nފުލުހުންނާ ގުޅޭގޮތުން ރައީސް ނަޝީދު ދެއްކެވި ވާހަކަތަކަކީ، ސިފައިންގެ ތެރެއިން ބަޔަކު މައުލޫމާތު ދެއްވުމުން ނޫނީ ރައީސް ނަޝީދު ވިދާޅުވާނެ ވާހަކަތަކެއް ނޫން ކަމަށް އެމްޑީޕީގެ ޗެއާޕާސަން އަދި ހެންވޭރު ހުޅަނގު ދާއިރާގެ މެންބަރު ހަސަން ލަތީފު ވިދާޅުވެއްޖެ އެވެ.\nފުލުހުން ފާރަލަމުންދާ ކަމަށް މީގެ ތިން ރޭ ކުރިން އެމަނިކުފާނަށް އެމްއެންޑީއެފުން އަންގާފައިވާ ކަމަށް މަޖިލިސް ރައީސް މުހައްމަދު ނަޝީދު ވަނީ ވިދާޅުވެފަ އެވެ. ނަމަވެސް ނަޝީދަށް ފުލުހުން ފާރަލާ ކަމަށް އެމަނިކުފާނަށް ދަންނަވާފައިި ނުވާނެ ކަަމަށް އެމްއެންޑީއެފުން ވަނީ ބުނެފަ އެވެ. އެމްއެންޑީއެފުން ބުނީ ސެކިއުރިޓީ ބެލެހެއްޓުން ގާނޫނީ ގޮތުން ލާޒިމް ކޮށްފައިވާ ފަރާތްތަކުގެ ސެކިއުރިޓީއާ ގުޅޭ ގޮތުން އެމްއެންޑީއެފާއި ގުޅިގެން ކުރަންޖެހޭ ކަންކަން ކުރަމުންދާ ކަމަށެވެ. އެގޮތަށް މަސައްކަތް ކުރަނީ އެއިރެއްގައި އެ ބޭފުޅަކަށް އޮތް ނުރައްކަލެއް ވަޒަން ކުރުމަށްފަހު އޭގެ މައްޗަށް ބެލުމަށްފަހު ކަމަށެވެ.\nހަސަން ލަތީފް ވިދާޅުވީ އެމްއެންޑީއެފުން ރަސްމީކޮށް ލިޔުމުން އަންގާފައި ނެތްނަމަވެސް، ސިފައިންގެ ތެރެއިން ބަޔަކު ރައީސް ނަޝީދަށް މައުލޫމާތު ދެއްވުމުން ނޫނީ އެފަދަ ވާހަކައެއް ރައީސް ނަޝީދު ދައްކަވާނެ ކަމަށް ގަބޫލު ނުކުރައްވާ ކަމަށެވެ.\n"އެމްއެންޑީއެފުން ރަސްމީކޮށް ލިޔުމުން އަންގާފައި ނެތަސް، ސިފައިންގެ ތެރޭން ބަޔަކު ރައީސް ނަޝީދަށް މައުލޫމާތު ދެއްވީމަ ނޫނީ އެފަދަ ވާހަކައެއް އެއްގޮތަކަށް ވެސް ރައީސް ނަޝީދު ވިދާޅުވާނެ ކަމަށް ކުޑަކޮށް ވެސް ގަބޫލެއް ނުކުރާނަން." ރައީސް ނަޝީދުގެ ވާހަކަތައް ދިފާއު ކުރައްވާ ހަސަން ވިދާޅުވި އެވެ.\nއެމްއެންޑީއެފުން ރަސްމީކޮށް ލިޔުމުން އަންގާފައި ނެތަސް، ސިފައިންގެ ތެރޭން ބަޔަކު ރައީސް ނަޝީދަށް މައުލޫމާތު ދެއްވީމަ ނޫނީ އެފަދަ ވާހަކައެއް އެއްގޮތަކަށްވެސް ރައީސް ނަޝީދު ވިދާޅުވާނެކަމަށް ކުޑަކޮށްވެސް ގަބޫލެއް ނުކުރާނަން.\nނަޝީދުގެ ވާހަކަތަކާއި ގުޅިގެން އެމްއެންޑީއެފުން ބުނީ ސެކިއުރިޓީ ބެލެހެއްޓުން ގާނޫނީ ގޮތުން ލާޒިމް ކޮށްފައިވާ ފަރާތްތަކުގެ ސެކިއުރިޓީއާ ގުޅޭގޮތުން އެމްއެންޑީއެފާއި ގުޅިގެން ކުރަންޖެހޭ ކަންކަން ކުރަމުންދާ ކަމަށެވެ. އެގޮތަށް މަސައްކަތް ކުރަނީ އެއިރެއްގައި އެ ބޭފުޅަކަށް އޮތް ނުރައްކަލެއް ވަޒަން ކުރުމަށްފަހު އޭގެ މައްޗަށް ބެލުމަށްފަހު ކަމަށެވެ.\nއެމްޑީޕީ ރައީސް މުހައްމަދު ނަޝީދު އެމްއެންޑީއެފް + ހަސަން ލަތީފް


Uhthama Fadiyaaru4Mahah Jalah Laan Hukum Koffi\nދައުލަތުގެ ރަސްމީ ލިޔެކިޔުންތައް ބަދަލުކުރާ ނިޒާމް، ޖެމްސް ހުއްޓުވާލަން އެންގެވިކަން ސާބިތުވެ އުއްތަމަ ފަނޑިޔާރު އަބްދުﷲ ސައީދު ހަތަރު މަހާއި 24 ދުވަހަށް ޖަލަށްލާން ކްރިމިނަލް ކޯޓުން މިއަދު ހުކުމްކޮށްފި އެވެ.\nރައީސް އަބްދުﷲ ޔާމީން ސުޕްރީމް ކޯޓަށް ފޮނުއްވި ސިޓީތަކެއް ބަލައިނުގަތުމަށް ޖެމްސް ހުއްޓުވާލަން އުއްތަމަ ފަނޑިޔާރު އެންގެވި މައްސަލައިގައި އެމަނިކުފާނުގެ މައްޗަށް ވަނީ، ދައުލަތުގެ މަސައްކަތަށް ހުރަސް އެޅުމުގެ ދައުވާ އުފުލައިފަ އެވެ. އެ ދައުވާ ސާބިތުކުރުމަށް އެމަނިކުފާނާ ދެކޮޅަށް ދައުލަތުން ގިނަ ސިއްރު ހެކިތަކެއް ވަނީ ހުށަހަޅާފައެވެ.\nމިއީ ރާއްޖޭގެ އުއްތަމަ ފަނޑިޔާރެއްގެ މައްޗަށް ޖިނާއީ ކުށެއް ސާބިތުވި ފުރަތަމަ ފަހަރެވެ.\nކުރިމިނަލް ކޯޓުން މިއަދު ހުކުމް އިއްވިިއިރު 10 ދުވަސް ތެރޭގައި ހައިކޯޓުގައި އިސްތިއުނާފު ކުރަންޖެހޭނެ އެވެ. ހައިކޯޓުން އެ މައްސަލަ 30 ދުވަސް ތެރޭގައި ނިންމަން ޖެހޭނެ އެވެ. ސުޕްރީމް ކޯޓުގައި އިސްތިއުނާފު ކުރަން ބޭނުންވާނަމަ އެކަމަށް ވެސް ލިބެނީ 10 ދުވަހެވެ. ސުޕްރީމް ކޯޓުން ވެސް 30 ދުވަހުގެ ތެރޭގައި މައްސަލަ ބަލާ ނިންމަންޖެހޭނެ ކަމަށް ފަނޑިޔާރުންގެ ގާނޫނަށް އެންމެފަހުން ގެނައި އިސްލާހުގައި ބުނެއެވެ.\nސުޕްރީމް ކޯޓުން އުއްތަމަ ފަނޑިޔާރަށް ކޮށްފައިވާ ޖަލު ހުކުމްގެ ހުރިހާ މަރުހަލާއެއް ނިމި އެހުކުމް ދަމަހައްޓައިފިނަމަ، އެމަނިކުފާނުގެ ފަނޑިޔާރުކަން ގެއްލޭނެ އެވެ.


Dhun holhin geah vannan ulhumun libuny bodu landeh | Atoll News\nދުންހޮޅިން ގެއަށް ވަންނަން އުޅުމުން ލިބުނީ ބޮޑު ލަނޑެއް\nޝާއިޢުކުރީ: ޢާއިޝް ޖުލައި 1, 2021, 16:16\nއަވަހަށް ދާން ޖެހޭ ތަންތަނަށް ދާން އުޅުމުގެ ތެރޭގައި ހަނދާން ނެތި ތަޅުދަނޑި ބާއްވާފައި ދިއުން އެއީ ކޮންމެ މީހަކަށް ވެސް ވެދާނެ ކަމެކެވެ. ބައެއް މީހުން އެފަދަ ހާލަތެއް ދިމާވެދާނެ ކަމަށް އިތުރު ތަޅުދަނޑިއެއް ގެންގުޅޭއިރު، އަނެއްބައި މީހުން ގެއަށް ނުވަދެވި ތަޅުލެވިފައި ހުރުމުން އެހީތެރިކަމަށް އެދި ކޮންމެވެސް ފަރާތަކަށް ގުޅަނީއެވެ.\nއެހެންނަމަވެސް ނެވާޑާގައި ދިރިއުޅޭ މި އަންހެން ކުއްޖާ ހަނދާންނެތި ގޭގެ ތަޅުދަނޑި ބާއްވާފައި ދެވުމުން ގެއަށް ނުވަދެވުމުން ކަންތައް ކުރީ މުޅިން އެހެން ގޮތަކަށެވެ. އިތުރު ތަޅުދަނޑިއެއް ލިބޭތޯ ނުވަތަ އެހީތެރި ކަމަށް އެދި މީހަކަށް ގުޅުމުގެ ބަދަލުގައި އޭނާ ބެލީ ފިލްމުތަކުގައި ދައްކާ ސްޓައިލަށް ގޭގެ ދުންހުޅިން ގެއަށް ވަދެވޭތޯއެވެ……..ނަމަވެސް، ދުންހޮޅީގައި ތާށިވީއެވެ.\nފިލްމުތަކުގައި ދުންހޮޅިން ގޭގެއަށް ވަންނަތަން ފެނި އެކަމުން ހިތްވަރު ލިބިގެން ފިލްމުތަކުގައި ދައްކާހައި ފަސޭހައިން ދުންހޮޅިން ވަދެވޭނެ ކަމުގެ އުންމީދުގައި ފެށި ދަތުރު ބަރުބާދުވީ މެދަކާހަމައަށް ވެސް ނުދެވެނީސް އޭގެތެރޭގައި ތާށިވުމުންނެވެ. މައްޗަކަށްވެސް ނޭރުނެވެ. ތިރިއަކަށްވެސް ނުފޭބުނެވެ. އެންމެފަހުން ޖެހުނީ އެހީތެރިކަމަށް އެދި ފަޔަރ ޑިޕާޓްމަންޓަށް ގުޅާށެވެ.\nމިހާދިސާއަށް އަލިއަޅުވާލައި ހެންޑަރސަން ފަޔަރ ޑިޕާޓްމަންޓުގެ ފަރާތުން ކުރި ފޭސްބުކް ޕޯސްޓެއްގައި ބުނެފައި ވަނީ، ހަނދާންނެތި ތަޅުދަނޑި ބާއްވާފައި ދެވުމުން ގެއަށް ނުވަދެވުމުން ދުންހޮޅިއެއްގެ ތެރެއިން ގެއަށް ވަންނަން މަސައްކަތް ކުރަނިކޮށް ދުންހޮޅީގައި ތާށިވި 18 އަހަރުގެ އަންހެން ކުއްޖެއް ސަލާމަތް ކޮށްފައިވާ ކަމަށެވެ. އޭނާ ސަލާމަތް ކޮށްފައި ވަނީ ވާގަނޑެއް ބޭނުން ކޮށްގެން ކަމަށާއި، މި އާދަޔާ ޚިލާފު ހާދިސާގައި އަންހެން ކުއްޖާއަށް އަނިޔާއެއް ވެފައި ނުވާ ކަމަށްވެސް ބުނެފައި ވެއެވެ. އެޕޯސްޓުގައި އިތުރަށް ބުނެފައި ވަނީ، ހެންޑަރސަން ފަޔަރ އެންޑް ރެސްކިއު ޑިޕާޓްމަންޓުގެ ފަޔަރ ފައިޓަރުންނަކީ ހަނި ދޭތެރެއިން ވެސް މީހުން ސަލާމަތް ކުރުމުގެ ފުރިހަމަ ތަމްރީން ލިބިފައި ތިބި ބައެއް ކަމަށާއި، ބައި ގަޑިއިރެއްހާއިރު ތެރޭގައި އެ އަންހެން ކުއްޖާ ސަލާމަތް ކޮށްފައިވާ ކަމަށެވެ.\nމިހާދިސާ ވަނީ ފޭސްބުކްގައި އެތައް ބައެއްގެ މެދުގައި ދައުރުވެފައެވެ. އަދި އެތައް ބަޔަކު ދަނީ މިފަދަ ހާދިސާއެއް ދިމާވެއްޖެ ނަމަ އެމީހުން ކަންތައް ކުރާނެ ގޮތުގެ ޚިޔާލުތައްވެސް ހިއްސާ ކުރަމުންނެވެ. އެގޮތުން އެއްބަޔަކު ބުނެފައި ވަނީ، ގެއަށް ނުވަދެވި ތަޅުލެވުމުން ގެއިން ބޭރުގައި ހުރެ ލިބެން ޖެހޭ އަދަބެއް ލިބުންވެސް މިފަދަ ލަދުވެތި ހާދިސާއަކަށް ވުރެ ރަނގަޅު ކަމަށެވެ. ތިބޭފުޅުންގެ ޚިޔާލަކީ ކޮބައިތޯއެވެ؟


ސީނިއަރ ރަޖިސްޓާރޑް ނާރސް\nމި އިޢުލާންވަނީ 21 ޑިސެންބަރު 2020 1405 ގައި ބާތިލް ކުރެވިފައެވެ.\nސީއެސް 10-3 ( ގްރޭޑް 3)\nމަސައްކަތަށް ނުކުންނަވާ ކޮންމެ ދުވަހަކަށް -/150 ރުފިޔާ\nސިވިލް ސަރވިސްގެ މުވައްޒަފުންނަށް ހަމަޖެހިފައިވާ އުޞޫލުން އިތުރުގަޑީގެ ފައިސާއާއި އެހެނިހެން ޢިނާޔަތްތައް\nއެޑްމިޓްކުރެވޭ ބަލިމީހުންނަށް ބޭނުންވާ ނާރސިންގ ކެއަރ ޑޮކްޓަރުންގެ ލަފާގެ މަތިން ކަނޑައެޅިފައިވާ އުޞޫލުގެ މަތިން ދިނުން\nހޮސްޕިޓަލުގެ އިންފެކްޝަން ކޮންޓުރޯލްކުރުމުގެ ގޮތުން ހެދިފައި ހުންނަ ޤަވާޢިދުތަކަށް އިޙްތިރާމްކުރުމަށް ބަލިމީހުންގެ އެހީތެރިންނަށް ނަސޭހަތްތެރިވުމަށާއި އަދި އެމީހުންނަށް ބޭނުންވާ މަޢުލޫމާތު ( ޕޭޝަންޓް ކޮންފިޑެންޝިއަލިރޓީ އާއި އެއްގޮތަށް ) ކަނޑައެޅިފައިވާ އުޞޫލާއި އެއްގޮތަށް ފޯރުކޮށްދިނުން.\nއައި.ސީ.ޔޫ، ވޯޑު، ލެބަރ ރޫމް، އެން.އައި.ސީ.ޔޫ ފަދަ ނަރުހުންގެ ބެލުމުގެ ދަށުގައިވާ ތަންތަން ހުންނަންޖެހޭ މިންގަނޑަށް ސާފުތާހިރުކަން ހިފެހެއްޓިފައިވޭތޯ ކޮންމެ ދުވަހަކު ބަލައި ސްޕަވައިޒަރގެ ލަފާގެ މަތިން ކަނޑައެޅިފައިވާ މިންގަނޑުގައި ހިފެހެއްޓުން، އަދި މި މާޙައުލުތަކަކީ ހުރިހާ މާނައެއްގައި ވެސް ހަމަހިމޭން މާޙައުލުތަކެއް ކަމުގައި ހެދުން.\nކޮންމެ ޑިއުޓީއެއް ފެށުމާއިއެކު އިންވެންޓްރީ ނަގައި އިމަޖެންސީ ރޫމް އަށް ބޭނުންވާނެ ތަކެތި ހުރިތޯބަލައި، މަދުވާތަކެތި ސްޕަވައިޒަރގެ ލަފާމަތިން ހޯދައި ހަމަކުރުން.\nއައި.ސީ.ޔޫ، ވޯޑު، ލެބަރ ރޫމް، އެން.އައި.ސީ.ޔޫ ފަދަ ނަރުހުންގެ ބެލުމުގެ ދަށުގައިވާ ތަންތަން ހުންނަންޖެހޭ މިންގަނޑަށް ސާފުތާހިރުކަން ހިފެހެއްޓިފައިވޭތޯ، ކަނޑައެޅިފައިވާ ދަންފަޅީގައި، ބަލައި ޔަޤީންކުރުން.\nއައި.ސީ.ޔޫ، ވޯޑު، ލެބަރ ރޫމް، އެން.އައި.ސީ.ޔޫ ކަނޑައެޅިފައިވާ ދަންފަޅީގައި، މި މާޙައުލުތަކަކީ ހުރިހާ މާނައެއްގައި ވެސް ހަމަހިމޭން މާޙައުލުތަކެއް ކަމުގައި ހެދުން.\nއިތުރު ފަރުވާއަށް ރަށުން ބޭރަށް ފޮނުވަންޖެހޭ ބަލިމީހުންގެ ކަންތައްތައް ވޯޑު މެނޭޖަރގެ ލަފާގެ މަތިން ކުރުމާއި ދަތުރަށް ބޭނުންވާ އެންމެހައި ކަންތައްތައްތަކުގައި އެހީތެރިވެދިނުން.\nހޮސްޕިޓަލަށް ވިހަން އަންނަ މާބަނޑުމީހުން ވިއްސުމުގެ ކަންތައްތަކުގައި އެހީތެރިވެދިނުމާއި ނާރސިންގ ސާރވިސްއަށް ބޭނުންވާ އެހެންކަންތައްތަކުގައި އެހީތެރިވެދިނުން.\nމޯލްޑިވްސް ނަރސިންގ އެންޑް މިޑްވައިފަރީ ކައުންސިލް ގަބޫލުކުރާ ނަރސިންގ ދާއިރާއިން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑު ލެވެލް7ނުވަތަ 8 ގެ ސަނަދެއް ހާޞިލްކޮށްފައިވުމާއެކު،ނަރސިންގ ދާއިރާއިން ޖުމްލަ2އަހަރު ދުވަހުގެ މަސައްކަތު ތަޖުރިބާ ލިބިފައިވުން.\n(ހ) މޯލްޑިވްސް ކޮލިފިކޭޝަން އޮތޯރިޓީން ފެންވަރު/ލެވަލް ކަނޑައަޅައި ތައްގަނޑު ޖަހާފައިވާ، ރާއްޖެއިން ބޭރުގެ މަތީ ތަޢުލީމުދޭ މަރުކަޒަކުން ދޫކޮށްފައިވާ ތަޢުލީމީ ސެޓުފިކެޓުތަކާއި ޓްރާންސްކްރިޕްޓް؛ ނުވަތަ: ސެޓްފިކެޓް ނެތް ހާލަތްތަކުގައި، ކޯސް ފުރިހަމަ ކުރިކަމުގެ ލިޔުމާއި، މޯލްޑިވްސް ކޮލިފިކޭޝަންސް އޮތޯރިޓީން ދޫކޮށްފައިވާ އެމް.ކިއު.އޭ އެސެސްމެންޓް ރިޕޯރޓްގެ ކޮޕީ އަދި ޓްރާންސްކްރިޕްޓްގެ ކޮޕީ\n9. މުއްދަތު ހަމަނުވާ ރެޖިސްޓްރޭޝަން އަދި ލައިސެންސްގެ ކޮޕީ\nހާސިލުކޮށްފައިވާ ތަޢުލީމާއި،ތަމްރީނަށް ބަލައިގެން.\nޤާބިލްކަން ކަށަވަރުކުރުމަށް އިންޓަރވިއު ކޮށްގެން.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 27 ޑިސެމްބަރ 2020 ވާ އާދިއްތަ ދުވަހުގެ ގެ 13:30 ގެ ކުރިން، ފުވައްމުލަކު ހޮސްޕިޓަލުގެ އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީ-މެއިލް [email protected] މެދުވެރިކޮށް ވެސް ބަލައިގަނެވޭނެއެވެ.\nއިންޓަވިއު (އިމްތިޙާނާއި ޕްރެޒެންޓޭޝަން އޮންނަ ނަމަ، އެ ބައިވެސް ހިމެނުން) އޮންނާނެ ތަނާއި، މުއްދަތު:\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 31 ޑިސެމްބަރ 2020 ގައެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6861860 އަށެވެ. އީ-މެއިލް ކުރާނީ [email protected] އަށެވެ.\n12 ޖުމާދަލް ޢޫލާ 1442ހ.\n17 ޑިސެމްބަރ 2020މ.\nޕަބްލިޝްކުރި ތާރީޚު: 17 ޑިސެންބަރު 2020\nޕަބްލިޝްކުރި ގަޑި: 1615\nސުންގަޑި: 27 ޑިސެންބަރު 2020 1330


Giroud ah faahaga kurevey hafthaa eh\nޖިރޫއަށް ފާހަގަ ކުރެވޭ ހަފުތާއެއް\nޖިރޫޑް (ކ) ލަނޑު ޖެހުމަށް ފަހު އުފާ ފާޅު ކުރަނީ\nލީޑްސް ޔުނައިޓެޑްގެ މައްޗަށް 3-1 ގެ ނަތީޖާއިން މޮޅުވެ، ތާވަލުގެ އެއްވަނަ އަށް ޗެލްސީ ދަތުރު ކުރި މެޗުގައި އޮލިވާ ޖިރޫޑް ވިދާލައިފި އެވެ.\nމި ހަފުތާއަކީ ޖިރޫޑަށް ފާހަގަ ކުރެވޭ ހަފުތާ އެކެވެ. މިދިޔަ ބުދަ ދުވަހު ޗެމްޕިއަންސް ލީގްގައި ސެވިއްޔާ ކޮޅަށް ހަތަރު ލަނޑު ޖަހައި އެ ގުރޫޕްގެ އެއްވަނަ އަށް ޗެލްސީ ގެންގޮސް ދިނުމުގައި އެންމެ މުހިންމު ދައުރެއް އަދާ ކުރީ ޖިރޫޑް އެވެ. ދެ މުބާރާތުގެ ވެސް އެއް ވަނަ މަގާމަށް ޗެލްސީ ގެންގޮސް ދިނުމުގައި މި ހަފުތާއަކީ ޖިރޫޑަށް ފާހަގަ ކުރެވޭ ހަފުތާ އެކެވެ.\nލީޑްސްގެ ޕެޓްރިކް ބަމްފޯޑް މެޗުގެ ހަތަރު ވަނަ މިނެޓްގައި އެ ޓީމަށް ލީޑް ނަގައި ދީފައި ވަނިކޮށް ޗެލްސީ އަށް މެޗުގެ ނަތީޖާ ހަމަހަމަ ކޮށް ދިނީ ޖިރޫޑް އެވެ. މެޗުގެ 27 ވަނަ މިނެޓްގައި އޭނާ ލަނޑު ޖެހީ ރީސް ޖޭމްސް ތަނަވަސް ކޮށްދިން ފުރުސަތަކުންނެވެ. އެއީ އެއް ހަފުތާގައި ކުޅުނު ދެ މެޗުގައި ޖިރޫޑް ކާމިޔާބު ކުރި ފަސް ވަނަ ލަނޑެވެ. މިދިޔަ ހަފުތާގައި ޓޮޓެންހަމް ހޮޓްސްޕާސް އާ ދެކޮޅަށް ލަނޑެއް ނުޖެހި އެއްވަރުވި މެޗުގައި ޗެލްސީގެ ޓީމުން ލަނޑު ޖަހާނެ އެންމެ ރަނގަޅު ފުރުސަތެއް ލިބުނީ ޖިރޫޑް އަށެވެ. އޭގެ ކުރިން ޗެމްޕިއަންސް ލީގްގައި ފްރާންސްގެ ރެން އާ ދެކޮޅަށް ކުޅުނު މެޗު އެއްވަރުވާން ދަނިކޮށް ޗެލްސީ މޮޅު ކޮށްދިން ލަނޑު މެޗުގެ އެންމެ ފަހު ވަގުތުގައި ކާމިޔާބު ކުރީ ޖިރޫޑް އެވެ.\nރޭގެ މެޗުގައި ޗެލްސީގެ އަނެއް ދެ ލަނޑު ކާމިޔާބު ކުރީ ޒޫމާ އާއި ކްރިސްޓިއަން ޕްލިސިޗް އެވެ. ޗެލްސީ އެއް ވަނައިގައި އޮތީ އެންމެ ކުރީގައި ލީޑް ކުރަމުންދާ ޓޮޓެންހަމް އާއި ލިވަޕޫލަށްވުރެ އިތުރަށް މެޗު ކުޅެ އިތުރަށް އެއް ޕޮއިންޓް ހޯދައިގެންނެވެ. މިރޭ ޓޮޓެންހަމް އާއި އާސެނަލް އަދި ލިވަޕޫލާއި ވޯލްވާހެމްޓަން ވޮންޑާސް ކުޅޭ މެޗުތަކުން ސްޕާސް އާއި ލިވަޕޫލް މޮޅުވެއްޖެނަމަ ޗެލްސީގެ މަގާމަަށް ބަދަލު އަންނާނެ އެވެ.\nވެސްޓްހަމް ޔުނައިޓޭޑާ ދެކޮޅަށް ކުޅުނު މެންޗެސްޓާ ޔުނައިޓެޑް މެޗުގެ އެންމެ ފަހު 30 މިނެޓާ ހަމައަށް ދިޔަިއރުވެސް އޮތީ ފަހަތުގަ އެވެ. އެހެންނަމަވެސް އެންމެ ފަހު 30 މިނެޓްގައި ތިން ލަނޑު ކާމިޔާބު ކޮށް މެޗު ކާމިޔާބު ކުރި އެވެ. މިއީ ލީގްގައި އެ ޓީމު ފަހަތުން އަރައި މޮޅުވި ޖެހިޖެހިގެން ދެ ވަނަ މެޗެވެ. ފުރަތަމަ ހާފުގައި ތޯމަސް ސޫސުކް ވެސްޓްހަމްއަށް ލީޑް ނަގައި ދިނެވެ. މެޗުގެ 65 ވަނަ މިނެޓްގައި ޔުނައިޓެޑްގެ ފުރަތަމަ ލަނޑު ކާމިޔާބު ކުރީ ޕައުލް ޕޮގްބާ އެވެ. ތިން މިނެޓް ފަހުން މޭސަން ގްރީންވުޑް ވަނީ ޔުނައިޓެޑަށް ލިޑް ނަގައިދީފަ އެވެ. އެ ޓީމުގެ ތިން ވަނަ ލަނޑު 78 ވަނަ މިނެޓްގައި ކާމިޔާބު ކުރީ މާކޯސް ރަޝްފާޑް އެވެ.\nފުލަމް އާ ދެކޮޅަށް ކުޅުނު މެންޗެސްޓާ ސިޓީ މެޗު ކާމިޔާބު ކުރީ 2-0 ންނެވެ. އެ ޓީމުގެ ލަނޑުތައް ކާމިޔާބު ކުރީ ރަހީމް ސްޓާލިން އަދި ކެވިން ޑި ބްރައިނާ އެވެ. ޑި ބްރައިނާ ލަނޑު ކާމިޔާބު ކުރީ ލިބުނު ޕެނަލްޓީންނެވެ.


Gina dhaairaa thakun sifainge vazeefaa ah hulhuvaa laifi\nގިނަ ދާއިރާތަކަކުން ސިފައިންގެ ވަޒީފާއަށް ހުޅުވާލައިފި\nސިފައިންތަކެއް- ސިފައިންގެ ވަޒީފާއަށް ވަނުމުގެ ފުރުސަތު ވަނީ ހުޅުވާފަ- ފޮޓޯ- އަވަސް\nގިނަ އަދަދެއްގެ ދާއިރާއަށް ބޭނުންވާ ސިފައިން ހޯދަން ޑިފެންސް މިނިސްޓްރީން އިއުލާންކޮށްފި އެވެ.\nޑިފެންސް މިނިސްޓްރީން މިއަދު ކުރި އިއުލާނުގައި ބުނީ، ސިފައިންގެ ވަޒީފާއަށް ވަނުމުގެ ފުރުސަތު ހުޅުވާފައިވަނީ 10 ދާއިރާއަކުން ކަމަށެވެ.\nއެ 10 ދާއިރާއަކީ، މެރިންކޯ، ސްޕެޝަލް ފޯސަސް، ފަޔާ އެންޑް ރެސްކިއު ސާވިސް، ސްޕެޝަލް ޕްރޮޓެކްޝަން ގްރޫޕް، ކޯސްޓްގާޑް، މިލިޓަރީ ޕޮލިސް، މެޑިކަލް ސާވިސް، މިލިޓަރީ އިންޖީނިއާސް، އިލެކްޓްރިކަލް އެންޑް މެކޭނިކަލް އިންޖީނިއާސްގެ އަދި ސަޕޯޓް ސާވިސް އަށެވެ.\nއިއުލާނުގައި ވާގޮތުން ސިފައިންގެއަށް ވަންނަން ބޭނުންވާ ފަރާތަކީ ދިވެއްސަކަށް ވާން ޖެހެ އެވެ. އަދި ޖީސީއީ އޯލެވެސް ފެންވަރު ނުވަތަ އެފެންވަރުގެ ވޮކެޝަނަލް ސެޓްފިކެޓެއް އޮންނަންވާނެ އެވެ. އަދި 18 އަހަރު ފުރިފައިވާ ފަރާތަކަށްވެސް ވާން ޖެހެ އެވެ.\nމީގެ އިތުރުންވެސް ވަޒީފާއަށް ކުރިމަތިލާ ފަރާތަކީ، ސިފައިންގެ ވަޒީފާ އަދާކުރެވޭ ފަދަ ސިއްހަތު ރަނގަޅު މީހަކަށްވެސް ވާން ޖެހެ އެވެ. އަދި ވޭތުވެދިޔަ ފަސް އަހަރު ދުވަހުގެ ތެރޭގައި އެއްވެސް ބާވަތެއްގެ ކުށުގެ ރިކޯޑް އޮތް މީހަކަށް ވެގެން ނުވާނެ އިރު ވަޒީފާއަށް ކުރިމަތިލަނީ ފިރިހެނެއް ނަމަށް އިސްކޮޅުގައި ފަސް ފޫޓް ފަސް އިންޗި ހުންނަން ޖެހެ އެވެ. އަންހެނެއްނަމަ ފަސް ފޫޓް ތިން އިންޗި ހުންނަން ޖެހެ އެވެ.\nސިފައިންގެ ވާޒިފާއަށް ވަންނަން ބޭނުންވާ ފޯމާއި ކުށުގެ ރިކޯޑް ޗެކްކުރާ ފޯމް ސިފައިންގެ ގެއިން ލިބެން ހުންނާނެ އެވެ. މިފޯމް ސިފައިންގެ ވެބްސައިޓުން ވެސް ލިބެން ހުންނާނެ އެވެ. ސިފައިންގެ ވަޒީފާއަށް ވަނުމުގެ މުއްދަތު ހަމަވާނީ މިމަހު 31 ވަނަ ދުވަހު އެވެ.\nއެމްއެންޑީއެފް ޑިފެންސް މިނިސްޓްރީ\nސަލާމަތީ ބާރުތަކުގެ ކޭސްތައް ވަކިން ހާމަ ނުކުރަން ނިންމައިފި\nކެމިކަލް އެތެރެ ކުރުމުގެ ހުއްދަ އޮންލައިންކޮށް


Airport gai aa Mothers Room eh hulhuvaifi | Mihaaru\nވެލާނާ އިންޓަނޭޝަނަލް އެއާޕޯޓުގެ އާއްމު ސަރަހައްދުގައި މިއަދު ހުޅުވި މަދާސް ރޫމް. ފޮޓޯ: މިހާރު\n09 ޖެނުއަރީ 2017 - 10:27 33 comments\nމޯލްޑިވްސް އެއާޕޯޓްސް ކޮމްޕެނީ ލިމިޓެޑް (އެމްއޭސީއެލް) އިން ބުނީ އާ ކޮޓަރި ވެސް ހުޅުވީ އިންފޮމޭޝަން ކައުންޓަރު ކައިރީގައި، ފާޚާނާ ބަރިއާ ޖެހިގެން ކަމަށެވެ.\nވެލާނާ އިންޓަނޭޝަނަލް އެއާޕޯޓުގެ އާއްމު ސަރަހައްދުގައި މިއަދު ހުޅުވި މަދާސް ރޫމް --ފޮޓޯ: މިހާރު\nމަދާސް ރޫމެއްގެ ގޮތުގައި ކުރިން ޕާޓިޝަނެއް ޖަހައިގެން ހަދާފައި ހުރި ކުޑަކުޑަ ގޮޅީގައި ހުރީ ބާ ސޯފާ ގޮނޑިއަކާއި ވަރަށް އާދައިގެ ޕްލާސްޓިކް މޭޒަކާއި ކުޑަ ޑަސްބިނެއް އެކަންޏެވެ. ތުއްތު ކުދިންގެ ނެޕީ ބަދަލުކޮށް ސާފުކުރާށާއި ގާތުން ކިރު ދޭން ބޭނުންކުރަން ހުރި އެ ކޮޓަރީގައި ފެން ނެގޭނެ ގޮތެއް ވެސް ނެތެވެ.\nނަމަވެސް އަލަށް ހުޅުވި މަދާސް ރޫމްގައި އެ ކަންކަން ވަނީ ރަނގަޅުކޮށްފަ އެވެ.\nއެއާޕޯޓުގެ ޓާމިނަލް މެނޭޖަރު އަލީ ރަޝީދު ވިދާޅުވީ އާ މަދާސް ރޫމްގައި ފާޚާނާއަކާއި އަތް ދޮންނަ ތިން ސިންކު ހުންނާނެ ކަމަށެވެ. އަދި ނެޕީ ބަދަލުކުރާ މޭޒަކާއި ބުއް ދޭން އިށީންނާނެ ދެ ގޮނޑި ވެސް ބަހައްޓާފައިވާ ކަން އޭނާ ފާހަގަކުރެއްވި އެވެ.\nއަލީ ވިދާޅުވީ އާއްމުންގެ ޝަކުވާތަކަކީ "ރަނގަޅު ފީޑްބެކެއް ކަމަށް ބަލައިގެން" ފާޚާނާއަކާ އެކު ފެންވަރު ރަނގަޅު މަދާސް ރޫމެއް ހުޅުވީ ކަމަށެވެ.\n"އަޅުގަނޑުމެންނަށް ވެސް ގަބޫލުކުރެވޭ ކުރިން ހުރި މަދާސް ރޫމަކީ އެއްގޮތަކަށް ވެސް ރަނގަޅު ތަނެއް ނޫންކަން،" އޭނާ ވިދާޅުވި އެވެ.\nއާއްމު ސަރަހައްދުގެ މަދާސް ރޫމަކީ ރާއްޖެ އަންނަ ފަސިންޖަރުންނާއި ޑޮމެސްޓިކް ދަތުރުތައް ކުރާ މީހުންނާއި ރާއްޖެ އިން ބޭރަށް ފުރަން ޗެކިން ވުމުގެ ކުރިން މިފަދަ ބޭނުމެއް ޖެހޭ މީހުންނަށް ހުރި ހަމައެކަނި ތަނެވެ. އެ ކޮޓަރި ބޭނުންކުރި ބައެއް މީހުން ވަނީ އެ ތަނުގެ ހަޑިމުޑުދާރުކަމާއި ސާފުތާހިރު ވެވޭނެ ގޮތެއް ނެތުމާއި ވަސީލަތްތަކުގެ ދެރަވަރު ކަމަށް ވަރަށް ބޮޑަށް ފާޑުކިޔައި ސޯޝަލް މީޑިއާގައި ޚިޔާލުފާޅުކޮށްފަ އެވެ.\nވެލާނާ އިންޓަނޭޝަނަލް އެއާޕޯޓުގެ އެރައިވަލްގައި ކުރިން ހުރި ޅަދަރިމައިންގެ ކޮޓަރި. ފޮޓޯ: ޔުމްނާ އަލީ\nމި ކޮޓަރީގެ އިތުރުން އެއާޕޯޓުގެ ޑިޕާޗާ ޓާމިނަލުގައި ވެސް މަދާސް ރޫމެއް ހުރެ އެވެ.\nއިތުރު ލިޔުންތައް އަންހެނުން އެމްއޭސީއެލް ވެލާނާ އިންޓަނޭޝަނަލް އެއާޕޯޓް ގާތުން ދިނުން


މުޅި ދިވެހިރާއްޖޭގެ ރައްޔިތުން ރައީސް ނަޝީދަށް ތާއީދުކުރަނީ އަތޮޅުތަކާއި ރަށްތަކާއި ރައްޔިތުމީހާގެ ތަރައްގީއަށް އަވަދިނެތި ރެއާއި ދުވާލު މަސައްކަތްކުރައްވާތީ – ޢަލީ މުޙައްމަދު. – Maldivian Democratic Party\nމުޅި ދިވެހިރާއްޖޭގެ ރައްޔިތުން ރައީސް ނަޝީދަށް ތާއީދުކުރަނީ އަތޮޅުތަކާއި ރަށްތަކާއި ރައްޔިތުމީހާގެ ތަރައްގީއަށް އަވަދިނެތި ރެއާއި ދުވާލު މަސައްކަތްކުރައްވާތީ – ޢަލީ މުޙައްމަދު.\nރައީސް ނަޝީދު ރޭ (22 ޖުލައި 2013) ހުޅުއްވަވައިދެއްވި ވެލިދޫ ޖަގަހައިގައި ވެލިދޫ ދާއިރާގެ މަޖިލިސް މެމްބަރު ޢަލީ މުޙައްމަދު ވާހަކަދައްކަވަމުން ވެލިދޫ ޒުވާނުންނަށާއި ވަކިން ޚާއްސަކޮށް ރައީސް ނަޝީދަށް ވަނީ ޝުކުރު އަރިސް ކުރައްވާފައެވެ.\nޢަލީ މުޙައްމަދުގެ ވާހަކަފުޅުގައި ޖަގަހައިގެ ފުރިހަމަކަމަކީ ވެލިދޫ ދާއިރާގެ ހީވާގި ކުޅަދާނަ ޒުވާނުންގެ މަސައްކަތްތެރިކަމުގެ މިލްކެއްކަމަށް ވިދާޅުވެ، ޖަގަހައިގެ ޗާލުކަމަށް ތަޢުރީފުކުރައްވާފައިވެއެވެ. އަދި ވެލިދޫ ދާއިރާގެ ރައްޔިތުންނާއި ހަމައެހެންމެ މުޅި ދިވެހިރާއްޖޭގެ ރައްޔިތުން ރައީސް ނަޝީދަށް ތާއީދުކުރަނީ އަތޮޅުތަކާއި ރަށްތަކާއި ރައްޔިތުމީހާގެ ތަރައްގީއަށް އަވަދިނެތި ރެއާއި ދުވާލު މަސައްކަތްކުރައްވާތީކަމަށް ވިދާޅުވިއެވެ.\nތަރައްޤީގެ ވާހަކައަށް އަލިއަޅުވާލަމުން މެންބަރު ޢަލީ މުޙައްމަދު ވަދާޅުވީ، އެމް.ޑީ.ޕީގެ ސަރުކާރުން ވެލިދޫ އާއި ހޮޅުދޫގައި ފަށައިފައިވާ ތަރައްޤީގެ މަޝްރޫޢުތައް ވަނީ ހުއްޓުމަކަށް އައިސްފައި ކަމަށެވެ. އަދި “މަހްރޫމް”ވެފައިވާ ތަރައްޤީ އަލުން ދިރުވޭނީ7ސެޕްޓެމްބަރ 2013 ވަނަ ދުވަހު އެއްބުރުން ރައީސް ނަޝީދު ހޮވައިގެންކަމަށްވެސް ވިދާޅުވިއެވެ. އެއްވެސް ހާލެއްގައި ރައްޔިތުން އެދޭފަދަ ތަރައްޤީއެއް ކޯލިޝަން ސަރުކާރެއް ތެރެއިން ނުގެނެވޭނޭކަމަށް އަލިއަޅުވާލަމުން، މިއަދުވެސް ކޯލިޝަން ސަރުކާރު ހެދުމުގެ ހިތި ނަތީޖާ ފެންނަމުން ދާކަމަށް ވިދާޅުވިއެވެ. ފުޅާ ކޯލިޝަން ބައިބައިވެ އެކަނި އެންމެ ބަޔަކަށް ވެފައި އޮތް ތަނުގެ މިސާލު ޢަލީ މުޙައްމަދު ދެއްކެވިއެވެ. ވާހަކަފުޅު ނިންމަވާލަމުން މެންބަރު ޢަލީ މުޙައްމަދު ވަނީ 18 އަހަރު ފުރިފައިވާ ވޯޓް ލެވޭ ހުރިހާ ފަރާތްތަކަށްވެސް ރަށްވެހިފައިވާ ރަށް ނޫން އެހެން ރަށެއްގައި ވޯޓު ލާނަމަ އަލުން ރެޖިސްޓްރީ ކުރުމަށް އިލްތިމާސް ކޮށްފައެވެ.\nޖަގަލަ ހުޅުއްވާދެއްވުމުގެ ކުރިން ރައީސް ނަޝީދު ދެއްކެވި ވާހަކަފުޅުގައި، އަޅުގަނޑުމެންގެ ކުރިމަތީގައި މިއޮތް 40 އެއްހާ ދުވަހަކީ ރާއްޖޭގެ ސިޔާސީ ހަޔާތާއި ތަރައްޤީއާ މެދު ނިންމަންޖެހޭ މުހިންމު ނިންމުންތަކެއް ނިންމަންއޮތް ދުވަސްކޮޅެއްކަމަށް ނަސޭހަތްތެރިވިއެވެ. މިދުވަސްކޮޅަކީ ވެލިދޫ، ހޮޅުދޫ އަދި ރާއްޖޭގެ އެކި ކަންކޮޅުތަކުގައި ބަޤާވާތުގެ ސަބަބުން ހުއްޓިފައިވާ ތަރައްޤީގެ މަޝްރޫޢުތައް ދިރުވުމާމެދު ނިންމާ ނިންމުން ކަނޑައަޅަން އޮތް ދުވަސްކޮޅެއްކަންވަނީ ރައީސް ނަޝީދު ހަނދުމަފުޅުކޮށްދެއްވާފައެވެ.\nވާހަކަފުޅުގައި ރައީސް ނަސީދު ވަކިން ޚާއްސަގޮތެއްގައި ވަނީ އެމް.ޑީ.ޕީ ވެރިކަމާ ޙަވާލުވިއިރު އިޤްތިޞާދު އޮތް ޙާލަތު އޮޅުންވިލުވާދެއްވައި، އެމް.ޑީ.ޕީގެ ސަރުކާރުގެ3އަހަރު ދުވަހުގެ ތެރޭގައި އިޤްތިޞާދަށް ލިބުނު ކުރިއެރުން ފާހަގަކުރައްވާފައެވެ. ވެރިކަމާއި ޙަވާލުވެލެއްވިއިރު ޤައުމުގެ ޑެފިސިޓް އަކީ 30 އިންސައްތަކަމަށްވިދާޅުވެ، ލިބޭ ކޮންމެ 100 ރުފިޔާއަކުން 130 ރުފިޔާ ދިޔައީ ސަރުކާރުން އޭރު ޚަރަދު ކުރަމުންކަމަށް ފާހަގަކޮށްދެއްވިއެވެ. އަދި6ބިލިއަން ރުފިޔާގެ އާމްދަނީއެއްގައި ސަރުކާރުން ދިޔައީ 12 ބިލިއަން ރުފިޔާ ޚަރަދުކުރަމުންކަމަށް ވިދާޅުވިއެވެ. އެމް.ޑީ.ޕީ އައުމަށްފަހު 2009 ވަނަ އަހަރު ޑެފިސިޓް %21 އަށް ތިރިވެ، 2010 ވަނަ އަހަރު %16 އަށް އިތުރަށް ތިރިވެ، 2011 ވަނަ އަހަރު ވަނީ ކާމިޔާބުކަމާއިއެކު %10 އަށް ތިރިކޮށްފައެވެ. ރައީސް ނަޝީދު ވިދާޅުވެފައިވަނީ 2012 ވަނަ އަހަރުގެ ތެރޭގައި ޑެފިސިޓް %7 އަށް ތިރިކުރެއްވޭނެކަމަށް އަންދާޒާކޮށްފައިވާނެކަމަށެވެ. އަދި ހަމައެހެންމެ 2008 ވަނަ އަހަރު ރައީސް މައުމޫނުގެ ސަރުކާރަށް ނުނިންމިފައިހުރި 60 އެއްހާ ބަނދަރުގެ މަސައްކަތް، އެމް.ޑީ.ޕީ ސަރުކާރާއި ހަވާލުވުމަށްފަހު، އެބަނދަރުތައް ފުރިހަމަކޮށްފައިވާކަމުގެ ޔަގީންކަން ރައީސް ނަޝީދު އެރުވިއެވެ.. އިޤްތިޟާދީ ގޮންޖެހުންތަކުގެ ވާހަކަ ދައްކަވަމުން ރައީސް ނަޝީދު ވަނީ ބަގާވާތަށްފަހު އިންފްލޭޝަން 2012 ވަނަ އަހަރު %12 އަށް އެރި ކަންވެސް ފާހަގަކުރައްވާފައެވެ.\nމާރޗް މަހު ބެޖެޓް ނިމިގެންދިޔައިރު، “ތެލަސީމިއާ ސެންޓަރުގައި އައިސްއަލަމާރިއެއް ހިންގައިލެވޭވަރު”ވެސް ނެތްކަމަށް ވިދާޅުވެ ރައްކާތެރިކަމާއެކު ލޭރައްކާކޮށްލެވޭނެ އިންތިޒާމް ތެލެސީމިއާ ސެންޓަރުގައި ނެތިގޮސްފައިވާކަމީ ބޮޑު ހިތާމައެއް ކަމަށް ރައީސް ނަޝީދު ވިދާޅުވިއެވެ. ބަލިކުދިންގެ ގަޔަށްއެޅުމަށް ރައްޔިތުން ހިލޭ ސާބަހަށް ދޭ ލެއަށްވުރެ ވަކިބޮޑުއަމާނާތެއް ނޯންނާނެ ކަމަށް ވިދާޅުވެ، އެމް.ޑީ.ޕީގެ ސަރުކާރެއްގައި ލޭކުނިވެގެން އުކާލަންޖެހުންފަދަ ކަމެއް އެއްގޮތަކަށްވެސް ހިނގައި ދިޔަ ނުދޭނެކަމަށް ވައުދުވެ ވަޑައިގެންނެވިއެވެ.\nއިޤްތިޟާދު ކުރިއަރަމުން އަންނަ ދުވެލި ބަޤާވަތަށްފަހު ލަސްވެފައިވާކަމަށް އަލިއަޅުވައިލައްވަމުން އެމްޑީޕީ ސަރުކާރުގައި ފޮރިން އިންވެސްޓްމަންޓްގޮތުގައި3އަހަރު ތެރޭގައި 1 ބިލިއަން ޑޮލަރގެ އިންވެސްޓްމަންޓް ވައްދާފައިވާނޭކަމަށް ހާމަކުރެއްވިއެވެ. މީގެ ކުރިން 1980 އާއި 2008 ވަނަ އަހަރު ރާއްޖެއަށް ވެއްދިފައިވަނީ 1.5 ބިލިއަން ޑޮލަރެވެ. އަދި ޓެކްސްގެ ނިޒާމު ހަމަޖައްސަވާ6ބިލިއަން ރުފިޔާގެ އާމްދަނީ 11 ބިލިއަން ރުފިޔާ މަތިކުރައްވާފައިކަން ރައްޔިތުން ދެކޭނެކަން ޔަޤީންކޮށްދެއްވިއެވެ.\nރައްޔިތުންގެ ނިންމުން މިހާރުވެސް އެބަފެންނަމުންދާކަމަށާއި، އިއްތިހާދެއް މެދުވެރިކޮށް ވެރިކަން ހިންގީމައި އޭގެ ހިތިނަތީޖާވެސް ރައްޔިތުން ތަހައްމަލްކުރަމުންދާކަމުގެ ވާހަކަ ރައީސް ނަޝީދު ފާހަގަކޮށްލެއްވިއެވެ. ބަޤާވާތުގެ ސަބަބުން ހަމައެކަނި ބޮއްސުންލައިގެން ގޮސްފައިވަނީ ސިއްހީކަންތައްތައް ނޫންކަމަށާއި، އަމަންއަމާންކަމާއި، ބޭރުގައުމުތަކާއި އޮންނަ ގުޅުންވެސް ވަނީ ހީނަރުވެފައިކަން އެންގެވިއެވެ. ފުޅާ ކޯލިޝަން މިއަދު ބިކަވެ އެންމެ 1500 މީހުންނާއެކު ރައީސްކަމަށް ވަހީދު ކުރިމަތިލެއްވިކަމީ ހިތާމައެއްކަމަށް ވިދާޅުވިއެވެ. އަދި 65000 މީހުންގެ ވަރުގަދަ އެމްޑީޕީ އާއި ވާދަކުރެވޭނެ ވާދަވެރި އެހެން ސިޔާސީ ޕާޓީއެއް މިއަދު ދިވެހިރާއްޖޭގައި ނެތްކަމަށް ރައީސް ނަޝީދު ސާބިތުކަމާއިއެކު ފާހަނގަކުރެއްވިއެވެ.\nވާހަކަފުޅު ނިންމަވާލައްވަމުން ޖަގަހަ ބޭނުންކުރައްވައިގެން ވޯޓް ރަޖިސްޓްރޭޝަން ކަންކަން ކުރިއަށް ގެންދިއުމަށް ވެލިދޫ ދާއިރާގެ ރައްޔިތުންނަށް ބާރުއެޅުއްވިއެވެ. އަދި ނައިފަރު އެއަރޕޯޓް އެޅުމުން ވެލިދޫގައިވެސް ގެސްޓްހައުސް ސިޔާސަތުން އިޤްތިސާދީ ފައިދާ ނަގާނެކަމަށް އުންމީދުކުރައްވާކަމަށް ވިދާޅުވިއެވެ. ނުހަމަ ގޮތުގައި ވެރިކަމަށް ސަވާރުވުމަށްވުރެ ވަކި ބޮޑު ފާފައެއް މިދުނިޔެމަތީ ނޯންނާނެ ކަމަށާއި، މިހާރު މިހިނގާ ހަރާމްވެރިކަން ބަދަލުކޮށް ރައްޔިތުންގެ ހަލާލް ވެރިކަމެއް އިއާދަކުރަން ޖެހޭނެކަމަށް ވިދާޅުވިއެވެ.\nވާހަކަފުޅަށްފަހު ރައީސް ނަޝީދު ރަސްމީކޮށް ވެލިދޫ ދާއިރާގެ އެމް.ޑީ.ޕީގެ ޖަގަހަ ހުޅުއްވާދެއްވިއެވެ. ހަފްލާ ނިމިގެން ދިޔައީ ބޮނޑިބަތުގެ ތަރާވީހަކުންނެވެ.


ލިޔުނީ: ސާމާ އަޙްމަދު | 09/12/2013 | No Comments »\n“ مَا عَلِمْتُ لَكُمْ مِنْ إِلَهٍ غَيْرِي ” (القصص: 38)\n“އަހަރެން ފިޔަވައި އެހެން އިލާހަކު ތިޔަބައިމީހުންނަށް ވާކަމެއް، އަހަރެންނަށް އެނގިފައެއް ނުވެއެވެ.”\n“ދެން ދުނިޔެއާއި އާޚިރަތުގެ ޢުޤޫބާތެއްގެ ގޮތުން މާތްﷲ އޭނާ ހިއްޕެވިއެވެ.”\nބާއްޖަވެރިކަމަކީ ގިނަމުދަލާއި ފައިސާއިން ލިބޭނެ އެއްޗެއްނަމަ އަޅުގަނޑުމެން ތރެއިން ގިނަ މީހުންނަށް ލިބުނީހެވެ. ﷲ ދެއްވި މުދަލަކީ އެއްގޮތަކަށްވެސް އަހަރެމެންނަށް ލިބިފައިވާ ޢިލްމަކާ ހުނަރަކުން ނުވަތަ ވިސްނުންތޫނުކަމާއި ބުރަމަސައްކަތުން ލިބުނު އެއްޗެއްނޫނެވެ. އެއީ މާތް ﷲ އަހަރެމެން އެއިލާހުގެ ފަޟްލުވަންތަވެރިކަމުން ދެއްވި ތަނަވަސްކަމެކެވެ. އެހެންކމުން ﷲ ސުބުޙާނަހޫ ވަތަޢާލާ އަހަރެމެންނަށް ދެއްވި ނިޢުމަތްތަކަށް އަހަރެމެން ބޮޑާވެ ކުފުރުވެރިވެނުގަނެމާތޯއެވެ.\nދުނިޔޭގެ ދަޅަތަކަށް ހެއްލިގެންވާ ޙާލު އަޅުގަނޑުމެން މި މުސްލިމް މުޖުތަމަޢުގައިވެސް އުފާކޮށް މަޖާކުރަމުން ދަނީއެވެ މީސްތަކުންގެ ޙައްޤުތައް އަދާކުރުމުން އެއްކިބާވެގެންނެވެ.. އަދި ބިންމަތި ފަސާދަކޮށް އަނިޔާވެރިކަން ޢާއްމުކުރަމުންނެވެ.\nއެހެން ކަމުން އަޅުގަނޑުމެން މިއަދު މިވަނީ ޙަޤީޤީ ބާއްޖަވެރިކަން ލިބޭނެ މަގު ކަމުގައިވާ ﷲ ސުބުޙާނަހޫ ވަތަޢާލާއަށް ފުރިހަމަގޮތުގައި އީމާންވެ އެއިލާހަށް ފުރިހަމަގޮތުގައި ކިޔަމަން ތެރިވުމުން އެއްކިބާވެފައެވެ. އަޅުގަނޑުމެން މިވަނީ ދުނިޔޭގެ މި ކެހިވެރި ދިރިއުޅުމުގެ ބަދަލުގައި އާޚިރަތް ވިއްކާލާފައެވެ.\nއަޅުގަނޑުމެން ދުނިޔޭގެ ކަންތައްތަކާއި މަޝްޣޫލުވުމުގެ ސަބަބުން ﷲ ސުބުޙާނަހޫ ވަތަޢާލާ ގެ ޙަޟްރަތަށް ކުއްތަންވެލާނެ ވަޤުތެއް ނުވެއެވެ. މިސްކިތްތައް އާބާދު ކޮށްލާނެ ފުރުޞަތެއް ނެތެވެ. ކީރިތި ޤުރުއާން ކިޔަވާލާނެ ވަޤުތެއް ނެތެވެ. އަނބިދަރިންނާ އެކީ ހޭދަކޮށްލާނެ ވަޤުތެއް ނުވެއެވެ. އެފަދަ މީހުން ކިތައްމެ ހިތްހަމަޖެހޭ ދިރިއުޅުމެއްގައި އުޅޭހެން އަޅުގަނޑުމެންނަށް ތަޞައްވަރު ވީކަމުގައި ވިޔަސް ﷲ ގަންދީ ބުނަމެވެ. އެއިން ގެއެއްގެ ތެރޭގައި އެއްވެސް ހިތްހަމަޖެހުމެއް ނުވެއެވެ.\nއަނބިމީހާއާއި ފިރިމީހާ އާއި ދެމެދު ލޯބިވެރިކަމާއި ކުލުނާއި ހިތްހަމަޖެހުމެއް ނެތެވެ. މައިންބަފައިންނާއި ދަރިންނާއި ދެމެދު އެއްވެސް އަޅާލުމާއި އޯގާތެރިކަމެއް ނެތެވެ. އަރާމުގައި ހިތްހަމަޖެހިގެން ނިދައިނުލެވެއެވެ. ނިދާލަން ވެސް މި ޖެހެނީ ބޭސްގުޅައެއް ކާލައިގެންނެވެ. ކުއްޖަކަށް ދިމާވި ޙާދިޘާއެކެވެ.\nވިޔަފާރިއާއިގެން ހޭބޯނާރާ މަސައްކަތްކުރަމުން ދިޔަ ބައްޕައެއްގެ ދަރިއެކެވެ. އެއްދުވަހަކު މި ބައްޕަ ގެއަށް އައިސް ގޭގައި ވެސް މަސައްކަތާއިގެން މަޝްޣޫލުވެ އުޅެނިކޮށް ދަރިފުޅު އައިސް ބައްޕަކައިރިން އެއްޗެއް އަހާލެވިދާނެތޯ އެހިއެވެ. ބައްޕަ ބުންޏެވެ. “އަހަރެން މިހުރީ ބުރަ މަސައްކަތެއްގައިކަން ކަލެއަކަށް ނޭނގޭހެއްޔެވެ؟ އަހަރެން މި ހިރަ ބިލްތައް ޗެކްކުރަން އެބަޖެހެއެވެ. އެހެރަ ޗެކްތަކުގައި ސޮއިކުރަން އެބަޖެހެއެވެ.\nއަދިވެސް ބައިވަރު މަސައްކަތްތައް ކުރަން އެބެޖެހެއެވެ. އަވަހަށް ބުނާށެވެ!” ދަރިފުޅު ބުންޏެވެ. “ބައްޕަގެ ތިޔަ ވިޔަފާރިން ގަޑިއަކަށް ލިބެނީ ކިހާ ފައިސާއެއް ހެއްޔެވެ؟” ބައްޕަ ބުންޏެވެ. “އެއީ ކީއްކުރަން ކަލޭ ބަލާކަމެއް ހެއްޔެވެ؟ ކަލެއަށް ބޭނުންވާ ހުރިހާ އެއްޗެއް ހަމައަށް ވާނީ ހޯދާދީފައެވެ. އަހަރެންނަށް ލިބެނީ ގަޑިއަކަށް ވިހި ޑޮލަރެވެ. ދެން އުނދަގޫ ނުކޮށް މިތަނުން އަވަހަށް ދާން އުޅޭށެވެ.” ދަރިފުޅު ބުންޏެވެ. “އަދި އިތުރު އެއް ސުވާލު ކޮށްލަން އަހަރެން ބޭނުމެވެ. ބައްޕާއެވެ! އަހަރެންނަށް ދިހަ ދޮލަރު ދެވިދާނެތޯއެވެ؟” ބައްޕަ ބުންޏެވެ. “އެއީ ކީއްކުރާ ދިހަ ޑޮލަރެއް ހެއްޔެވެ؟\nމި ދިޔަ ހަފްތާގަ ކަލެއަށް ދިހަ ޑޮލަރު ދިނީމު ނޫންހެއްޔެވެ؟ ދެން އުނދަގޫ ނުކޮށް މިތަނުން ދާން އުޅޭށެވެ.”\nއެދަރިފުޅު ބައްޕަގެ ހަރުކަށި ބަހުރުވައިގެ ސަބަބުން ދެރަވެ، އެންމެފަހުން ނިދަން އޮށޯތެވެ. ބައްޕަ އޭނާގެ މަސައްކަތް ނިންމާލުމަށް ފަހު ހަމަޖެހިލިއެވެ. މީގެ ކުޑައިރުކޮޅެއް ކުރިން އޭނާއާއި އޭނަގެ ދަރިފުޅާ ދެމެދު ހިނގި ހޫނު ވާހަކަތައް ޚިޔާލުތަކެއްގެ ސިފާގައި އޭނާގެ ލޮލުގެ ކުރިމަތީގައި ތަމްސީލްވަމުން ދިޔައެވެ.\nއޭނާގެ ނިންޖަށް ހުރަސްއަޅަމުންނެވެ. ދަރިފުޅާއި ދެމެދު ހިނގި ކަންތަކާއި ފުންކޮށް އޭނާ ވިސްނާލިއެވެ. ދަރިފުޅާއި މެދު ކަންތައް ކުރެވުނީ ރަނގަޅަށް ނޫންކަން އިޙްސާސްކުރެވި ދަރިފުޅުގެ ކިބައިން މަޢާފަށް އެދުމުގެ ޝުޢޫރު އޭނާގެ ހިތުގެ ތެރޭގައި އުތުރިގަތެވެ. އިރުކޮޅަކުން އެ ދާންމަތި ދޫކޮށްފައި ދަރިފުޅާ ދިމާއަށް މިޞްރާބުޖެހިއެވެ.\nބައްޕަ ބުންޏެވެ. “ދަރިފުޅާއެވެ! ބައްޕައަށް މާފުކުރާށެވެ. ދަރިފުޅު ބޭނުމީ ދިހަ ޑޮލަރު ނޫންހެއްޔެވެ؟ މި އޮތީ ދިހަ ޑޮލަރެވެ. ހިފާށެވެ“\nބައްޕަ ބުންޏެވެ. “ދަރިފުޅު އަތުގައި މިހާރުވެސް ދިހަ ޑޮލަރު އެބައޮތް ނޫންހެއްޔެވެ؟ ދެން އަނެއްކާ ކީއްކުރާ ދިހަ ޑޮލަރެއް ހެއްޔެވެ؟“\nދަރިފުޅު ބުންޏެވެ. ” ބައްޕާއެވެ! އަހަރެން މި ފާއިތުވެދިޔަ ދުވަސްތަކުގައި މިއަންނަނީ ފައިސާ އެއްކުރަމުންނެވެ. މިހާރު އަހަރެންގެ އަތުގައި ވިހި ޑޮލަރު އެއްކޮށްފީމެވެ. އަހަރެން ބޭނުމީ މި ވިހި ޑޮލަރު ބައްޕައަށް ދީފައި ބައްޕަގެ އަތުން މާދަމާ އެއްގަޑިއިރު ގަންނާށެވެ. ބައްޕަގެ ބުރަ މަސައްކަތާ ހެދި ބައްޕަޔާ އެކީ ހޭދަކޮށްލާނެ ވަޤުތުކޮޅެއްގެ އިންތިޒާރުގައި އަހަރެން ހުންނަތާ ފަސް މަސްދުވަސް ފާއިތުވެ ހިނގައްޖެއެވެ.\nބައްޕަގެ ހުރިހާ ވަޤުތެއް ތިޔަ ހޭދަކޮށްލަނީ ވިޔަފާރީގައެވެ. ބައްޕަވަނީ މަންމައަށްވެސް އަޅާނުލެވި މަންމަވެސް ދޫކޮށްލާފައެވެ. ތިޔަ ވިޔަފާރީގެ ސަބަބުން އަހަރެން މިވަނީ މަންމަގެ ލޯބިން މަހުރޫމުވެފައެވެ. ބައްޕަ ތިޔަވަނީ ﷲ އަށް އަދާކުރަންޖެހޭ އަޅުކަންތައްވެސް ދޫކޮށްލާފައެވެ. ޢާއިލާގެ އެތައްބަޔަކާ ގުޅުން ކަނޑާފައެވެ. މި އޮތީ ވިހި ޑޮލަރެވެ. އާދޭސްކޮށްފައި ބުނަމެވެ. އަހަރެންނަށްޓަކައި ބައްޕަގެ ވަޤުތުން މާދަމާ އެއްގަޑިއިރު ހުސްކޮށްދެވިދާނޭ ހެއްޔެވެ؟“\nއެވަޤުތު މި ބައްޕައަށް ކުރާނޭ އަސަރު ތިބާ އިޙްސާސްކޮށްލާށެވެ. މިއަދު ތިބާއަކީ މިފަދަ މީހެއް ހެއްޔެވެ؟\nތިބާގެ އަތުން ފައިސާދީފައި މިގޮތަށް ވަޤުތު ގަންނަންޖެހިފައި ތިބި ކިތައްމީހުން އެބަތިބި ހެއްޔެވެ؟ ތިބާ އެމީހުންނަށް އަދާކުރަންޖެހޭ ޙައްޤުތައް ބަރާބަރަށް އަދާކުރަމު ހެއްޔެވެ؟ އަނބިންނާއި ދަރީންނަށް ލޯބި ދެން ހެއްޔެވެ؟ އެމީހުންނާއެކު ވަޤުތު ހޭދަކުރަން ހެއްޔެވެ؟ ބާއްޖަވެރި އުފާވެރި ޙަޔާތެއްގެ ތަޅުދަނޑިއަކީ ލޯބިވެތިކަމުން ފުރިފައިވާ ޢާއިލާއެއް ނޫންހެއްޔެވެ؟ އެފަދަ ލޯބިވެތިކަމެއް ޢާއިލާގައި ޤާއިމްކުރެވޭނެ ހަމައެކަނި ގޮތަކީ އަހަރެމެންގެ ލޮބުވެތި ރަސޫލާގެ ސުންނަތަށް ތަބާވުން ނޫން ދެން ކޮން ގޮތެއް ހެއްޔެވެ؟ މިއީ ތިބާގެ ޙަޔާތުގެ ބަދަލުކުރުމުގެ ވަޤުތެވެ.\nމަތީގައިވާ އެވާ ކުރުކުރު ޙާދިޘާއަކީ ޢިބްރަތުން ފުރިގެންވާ ޙާދިޘާއެކެވެ. މިއީ އަޅުގަނޑުމެންގެ ނަޒަރުގައި ފައިސާގެ ގިނަކަމާއި ހުރެ ބާއްޖަވެރި ކަމުގައި އުޅެމުންދާ މީހުންގެ ޙާލު ހުރިގޮތެވެ. މިފަދަ އެތައް މިސާލުތަކެއް އަހަރެމެންގެ މުޖްތަމަޢުން ފެންނާނެއެވެ.\nދިރިއުޅުމުގެ ބާއްޖަވެރިކަމާއި އުފާވެރިކަމަކީ ފައިސާއިން ކުރެވޭނެ ކަމެއް ކަމުގައި ހީނުކުރާށެވެ. އަދި ކިޔެއްތަ އެކަން ޙާޞިލްކުރެވޭނެ މަގަކީ ތިބާގެ ޙަޔާތް ރަސޫލުﷲ ޞައްލަﷲ ޢަލައިހި ވަސައްލަމްގެ ސުންނަތުގެ މަގަށް ފުރޮޅާލުމެވެ. އެއީ އުފާވެރިކަމުގެ މަގެވެ.\nمَنْ عَمِلَ صَالِحًا مِنْ ذَكَرٍ أَوْ أُنْثَى وَهُوَ مُؤْمِنٌ فَلَنُحْيِيَنَّهُ حَيَاةً طَيِّبَةً ” (النّحل: 97)\n“މުއުމިނެއްކަމުގައި ވާޙާލު ފިރިހެނުންގެ ތެރެއިން ވިޔަސް ނުވަތަ އަންހެނުންގެ ތެރެއިންވިޔަސް ޞާލިޙު ޢަމަލެއް ކޮށްފިމީހާ (ދަންނާށެވެ) ފަހެ ހަމަކަށަވަރުން އެމީހަކަށް ރަނގަޅު ބާއްޖަވެރި ދިރިއުޅުމެއް ތިމަން ﷲ ދެއްވާހުށީމެވެ.”\nﷲ ސުބުޙާނަހޫ ވަތަޢާލާގެ މާތް ނަބިއްޔާ ޔޫސުފު ޢަލައިހިއްސަލާމް އެތައް އަހަރުތަކެއް ވަންދެން ޖަލުގައި އުޅުއްވި އިރުވެސް އުޅުއްވީ އިލާހީ ޙަޟްރަތުން ދެއްވި ހިތްހަމަޖެހުން މަތީގައެވެ. އެއްގޮތަކަށްވެސް ދިރިއުޅުން މަތިން ފޫހިވެ މާޔޫސް ވެނުލައްވައެވެ. ޖަލުގައި ވެސް ﷲ ގެ ދީނަށް ގޮވާލުމުގެ މަސައްކަތް ކުރިއަށް ގެންދެވިއެވެ. މާތް ނަބިއްޔާ މުޙައްމަދު ޞައްލަﷲ ޢަލައިހި ވަސައްލަމްގެ ޞަޙާބީން ދިރިއުޅުއްވީ އެބޭކަލުންނަށް މާއްދީ ގޮތުން ދިމާވި ދަތިތަކާއި އެކުވެސް ހިތްހަމަޖެހިގެންވާ ދިރިއުޅުމެކެވެ.\nމި ބާއްޖަވެރިކަން، މި ހިތް ހަމަޖެހުން، މި އުފާވެރިކަން، މި ފޮނިކަން، މި ލައްޒަތު، ﷲ އަށް ސަޖިދައެއް ޖަހާލާނެ ފުރުޞަތެއް ނުލިބޭ، ޤުރުއާން ކިޔަވާލާނެ ފުރުޞަތެއް ނުލިބޭ ބަޔަކަށް ލިބޭނެ ހެއްޔެވެ؟ އެބައިމީހުންގެ މުއްސަދިކަމަކުން މިފަދަ ރޫޙާނީ އަރާމެއް ނުލިބޭނެއެވެ. އަހަރެމެންގެ މި މާތް ވެގެންވާ ދީނާއި މި މިސްކިތްތަކާއި މި ޤުރުއާނާއި މެދު ކަންތައް މިކުރާ އިހާނެތި ގޮތާއި މެދު މި ދީނާއި މި ޤުރުއާނާއި މި މިސްކިތްތައް ރޯނެ ނަމަ އަނިޔާލިބިފައިވާ ކުޑަކުއްޖަކު ރޯ ފަދައިން ރޯނެއެވެ.\nفَإِنَّ لَهُ مَعِيشَةً ضَنْكًا ” (طه: 124)\n“ފަހެ ހަމަ ކަށަވަރުން އެމީހަކަށް ވަނީ ދަތި އުނދަގޫ ދިރިއުޅުމެކެވެ.”\nބާއްޖަވެރިކަމާއި އުފާ ފާގަތިކަމަށް ފެންބޮވައިގެންވާ މީސްތަކުންނޭވެ! އަޅުގަނޑުމެން ބާއްޖަވެރި އުފާފާގަތި އަމާން، އޮމާން ހިތްހަމަޖެހޭ ހަޔާތެއް ބޭނުން ކަމަށް ވަންޏާ ﷲގެ ގެކޮޅުތައް އާބާދުކުރުމުން ހިތްހަމަޖެހުން ހޯދަންވީއެވެ. ޤުރުއާން ކިޔެވުމުން ހިތްހަމަޖެހުން ހޯދަންވީއެވެ.\nދުނިޔެއާއި އާޚިރަތުގައި ބާއްޖަވެރިވާނެ މަގު ދެއްކެވި މާތް ނަބިއްޔާގެ ސުންނަތަށް ތަބާވުމުން ހިތްހަމަޖެހުން ހޯދަންވީއެވެ. ހެޔޮލަފާ ޞާލިޙު ޢަމަލު ކޮށްގެން ހިތްހަމަޖެހުން ހޯދަންވީއެވެ. ﷲ ސުބުޙާނަހޫ ވަތަޢާލާގެ ޛިކްރުކުރުމުން ހިތްހަމަޖެހުން ހޯދަންވީއެވެ. ﷲ ސުބުޙާނަހޫ ވަތަޢާލާ ވަޙީކުރައްވާފައިވެއެވެ.\n“ أَلاَ بِذِكْرِ اللَّهِ تَطْمَئِنُّ الْقُلُوبُ ” (الرّعد: 28)\n“ހިތްތައް ހަމަޖެހެނީ ﷲ ހަނދުމަކުރުމުން ނޫން ހެއްޔެވެ؟“


Accidentvi kan driver ah ves, passenger akah ves neyngey: MTCC | Mihaaru\nއެކްސިޑެންޓްވި ސަރަހައްދުގައި ފުލުހުން ހަރަކާތްތެރިވަނީ -- ފޮޓޯ: މިހާރު\nއެކްސިޑެންޓްވިކަން ޑްރައިވަރަށް ވެސް، ފަސިންޖަރުންނަކަށް ވެސް ނޭނގޭ: އެމްޓީސީސީ\n13 ނޮވެމްބަރ 2019 - 12:12 76 comments\nއެ އެކްސިޑެންްޓްގައި، ދެމައިން ދުއްވި ސައިކަލެއްގައި ބަސް ޖެހި، 12 އަހަރުގެ އަންހެން ދަރިފުޅު ވަނީ ވަގުތުން މަރުވެފަ އެވެ. އެ އެކްސިޑެންޓްގައި އެ ކުއްޖާ ވިއްސައިގެން ގޮސް، ބޯފެޅި، އަދި ނާށިގަނޑުގެ ބައިތައް ވެސް މަގުމަތީގައި ހުރި ކަމަށް މަންޒަރު ދުށް މީހުން ބުނެ އެވެ. ހެލްމެޓް އަޅައިގެން އިނަސް، ފޮޓޯތަކުން ފެންނަނީ ހެލްމެޓް ވެސް ފަޅައިގެން ގޮސް އޮތް ތަނެވެ.\nމަންޒަރު ދުށް މީހުން ބުނަނީ ބަސް ފަހަތުން ގޮސް ސައިކަލްގައި ޖެހުނީ ކަމަށެވެ. އަދި ބައެއް މީހުން ބުނާ ގޮތުން މަރުވި ކުއްޖާގެ ގައި މަަތިން ބަސް ދިޔަ އެވެ. ހެލްމެޓް ހަލާކުވެފައި އޮތީ ވެސް، އޭގެ މަތިން ބަސް ދިއުމުން ކަމަށް ބެލެވޭ ކަމަށް ބުނެ އެވެ.\nއެކަމަކު އެ ބަހުގެ ވެރިފަރާތް، އެމްޓީސީސީގެ ވާހަކަ ތަފާތެވެ. އެ ކުންފުނީގެ އޮފިޝަލަކު ވިދާޅުވީ މައްސަލަ ތަހުގީގު ކުރާތީ އޭގެ ފުރިހަމަ މައުލޫމާތުތަކެއް އަދި ލިބިފައި ނުވާ ކަމަށެވެ. ފުލުހުން އެ ބަހުގެ ފޮރެންސިކް ތަހުގީގެއް ވަރަށް ރަނގަޅަށް ހަދަމުންދާ ކަމަށާއި އެހެން ނަމަވެސް، މިހާތަނަށް ބެލިބެލުމުން ބަހުގެ އެއްވެސް މައްސަލައެއް ފެނިފައި ނުވާ ކަމަށް އެ ކުންފުނިން ބުނެ އެވެ.\n"ސައިކަލެއްގައި ޖެހި އެވަރުގެ އެކްސިޑެންޓެއް ހިނގައިފިއްޔާ ބަހުގައި ކޮންމެވެސް ނިޝާނެއް ހުންނަންވާނެ ކަމަށް ބެލެވެނީ،" އޮފިޝަލް ވިދާޅުވި އެވެ.\nއޭނާ ވިދާޅުވި ގޮތުގައި، އެންމެ އަޖައިބުވި ކަމަކީ، އެކްސިޑެންޓެއް ހިނގިކަން އެ ބަހުގެ ޑްރައިވަރަށް ވެސް އަދި ކޮންޑަކްޓަރަށް ވެސް ނޭނގޭ ކަމެވެ.\n"އޭރު ބަހުގައި ތިބި 14 ފަސިންޖަރުންނަކަށް ވެސް ނޭނގެ،" އޭނާ ވިދާޅުވި އެވެ. "އެކަން ހިނގުމަށް ފަހު ވެސް ހަމަ އެ ސްޕީޑުގައި ހުއްޓުމެއް ނެތި ކުރިއަށް ދަނިކޮށް ފުލުހުން ގޮސް، ޔޫޓާން ހިސާބުން ބަސް ހުއްޓުވީ. އަޅުގަނޑުމެން އެހިން ބައެއް އެއިން ދަތުރުކުރި މީހުންގެ ކައިރީގައި ވެސް. އެކަކަށް ވެސް އެނގިފައެއް ނެތް އެކަހަލަ ކަމެއް ހިނގި ކަމެއް."\nއެމްޓީސީސީގެ ބަސްތައް ދުއްވަމުން އަންނަނީ ހަމައެކަނި އެއާޕޯޓާއި ހުޅުމާލެއާ ދެމެދު އެކަންޏެވެ. އެ ކުންފުނިން ބުނީ އެތަނުގެ ބަސްތަކުގެ ސްޕީޑް ލިމިޓް ގަޑިއަކު 53 ކިލޯމީޓަރަށް ވުރެ ބާރު ނުވާނެ ގޮތަށް އިންޖީނުތައް ސެޓްކޮށްފައިވާ ކަމަށެވެ.\n"އެހެންވީމަ ބާރަށް ދުއްވުމުގެ ފުރުސަތެެއް ޔަގީނުން ވެސް ނޯންނާނެ،" އޭނާ ވިދާޅުވި އެވެ.\n"އަނެއްކޮޅުން މި ޑްރައިވަރަކީ 2015 އިން ފެށިގެން މި ކުންފުނީގައި މިކަމުގައި އުޅޭ މުވައްޒަފެއް. ކުރިން ޕިކަޕް ދުއްވި މީހެއް އެއީ،" އެމްޓީސީސީން ބުންޏެވެ.\nމިކަން ހިނގުމަކީ އެމްޓީސީސީ ވެސް ހިތާމަކުރާ ކަމެއް ކަމަށާއި އެ ހިތާމައިގައި އެ ކުންފުނި ފުރިހަމަ އަށް ބައިވެރިވާ ކަމަށް ވެސް ކުންފުނިން ބުނެ އެވެ.\nމި ހާދިސާގައި، ސައިކަލް ދުއްވަން އިން އަންހެން މީހާ އަށް މާ ބޮޑު އަނިޔާތަކެއް ލިބިފައެއް ނުވެ އެވެ. ޑްރައިވަރު ހައްޔަރުކޮށް ފުލުހުން އަންނަނީ މައްސަލަ ތަހުގީގު ކުރަމުންނެވެ. މި ހާދިސާ ހިނގައި ކުޑަކުއްޖަކު މަރުވި ވާހަކަ ފިޔަވައި އެހެން އެއްވެސް މައުލޫމާތެއް ފުލުހުން އަދި ހާމައެއް ނުކުރެ އެވެ.\nމިދިޔަ ރޯދަ މަހު ވެސް އެމްޓީސީސީގެ ބަހެއްގެ ދަށުގެ ހުޅުމާލޭގައި ޔުކްރެއިން އަންހެނަކު ވަނީ މަރުވެފަ އެވެ. އެ ހާދިސާއާ އަށް ފަހު، ކަންކަން ރަނގަޅުކުރުމަށް ފިޔަވަޅުތައް އަޅާފައިވާ ކަމަށް އެމްޓީސީސީން ބުނެފައިވެ އެވެ.\nއިތުރު ލިޔުންތައް ހުޅުމާލެ މަގުމަތީގެ އެކްސިޑެންޓް އެމްޓީސީސީ މަރު އެކްސިޑެންޓް ބަހުގެ ޚިދުމަތް


Jinsee Shikaara Akah Vi Kujjaa Ah Eheevumuge Badhalugai Dhinee Adhabu - Vaguthu\nޖިންސީ ޝިކާރައަކަށްވި ކުއްޖާއަށް އެހީވުމުގެ ބަދަލުގައި ދިނީ އަދަބު\nއިންޑިޔާގެ ޗަޓިސްގަރުގެ އަވަށެއްގައި، މަސްތުވެގެން ހުރި މީހެއްގެ ޖިންސީ ޝިކާރައަކަށްވުމުން، އެކުއްޖާ ނިސްބަތްވާ އަވަށުގެ މީހުން ކުއްޖާއަށް އަދަބު ދިން މައްސަލައެއް ފެންމަތިވެއްޖެއެވެ.\nއެޤައުމުގެ ނޫސްތަކުން މިއަދު ބުނެފައިވާގޮތުގައި، މިކަން ހިނގާފައިވަނީ މިމަހުގެ ކުރީކޮޅުގައެވެ.\nނޫސްތަކުން ބުނެފައިވާގޮތުން، 13 އަހަރުގެ މި ކުއްޖާއަކީ، އާއިލާއަށް ކާންބޯންދިނުމަށް، ދުވަހު މުސާރައަށް މަސައްކަތް ކުރަމުން އަންނަ ކުއްޖެއްމެއެވެ. މަސްތުވެގެން ހުރި، އަރްޖުން ޔާދަވް ނަމަކަށް ކިޔާ މީހަކު، އެކުއްޖާއަށް ޖިންސީ އަނިޔާކޮށްފައިވަނީ، އެކުއްޖާ މަސައްކަތް ކުރާ ތަނުންނެވެ.\nމި ކުއްޖާ، މީހެއްގެ ޖިންސީ ޝިކާރައަކަށްވުމުންވެސް، އެކުއްޖާ ނިސްބަތްވާ އަވަށުގެ މީހުން، އަޅާލާ އޯގާތެރިވުމުގެ ބަދަލުގައި އެންމެ ފުރަތަމަ އެންގީ، ބޮޑު ޖޫރިމަނާއެއް ދެއްކުމަށްކަމަށްވެސްވެއެވެ. މި ޖޫރިމަނާ ދެއްކުމަށް އަރްޖުންގެ މައްޗަށް އެންގުމުން، އޭނާ ޖޫރިމަނާ ދެއްކުމަށްދަހު މިނިވަންވިއެވެ.\nއެހެންނަމަވެސް، އަންހެން ކުއްޖާއަށް ޖޫރިމަނާ ނުދެއްކުމުން، އަވަށުގެ މީހުންވަނީ ބޮޑެތި އަނިޔާތަކެއް ދީފައެވެ. އެގޮތުން، ކުއްޖާގެ ބޮލުން އިސްތަށިގަނޑު ބުރިކޮށްލާ، އެހެން ބައެއް ޖިސްމާނީ އަނިޔާތައް ދީފައިވެއެވެ.\nކުޑަކުދިންގެ ޙައްޤުތަކުގައި މަސައްކަތް ކުރާ އިންޑިއާގެ ޖަމިއްޔާއަކުން ވަނީ މިހާރު މިމައްސަލަ ފުލުހުންނަށް ހުށަހަޅާފައެވެ. ނަމަވެސް މައްސަލަ ހުށަހެޅިތާ ހަފްތާއެއް ވެގެން ދިޔައިރުވެސް އަދިވެސް، އެއްވެސް މީހަކާއި މެދު ފިޔަވަޅެއް އަޅާފައި ނުވާ ކަމަށް ރިޕޯޓްތައް ބުނެއެވެ.\nއިންޑިއާ އަކީ އަންހެނުންނާއި ކުޑަކުދިންނަށް ޖިންސީ ގޯނާ ކުރުމުގައި ވަރަށް ކުރީގައި އުޅޭ ގައުމެކެވެ. މިފަދަ މައްސަލަތައް އިންޑިއާގައި ގިނަވާ އެއް ސަބަބަކީ ވެސް އަނިޔާވެރިންނަށް ޙައްޤު އަދަބު ނުދެވުމެވެ.\nމެއި 29, 2020 14:20\nއިންޑިއާ އަކީ އަންހެނުންނާއި ކުޑަކުދިންނަށް ޖިންސީ ގޯނާ ކުރުމުގައި ވަރަށް ކުރީގައި އުޅޭ ގައުމެކެވެ. މިފަދަ މައްސަލަތައް އިންޑިއާގައި ގިނަވާ އެއް ސަބަބަކީ ވެސް އަނިޔާވެރިންނަށް ޙައްޤު އަދަބު ނުދެވުމެވެ... ކަލޭ މިހެން ލިއުމުން ކުއްވެރި ވެދާނެ..ބަލަ އިހަކަށް ދުވަހުނުން މި ރާއްޖެއިން އިންޑިޔާގެ ދިފާއުގައި އެ ތެދުވީ..ހައް ހައް\nޖޫން 1, 2020 22:27\nދެން ތެދެއްވާނީ ތެދަކަށެއްނު!🙄


Foreign Service Institute Of Maldives Ge Board Memberunge Medhugai Ves Mintheege Hamahama Kan\nފޮރިން ސާވިސް އިންސްޓިޓިއުޓް އޮފް މޯލްޑިވްސް ބޯޑު މެންބަރުގެ މެދުގައިވެސް މިންތީގެ ހަމަހަމަކަން\nފޮސިމްގެ ބޯޑު ބައްދަލުވުމުގެ ތެރެއިން: ފޮޓޯ / ފޮރިން މިނިސްޓްރީ\nރާއްޖެއިން ބޭރުގައި ޤާއިމްކޮށްފައިވާ ދިވެހިރާއްޖޭގެ ޑިޕްލޮމެޓިކް މިޝަންތަކުގެ ވެރިންގެ މެދުގައި މިންތީގެ ހަމަހަމަކަން ޤާއިމްކުރުމަށްފަހު، ފޮރިން މިނިސްޓްރީގެ ދަށުން ހިންގާ ފޮރިން ސާވިސް އިންސްޓިޓިއުޓް އޮފް މޯލްޑިވްސް (ފޮސިމް)ގެ ގަވާނިންގ ބޯޑްގެ މެމްބަރުންގެ މެދުގައިވެސް މިންތީގެ ހަމަހަމަކަން ގާއިމްކޮށްފިއެވެ.\nމިދިޔަ އާދީއްތަ ދުވަހު ބޭއްވި ފޮސިމްގެ ގަވާނިންގ ބޯޑްގެ4ވަނަ ބައްދަލުވުމަކީ އެ އިންސްޓިޓިއުޓް އުފެދުނު ފަހުން އަންހެން އަދި ފިރިހެން ދެ ޖިންސް އަދަދު ހަމަހަމަކޮށް ބޯޑުގެ މެމްބަރުން ތިބި ފުރަތަމަ ބައްދަލުވުމެވެ.\nއެކަމާއި ގުޅިގެން ފޮރިން މިނިސްޓަރު އަބްދުﷲ ޝާހިދު ވިދާޅުވީ އަމާޒަކީ ފޮސިމް އިތުރަށް ހަރުދަނާ ކުރުން ކަމަށެވެ. އެކަމަކީ ނަތީޖާ ނެރޭ ފޮރިން ސާވިސްއެއް އުފެއްދުމަށް މުހިއްމު ކަމެއް ކަމަށް އެމަނިކުފާނު ވިދާޅުވިއެވެ.\nހާރިޖިއްޔާގައި މިންތީގެ ހަމަހަމަކަން ގާއިމްކުރުމަކީ ރައީސް އިބްރާހިމް މުހައްމަދު ސޯލިހްއާއި ފޮރިން މިނިސްޓަރު ޝާހިދު ހާއްސަ އިސްކަމެއް ދެއްވައިގެން ކުރައްވަމުން ގެންދަވާ މަސައްކަތެއް ކަމަށް ފޮރިން މިނިސްޓްރީ އިން މައުލޫމާތުދެއެވެ.


vnews - Zuvaanun depression ah dhaa maigandu2kamakee digital media, adhi nunidhun: Dhiraasaa\nއެމެރިކާގެ މިހާރުގެ ފުރާއުމުރުގެ ޖީލާއި ޒުވާނުންގެ މޫޑަށް ބޮޑެތި ބަދަލުތަކެއް އަންނަކަން ފާހަގަވާ ކަމަށާއި މިކަމުގައި އެންމެ އިސް ދައުރެއް އަދާކުރަނީ ނުނިދުމާއެކު އަބަދުމެ ކަހަލަ ގޮތަކަށް ޑިޖިޓަލް މީޑިއާގައި މަސްއޫލުވެގެން އުޅުންކަމަށް ޖަރނަލް އޮފް އެބްނޯމަލް ސައިކޮލޮޖީން ކުރި ދިރާސާއަކުން ދައްކައިފިއެވެ.\nއެދިރާސާއިން ދައްކާގޮތުން ފާއިތުވި 10 އަހަރާ އަޅާބަލާއިރު މިހާރަކަށް އައިސް މިކަމުގެ ސަބަބުން ފުރާއުމުރުގެ ކުދިންނާއި ޒުވާނުންގެ މެދުގައި ބިރުގަންނަ ދަރަޖައަށް ބޮޑެތި ނަފްސާނީ މައްސަލަތައް ދަނީ އިތުރުވަމުންނެވެ.\n2005 އިން 2017 އަށް ކުރި މިދިރާސާގައި 12 އަހަރާ 17 އަހަރާ ދެމެދުގެ 200،000 އަށް ވުރެ ގިނަ ކުދިން ބައިވެރިކޮށްފައި ވެއެވެ. އަދި 2008 ން 2017 އަށް 18 އަހަރުން މަތީގެ 400،000 އަށް ވުރެ ގިނަ މީހުންގެ ޑާޓާ ނެޝަނަލް ސަރވޭ އޮން ޑްރަގް ޔޫސް އެންޑް ހެލްތުން ނަގާފައިވެއެވެ.\nމިދިރާސާގައި ދައްކާގޮތުން ޒުވާނުންގެ ތެރެއިން 71 އިންސައްތައަކީ ނަފްސާނީ މައްސަލަތައް ވަރަށް ސީރިއަސް މިންވަރަކަށް ހުރި ބައެކެވެ. އަދި 47 އިންސައްތަ ބޭނުންވަނީ އަމިއްލައަށް މަރުވުންފަދަ ކަންތައްތައް ކުރުމަށެވެ.\nފުރާ އުމުރުގެ ކުދިންގެ ތެރެއިން ފާއިތުވި 12 މަސްތެރޭގައި ޑިޕްރެޝަނަށް ދާކަމުގެ އަލާމާތްތައް ފެނުނު ކުދިންގެ އަދަދު 52 އިން ސައްތައަށް އަރާކަމަށް ދައްކާއިރު އުމުރުން 18 އަހަރާއި 25 އަހަރާ ދޭތެރޭގެ މީހުންގެ މެދުގައި މިއަދަދު އުޅެނީ 63 އިން ސައްތައިގައެވެ.\nމިދިރާސާގައި ދައްކާގޮތުން އަންހެނުންނާއި ފިރިހެނުންގެ ތެރެއިން މައްސަލަ އެންމެ ބޮޑީ އަންހެނުންގެއެވެ. އަދި ދިރާސާކުރި ޓީމުން ހާމަކުރާގޮތުގައި ޑިޕްރެޝަން ބޮޑަށް އުޅެނީ ސޯޝަލް މީޑިއާފަދަ އެއްޗެހީގައި ބޮޑަށް އުޅުމުގެ ސަބަބުން އިޖްތިމާއީ ގޮތުން މީހާ އެކަހެރިވެގެން އުޅުމުގެ ސަބަބުންނެވެ.


SunOnline: Keyoniru column: Nadellaa Ibirihin futhaage " Byscop "\nކެޔޮނިރު: ނަޑެއްލާ އިބިރިހިން ފުތާގެ "ބައިސްކޯފް"\nމުހައްމަދު ބުޝްރީ 02 Sep 2018, 13:33\nއެއީ މީގެ 46 އަހަރު ކުރި އެވެ. ނަވާރަ ސަތޭކަ ހަތްދިހަ ދެވަނަ އަހަރެވެ. ތަނަކީ ގދ.ނަޑެއްލާ އެވެ. މިހާރު ދޮޅުހާހެއްހާ މީހުން ދިރިއުޅޭ ނަޑެއްލާގެ އެއިރުގެ އާބާދީއަކީ އެންމެ 200 އެވެ. ތަރައްޤީގެ އަސަރު އެއިރު ނަޑެއްލާއާ ހިސާބަށް އެއްގޮތަކަށް ވެސް ފޯރާފައި ނުވެ އެވެ.\nނަޑެއްލާގެ އާއިލާތަކުގެ ތެރެއިން ތަންކޮޅެއް ތަނަވަސް އާއިލާއެއްގެ މީހަކު އެއަހަރު ހައްޖަށް ދިޔަ އެވެ. އިބިރިހިންފުތާ ހައްޖުން އަންނަމުން ވަރަށް މޮޅު އެއްޗެއް އެއަހަރު ގެނަ އެވެ. ގެފުޅާއި މައްކާގެ ތަފާތު މަންޒަރު ދައްކައިދޭ ކުޑަ ފޮއްޓެކެވެ. އެފޮއްޓަށް ކުދި ކުދި ފޮޓޯ ލައްވައިގެން ބެލުމުން ވަރަށް އަލިގަދަކޮށް، ރީތިކޮށް މައްކާގެ މަންޒަރުތައް ފެނެ އެވެ. މިކަމަށް އިބިރިހިންފުތާ ދިން ނަމަކީ "ބައިސްކޯފް" ދެއްކުން އެވެ. ބައިސްކޯފް ޝޯއެއް ބެލެނީ ފަހަރަކު މީހަކަށެވެ. ޝޯގެ ދިގުމިނަކީ ހަތަރު ވަރަކަށް މިނިޓެވެ. ޝޯއެއް ބެލުމުގެ އަގަކީ ތިން ކާއްޓެވެ!\nފޮޓޯ ފޮށި ހިފައިގެން އިބިރިހިންފުތާ، އަތޮޅުގެ އެކި ރަށްރަށަށް ދިއުމުން ރަށްރަށުގެ އެންމެން ކަހަލަ ގޮތަކަށް އެޝޯ ބަލަން އެއްވެ އެވެ. ބައެއް މީހުން އެއް ފަހަރު ބަލާފައި އެވަރުން ނުވެގެން ދަރީން ކޮޅު ގޮވައިގެން، ކާށި ގޯންޏެއް ހިފައިގެން ގޮސް، ދެވަނަ ފަހަރަށް ވެސް ބަލަ އެވެ. ކިޔޫ ހަދާފަ އެވެ. ކޮންމެ ދަތުރެއް ނިންމާލާ އިރު އިބިރިހިންފުތާ އަށް ދުއިސައްތަ ތިންސަތެކަ ކާށި ލިބެ އެވެ.\n"ކޮއެފުޅާ، މިއީ ޖަބަލް އަރަފާތު، މިއީ ތިން ޖަމްރާ، މިހިރީ ހަޖަރުލް އަސްވަދު، މިއީ ހިރާ ފަރުބަދަ...،" އިބިރިހިންފުތާގެ ކޮމެންޓްރި ކުރިއަށް ގެންދެ އެވެ. އިބިރިހިންފުތާގެ ކޮމެންޓްރީ އަކީ ފޮޓޯޝޯގެ ވަރަށް މުހިއްމު ބައެކެވެ. އޭނާގެ ކޮމެންޓްރީ އަޑު އަހަމުން ފޮޓޯތައް ބަލަން އެތައް ބަޔަކު ހައިރާންވެފައި ތިބެ އެވެ. މިއީ ކޮންފަދަ ބޮޑު އަޖައިބެއް ބާވަ އެވެ!\nއެއީ މީގެ 50 ހަކަށް އަހަރު ކުރީގެ ނަޑެއްލާ އެވެ. ތަރައްޤީގެ ޒައްރެއްގެ މިންވަރު ވެސް ނައިސް އޮތް ނަޑެއްލާ އެވެ. ތިން ކާށި ދީފައި ފޮޓޯ ފޮށިން ބައިސްކޯފް ބެލި ޒަމާނެވެ. އެފޮޓޯތައް ފެނިފައި ހައިރާންވެ ތަލިން ކުޅު ހިކުނު ޒަމާނެވެ. އެއިރު އަރަށު މީހުން ހީކުރީ އިބިރިހިންފުތާގެ ބައިސްކޯފަކީ ދުނިޔޭގެ އެވަގުތުގެ އެންމެ ބޮޑު ޓެކްނޮލޮޖީ ކަމަށެވެ. އެންމެ ބޮޑު ތަރައްޤީ ކަމަށެވެ. ޢޭގެ 50 ހަކަށް އަހަރު ފަހުން ނަޑެއްލާގެ ގިނަ ބަޔަކު "ބައިސްކޯފް" ފޮށީގެ ބަދަލުގައި މިހާރު ބަލަނީ މިޒަމާނުގެ ސޮނީ ޓްރިނިޓްރޯން، ލެޑް ސްކްރީން، ސްމާރޓް ޓީވީ އެވެ. ނަޑެއްލާ މީހުން ތިބީ ފުދިފަ އެވެ. ދާދި ފަހުން މާލެ އާއި ހުޅުމާލެއާ ދެމެދު ބްރިޖް އެޅުމުންް މާލޭ ސަރަހައްދުގެ ބައެއް ރައްޔިތުން ފުދިފައި ތިބި ގޮތަށެވެ. ބްރިޖް އެޅިއްޖެ އެވެ. އެއީ އެމެރިކާ މީހުން ހަނދަށް ދިއުން ފަދަ ކަމެކެވެ. ތަރައްޤީވެ ނިމިއްޖެ އެވެ! ނަމަވެސް ނަޑެއްލާ މީހުންނަށް އިބިރިހިންފުތާގެ ބައިސްކޯފަކީ އެންމެ ފަހުގެ ޓެކްނޮލޮޖީއޭ އެއިރު ހީވި ގޮތަށް ދިވެހި ރައްޔިތުން ބްރިޖަކުން ފުއްދާލައިގެން ތިބޭ ވަރަށް ވުރެ ބާރު ސްޕީޑްގައި ދުނިޔެ ކުރިއަރަމުން އެބަދެ އެވެ. ތަރައްޤީގެ ދުވެލި މެކުހަށް ނުޖަހައިފި ނަމަ މިސާލަކަށް ސިންގަޕޫރު އެއޮތް ފެނަވަރަށް ރާއްޖެ ގެންދަން ވެސް އަދި 50 އަހަރު ނަގާނެ އެވެ.\nއިނގިރޭސި ވިލާތުގެ ލަންޑަންގެ ބިމުއަޑިން، އަންޑަރގްރައުންޑް ރެއިލްވޭ އެޅީ ކޮން އަހަރެއްގެއި ކަން ކިތައް ދިވެހީންނަށް އެނގޭ ބާވައެވެ؟ އެއީ 1863 އެވެ. މީގެ 154 އަހަރު ކުރި އެވެ. އެމެރިކާގެ މަޝްހޫރު ބްރޫކްލިން ބްރިޖް ހުޅުވާފައި ވަނީ 1883 ވަނަ އަހަރު އެވެ. އެއީ މީގެ 135 އަހަރު ކުރި އެވެ. އެހެންވީމަ ދުނިޔޭގެ ސްޕީޑާއި ދިވެހިރާއްޖެއަށް ފައިހަމަ ކުރެވޭނީ ވިސްނުން އާސްމާނަށް ގެންގޮސްގެންނެވެ. އެގޮތަށް އާސްމާނަށް ވިސްނުން ގެންދާއިރު ބައެއް ޙިޔާލްތަކަކީ ފަހަރުގައި އެންމެ ރަނގަޅު ނޫން ޙިޔާލް އަށް ވެސް ވެދާނެ އެވެ. ނަމަވެސް ޤަބޫލްކުރަންޖެހޭ ޙަޤީގަތަކީ، ތަރިއެއްގައި އަތްލެވިދާނެ ކަމަށް ޤަބޫލްކޮށް ޖައްވާ ދިމާއަށް އަތްދިއްކުރުމުން ތަރިއެއްގައި އަތްނުލެވުނަސް ފަހަރުގަ އެހެން ކުރިއެރުމެއް ވެސް ލިބިދާނެ ކަމެވެ.\nމިސާލަކަށް މީގެ 15 ވަރަކަށް އަހަރު ކުރީން އިނގިރޭސި ހަފްތާ މަޖައްލާ "މަންޑޭ ޓައިމްސް"ގައި އަޅުގަނޑު ފާޅުކުރި ޙިޔާލެކެވެ: ރާއްޖޭގެ އެންމެ ކުޑަ، އެންމެ އާބާދީ މަދު އަތޮޅު ކަމުގައިވާ ވާވު އަތޮޅު އެއްކޮށް (ޑީޕްސީ ޑްރެޖިންގް ހަދައިގެން) ހިއްކައިގެން، 15 ފޫޓު އުސްކޮށް ބޮޑުސިންގާ ބިމެއް ތަރައްޤީ ކުރުމުގެ ޙިޔާލެވެ. މީގެ 20 އަހަރު ފަހުން ފަހަރުގައި ބަޔަކު މިކަން ކޮށްފާނެ އެވެ. މިފަދަ ޙިޔާލުތައް ކޮށްގެން މެނުވީ ތަރައްޤީ އަވަސް ނުކުރެވޭނެ އެވެ. އައްޑު އަތޮޅުގެ ގަމުން ހުޅުދޫއަށް ސިނަމާލެ ބްރިޖް ފަދަ ބްރިޖެއް އެޅުމުގެ ޙިޔާލް އަޅުގަނޑު ފާޅު ކުރުމުން ވެސް ބައެއް މީހުން ހަޖޫ ޖެހި އެވެ. މިފަދަ ގޮތަކަށް ވިސްނުން ހުރެގެން މެނުވީ ޤައުމު ތަރައްޤީއެއް ނުކުރެވޭނެ އެވެ. ސިންގަޕޫރާ ފައިހަމަ ނުކުރެވޭނެ އެވެ.\nއަބަދުވެސް އަމާޒަކަށް ބަލަންވީ އެންމެ މައްޗެވެ. އަމާޒުގެ 50 ޕަސެންޓް ހާސިލްވިއަސް އެއީ ހަމަ ކާމިޔާބެކެވެ. ބައިސްކޯފުން ފުއްދާ ނުލާށެވެ. ބްރިޖަކުން ފުއްދާނުލާށެވެ. ދުނިޔޭގެ ތަރައްޤީ އެދަނީ ދުންޖަހާފައި ގޮސް އޮބާލާ ސްޕީޑްގަ އެވެ. ތަރައްޤީގެ ވިސްނުން މަތިކުރާށެވެ. ފިޔަވަޅު ހަލުއި ކުރާށެވެ. އިބިރިހިންފުތާއަކަށް ހެދިގެން، ފުދިގެން ނުހުންނާށެވެ!\nmodebush މުހައްމަދު ބުޝްރީ\nއިންޑިއާ އުނގަށް ދިވެހި ސަރުކާރު ވެއްޓެނީ!\nކެޔޮނިރު: ދިވެހި ގައުމު ދެން އަތުޖެހޭނެބާ؟\nދިވެހި ޖައްވުން އިވޭ އަޑަކީ "ޖައި ހިންދު"!\nރައްޔިތު މީހާ އަށް ވެރިކަންކޮށްދޭނެ ވެރިކަން\n"ރައުޑީ" ޑްރައިވަރުންގެ ކިބައިން ސަލާމްވުން


SunOnline: Jinsee goanaa ah Rasheh ge anga bandhu kohlee, Nufoozaai baaru!\nޖިންސީ ގޯނާއަށް ރަށެއްގެ އަނގަ ބަންދުކޮށްލީ؛ ނުފޫޒާއި ބާރު!\nމުހައްމަދު މުޒައްޔިން ނާޒިމް 22 Jan 2020, 10:11\nގއ. ކަނޑުހުޅުދޫ މަގެއްގެ މަތިން: ޖިންސީ މައްސަލަތަކުގައި ފިޔަވަޅެއް ނޭޅި ދިޔައީ ނުފޫޒާ ބާރުން ކަމަށް ރަށު މީޙުން ބުނޭ --- ސަން ފޮޓޯ/ މުޒައްޔިން ނާޒިމް\n(ގއ. ކަނޑުހުޅުދޫ އިން --) : އަހަރެން އައިސް މި ހުރީ، 900 މީހުންގެ އާބާދީއެއް ހިމެނޭ، ގއ. ގެ އެންމެ ދެކުނަށް އޮންނަ މި ރަށުގަ އެވެ. މި ރަށުގެ އާބާދީގެ 40 ޕަސަންޓް މީހުން ހިޖުރަކޮށްފައިވުމުން ރަށުގައި މަދު ބަޔަކު ދިރިއުޅުނު ނަމަވެސް، މި ރަށަށް ކުރިމަތިވެފައި އޮތް ބަލިމަޑުކަމަކީ، ޖިންސީ ގޯނާ އެވެ.\n"އަަހަރުމެން ކިތަންމެ ވަރަކަށްވެސް ރިޕޯޓް ކުރަން. ރިޕޯޓް ކުރިޔަސް އަޅާ ފިޔަވަޅެއް ނޯވޭ. ލިބޭ އިންސާފެއް ނޯވޭ. ކުށް ކުރާ މީހުން އެހާވެސް ބާރުގަދަ. ދެން ކީއް ކުރާނީ،" ގޮތް ހުސްވެފައި ހުރި ފަސް އަހަރުގެ ކުއްޖެއްގެ މަންމަ އޭނާގެ ޝަކުވާތައް ބަންޑުން ކޮށްލި އެވެ.\nމި ރަށުން ދިމާވެ ވާހަކަދައްކާލާ ކޮންމެ މީހެއްގެ ޝަކުވާއަކީ ވެސް މިއެވެ. ޖިންސީ ގޯނާގެ މައްސަލަތައް ގިނަ ނަމަވެސް، އެކަން ހުއްޓުވަން އެޅުނު ފިޔަވަޅެއް ނެތުމެވެ. މުއައްސަސާތަކުގައި އެކި ފަހަރު އެކި ސިފައިގައި އާދޭސްކޮށްގެން ވެސް އެ މީހުންނަށް އުޅެން ޖެހިފައި އޮތީ، ޖިންސީ ގޯނާގެ ބިރުން ފުރިފައި އޮތް ހާއްޔެއްގަ އެވެ.\nމި ރަށު ގިނަ ބަޔަކު ގަބޫލު ކުރާ ގޮތުގަައި މިކަން މި ހިސާބަށް ދިޔައީ، ރައްޔިތުން ރިޕޯޓު ކުރާ މައްސަލަތަކުގައި ފިޔަވަޅު ނޭޅޭތީ އެެވެ. ނިސްބަތުުން އެފަދަ ކަންކަން ގިނައިން ހިނގާ އަދި ހިނގާފައިވާއިރު، ފިޔަވަޅު އެޅި އެފަދަ މީހެއްގެ މައްޗަށް ހުކުމްކޮށްފައިވަނީ ވަރަށް ވެސް މަދު ފަހަރަކު އެވެ. ހުކުމަށް ފަހުވެސް އެ މީހުން ވީއްލިގެން އައިސް، އަނެއްކާ އެ ކުޅިވަރު ފަށަނީ އެވެ.\nމިދިޔަ ބުރާސްފަތި ދުވަހު ތުއްތު ކުއްްޖަކަށް ޖިންސީ ގޯނާ ކުރި ކަމުގެ ތުހުމަތުގައި ހައްޔަރު ކުރި ކުޑަ ކުއްޖާގެ މުނިކާފަ އަކީ މި ރަށު މީހުން ބުނި ގޮތުގައި ވަރަށް ގިނައިން އެފަދަ ޒާތުގެ ކަންކަން ކުރާ މީހެކެވެ. އޭނާގެ މައްސަލަ ކިތަންމެ ވަރަކަށް ޖެއްސިޔަސް ފިޔަވަޅެއް ނާޅަ އެވެ. ހައްޔަރެއް ނުކުރެވެ އެވެ. އެ އާއިލާއިން ބުނާ ގޮތުގައި އޭނާ އެކަހަލަ ކަންކަން ކުރަނީ؛ އުމުރުން ދުވަސްވެ، ސިކުނޑީގެ އުނިކަމެއް އޭނާގެ ހުންނާތީ އެވެ.\nއެހެންވެ، އެބޭގެ އެ އުޅުމާ މެދު އެއްޗެއް ބުނެލަން ވެސް މި ރަށު މީހުން ޖެހިލުންވެ އެވެ. ސަބަބަކަށް ވަނީ، އެކަން މައްސަލައަކަށް ހަދާލައިފި ނަމަ މި ކުޑަކުޑަ ރަށުގައި އެއް ބަޔަކު އަނެއް ބަޔަކަށް މޫނު ކެނޑޭނެތީ އެވެ. އަދި ނުފޫޒުގަދަ އެ އާއިލާގެ ބާރުގައި އެ މީހުން ރަށު ތެރޭގައި ބާކީ ކޮށްލަފާނެތީ އެ މީހުން ބިރު ގަންނަނީ އެވެ.\nއެންމެ ފަހުން، ކުށްވެރިވަނީ، އެ ވާހަކަ ދައްކާ ބައެކެވެ. ލަދު ގަންނަ ޖެހެނީވެސް އެވާހަކަ ދައްކާ މީހުންނެވެ. މި ރަށުގައި ޖިންސީ ފުރައްސާރައިގެ ކަންކަން އަޅާނުލާ ދޫކޮށްލެވި، އެކަން އޮތީ އެހާ ވެސް އާދައިގެ ކަމަކަށް ބަދަލުވެފަ އެވެ. ގިނަ މީހުން އެންމެ ފަހުން ނިންމައިގެން ތިބީ؛ ފެންނަ ކަންކަން ނުފެންނަ ކަމަކަށް ހަދާލައިގެން ތިބޭށެވެ.\n"ބައެއް މީހުން ބުނޭ ކޮބާހޭ މައްސަލައަކީ. އެއީ އެވަރުގެ ކަމެއްހޭ. ގައިގަ އަތެއް ނުލައެއް ނުންހޭ. އަގައިން އެބޭބެ ކިޔާ އެއްޗެއް ކިޔަނީ ނޫންހޭ،" ހައްޔަރު ކުރި މުނި ކާފަގެ ފަރާތުން އަނިޔާ ލިބުނު މިހަކު ބުންޏެވެ. "މިއީ ބައެއް މީހުންގެ ވިސްނުން،"\nގއ. ކަނޑުހުޅުދޫގައި މަގުމަތިން ކުޑަ ކުއްޖަކާއެކު ދެ އަންހެނަކު ހިނގާފައި ދަނީ: އެރަށުގައި ޖިންސީ ގޯނާ ކުރި މައްސަލަ ބައެއް މީހުން އެހާ ބޮޑު ކަމަކަށް ނެހިދި --- ސަން ފޮޓޯ/ މުޒައްޔިން ނާޒިމް\nރަށު މީހުން ބުނި ގޮތުގައި މިކަން އެންމެ ބޮޑަށް ފެތުރިގެން އައީ، މި ރަށުގެ ނުފޫޒުގަދަ އާއިލާއަކަށް ނިސްބަތްވާ ބައެއްގެ ތެރެއިންނެވެ. އެކަމަކު އެ މީހުންގެ އާރާއި ބާރުގައި އެންމެންގެ "އަނގަ އޮންނަނީ ބަންދުކޮށްލައިފަ" އެވެ.\nއެގޮތުން 2018 ވަނަ އަހަރުގެ މެދުތެރޭވެސް އޭނާގެ މިފަދަ މައްސަލައެއްގައި ތަހުގީގުކޮށް ދައުވާ ކުރި އެވެ. ނަމަވެސް އޭނާއަށް ބޮޑު ބޭބެ ކިޔާ އިސް މެޖިސްޓްރޭޓް، ހަސަން ދީދީ ހުންނަވައި، ގއ. ކަނޑުހުޅުދޫ ކޯޓުން ދޮޅު އަހަރުވީއިރު ވެސް ޝަރީއަތެއް ބާއްވާފައެއް ނުވެ އެވެ. އެ މައްސަލައިގައި ފައިލް އޭނާގެ މޭޒުމަތީގައި ހިރަފުސް އަރަން އޮތީ އެވެ.\n"އެ މައްސަލައިގައި ޝަރީއަތްކޮށް އޭނާ ޖަލަށް ލީ ނަމަަ އިތުރު ކުދިންތަކަށް މި އަނިޔާ ނުލިބުނީސް. އޭނާގެ ޝިކާރަކަށްވި ދެއަހަރު ނުވާ ތުއްތު ކުއްޖާގެ ދިރިއުޅުންވެސް ސަލާމަތްވީސް،"އެ އާއިލާ އިން ބުންޏެވެ.\nއެ އާއިލާއިން ތުހުމަތު ކުރާ ގޮތުގައި އެ މައްސަލަ ކުރިއަށް ނުދިޔައީ ގާޒީގެ ނުފޫޒާއި ބާރުންނެވެ. ޖިންސީ ފުރައްސާރައިގެ ވާހަކަތައް އަޑުގަދަކޮށް ދައްކާ މީހުންނާ ދިމާލަށް ގާޒީ ބުނާ ކަމަށްވަނީ؛ "މައްސަލަ ނިންމާނީ އޭނާ ބޭނުން އިރަކުން،" ކަމަށެވެ.\nއެ ހުރިހާ ކަމަކާ ހުރެ ޖިންސީ ގޯނާ ލިބި، އެކަމަކު އެ ވާހަކަ ފޮރުވައިގެން މި ރަށުގެ އެތައް ބަޔަކު އެބަ ތިއްބެވެ. ހަމަ ގައިމު، ޖިންސީ ގޯނާ އާއި ފުރައްސާރައިގެ ޝިކާރައަކަށްވީ ކުދިންގެ ވަރަށް ގިނަ އާއިލާތަކާ ބައްދަލުވި އެވެ.\n"އަދިވެސް އެބަހުރި މިކަހަލަ ވަރަށް ގިނަ ގެތަށް މިރަށުގައި. ބައެއް މީހުން ފަސް ޖެހެނީ އެ ވާހަކަތައް ދައްކަން،" ރަށުން ވާހަކަ ދެއްކި މީހަކު ނަން ނުޖެހުމަށް ޝަރުތުކޮށް ބުންޏެވެ.\nއޭނާ ބުނި ގޮތުގައި މިކަންކަމަކީ ޒަމާނުއްސުރެ މިރަށުގައި ހިނގާ ކަންކަމެވެ. އެކަމުގެ މައުލޫމަތު ކައުންސިލަށްވެސް ވަރަށް ރަނގަޅަށް އެނގޭނެ އެވެ. އެކަމަކު އެއްވެސް ބަޔަކު އެކަމާ އަޅާލަން ބޭނުން ނުވަނީ އެވެ.\n"މިއީ ކަތީބު ޒަމާނުއްސުރެ ހިނގަމުން އައި ކަމެއް. މައްސަލައަކީ ބައެއް މީހުން މިކަންތައް ސިއްރު ކުރާތީ. އާއިލާގެ އަނބުރަށްޓަކައި. އަދި ފިޔަވަޅުވެސް ނާޅާތީ،" ރަށުގެ ޒިންމާދާރު މަގާމެއްގައި ހުރި މީހަކު ނަން ނުޖަހާ ގޮތަށް ބުންނެވެ.\nކައުންސިލްގެ ރައީސް މުހައްމަދު ޝަހީމް ރައްޔިތުންގެ މަޖިލިސް ކޮމިޓީގައި ވިދާޅުވީ އެފަދަ ކަންކަން ރަސްމީކޮށް އެ ކައުންސިލަށް ހުށަހަޅާފައި ނުވާ ކަމަށެވެ. ވާހަކަ ދެކެވެނީ ތުންތުން މަތިން ކަމަށެވެ.\n"ރަށުތެރޭ ދެކެވޭ ވާހަކައަކާ ގުޅިގެން ރަސްމީ ސިފައެއްގައި މައްސަލައެއް ހުށަހެޅޭނެ ކަމަކަށް އަޅުގަނޑު ގަބޫލެއް ނުކުރަން. ކަމެއް ހިނގައިގެން އެއްވެސް ބަޔަކު، އެއްވެސް އާއިލާއަކުން ހުށަހެޅީމަ އަޅުގަނޑުމެން ރަސްމީ ހައިސިއްޔަތުން ހުށަހެޅޭނެ ކަމަށް ގަބޫލު ކުރަނީ،" ޝަހީމް ވިދާޅުވި އެވެ.\n"ސަން" އިން ތިން ދުވަސް ވަންދެން ރަށު ކައުންސިލް ރައީސްއާ ބައްދަލުކުރުމަށް މަސައްކަތް ކުރި ނަމަވެސް އެކަން ކާމިޔާބެއް ނުވި އެވެ. އޭނާ ހުންނެވީ މި ކަންކަމާ ވާހަކަ ދައްކަން ބޭނުން ވެގެނެއް ނޫނެވެ.\nރަށް އޮތީ މި ވަބާ އިން މިންޖުވާން ބޭނުންވެފައި!\nކުރިން ވާހަކަ ދެއްކު ޒިންމާދާރު މަގާމުގައި ހުރި މިހާ ބުނި ގޮތުގައި އެރަށުގައި ހުންނަށް ޕޮލިސް ޑެސްކުން މާބޮޑު ކަމެއް ނުވެ އެވެ. މައްސަލައެއް ބެލުމަށް އެހެން ރަށަކުން ފުުހުންގެ އިންވެސްޓިގޭޓް އޮފިސަރަކު އައުމުން ނޫނީ މައްސަލައެއް އެ މީހުންނަކަށް ނުބެލެ އެވެ. ޖެންޑާގެ އޮފީހުގެ ހާލަތުވެސް މި އަތޮޅުގައި އޮތީ ވަރަށް ދެރަކޮށެވެ.\n"ޕޮލިސް ސްޓޭޝަން ހަރުދަނާ ކުރަން ޖެހޭ. މި އަތޮޅުގައި ޖެންޑާ ރަނގަޅު ކުރަން ޖެހޭ. ސިއްރުކުރުންވެސް ހުއްޓާލަން ޖެހޭ،" މި ރަށު ސަރުކާރުގެ އޮފީހެއްގެ އިސްވެރިޔަކު ވިދާޅުވި އެވެ.\nމި ރަށް އެދި ގޮވަނީ މި ވަބާ އިން މިންޖު ވުމަށެވެ. މުއައައްސަސާތައް ހަދުދަނާވެ، ރިޕޯޓް ކުރާ މަސައްލަަތައް ބެލޭނެ ގޮތް ވުމެއެވެ. އެފަދަ މީހުންނާމެދު ފިޔަވަޅު އެޅި އިންސާފު ލިބުމެވެ. އަނިޔާ ލިބުނު އާއިލާތައް މިފަހަރު ތިބީ ދޫކުރާ ގޮތަކަށް ނޫނެވެ. އެ މީހުން އެ އަނިޔާ އާއި ބިރުގައި ވޭންދެނިވި ހަޔާތެއް ހޭދަކޮށްފި އެވެ.\n"މިފަހަރު މި ވާހަކަތައް ދައްކައިގެން އަހަރުމެން މިތިބީ ޖަލަށް ދާން ޖެހުނަސް ޖަލަށް ދާން ތައްޔާރަށް. އަހަރުމެންގެ ދަރިންނާއި ދަރިންގެ ދަރިންގެ ދިރިއުޅުމަށްޓަކައިވެސް މިރަށް މި ވަބާ އިން ސަލާމަތް ކުރަން،" އަހަރެން މިރަށުން ފުރުމުގެ ކުރިން ސަލާން ކޮށްލި ރަށު މީހަކު ބުނީ މިހެންނެވެ.


3 ރަށެއްގެ ސްކޫލަށް ބޭނުންވާ އުމްރާނީ ވަސީލަތްތައް ޤާއިމުކުރުމަށް ބަޔަކާއި ހަވާލުކޮށްފި3ރަށެއްގެ ސްކޫލަށް ބޭނުންވާ އުމްރާނީ ވަސީލަތްތައް ޤާއިމުކުރުމަށް ބަޔަކާއި ހަވާލުކޮށްފި\n3 ރަށެއްގެ ސްކޫލަށް ބޭނުންވާ އުމްރާނީ ވަސީލަތްތައް ޤާއިމުކުރުމަށް ބަޔަކާއި ހަވާލުކޮށްފި\nށ. ޅައިމަގު އަދި އއ. އަތޮޅު ތަޢުލީމީ މަރުކަޒު ގެ މަސައްކަތް ހަވާލުކުރުމުގެ އެއްބަސްވުމުގައި ސޮއެކުރުމުގެ ރަސްމިއްޔާތު / ފޮޓޯ - އެޑިއުކޭޝަން މިނިސްޓްރީ\nއަތޮޅުތެރޭގެ3ރަށެއްގެ ސްކޫލަށް ބޭނުންވާ އުމްރާނީ ވަސީލަތްތައް ޤާއިމްކުރުމުގެ މަސައްކަތް މިނިސްޓްރީ އޮފް އެޑިއުކޭޝަންއިން ބަޔަކާއި ހަވާލުކޮށްފިއެވެ.\nއެޑިއުކޭޝަން މިނިސްޓްރީން ހަވާލުކޮށްފައިވަނީ ށ. ޅައިމަގު، އއ. އަތޮޅު ތަޢުލީމީ މަރުކަޒު އަދި ރ. އިނގުރައިދޫ ސްކޫލްގައި ކްލާސްރޫމް، ސްޓާފްރޫމް، އޮފީސް އަދި މަލްޓިޕަރޕަސް ހޯލް އިމާރާތް ކުރުމުގެ މަސައްކަތެވެ.\nށ. ޅައިމަގު އަދި އއ. އަތޮޅު ތަޢުލީމީ މަރުކަޒުގެ މަސައްކަތް ހަވާލުކޮށްފައިވަނީ ޔެސް މޯލްޑިވްސް ޕްރައިވެޓް ލިމިޓެޑްއާއެވެ. ރ. އިނގުރައިދޫ ސްކޫލްގެ މަސައްކަތް ހަވާލުކޮށްފައިވަނީ މާލާ ހައި ރައިސިންގ ކޮންސްޓްރަކްޝަން ޕްރައިވެޓް ލިމިޓެޑްއާއެވެ.\nށ. ޅައިމަގު ސްކޫލް އަދި އއ. އަތޮޅު ތަޢުލީމީ މަރުކަޒުގެ މަސައްކަތް ހަވާލުކުރުމުގެ އެއްބަސްވުމުގައި މިނިސްޓްރީ އޮފް އެޑިއުކޭޝަންގެ ފަރާތުން ސޮއެކުރެއްވީ މިނިސްޓަރ ޑރ. ޢާއިޝަތު ޢަލީއެވެ. ޔެސް މޯލްޑިވްސް ޕްރައިވެޓް ލިމިޓެޑްގެ ފަރާތުން ސޮއެކުރެއްވީ އެ ކުންފުނީގެ ޑިރެކްޓަރ އަހްލަމް ރުޝްދީއެވެ.\nމި އެއްބަސްވުމުގެ ދަށުން ށ. ޅައިމަގު ސްކޫލްގައި 8 ކްލާސްރޫމް އަދި މަލްޓިޕަރޕަސް ހޯލް އިމާރާތް ކުރުމުގެ މަސައްކަތްވެސް ވަނީ ހަވާލުކޮށްފައެވެ. މި މަޝްރޫޢުގެ މަސައްކަތަށް ދައުލަތުގެ ބަޖެޓުން ސޯޅަ މިލިއަނަށްވުރެ ގިނަ ރުފިޔާ ޙަރަދުކުރާނެއެވެ. އަދި މި މަސައްކަތް ނިންމުމަށް އެއް އަހަރު ދުވަހުގެ މުއްދަތެއް ވަނީ ކަނޑައަޅާފައެވެ.\nމި އެއްބަސްވުމުގެ ދަށުން އއ.އަތޮޅު ތަޢުލީމީ މަރުކަޒުގެ 8 ކްލާސްރޫމް އަދި މަލްޓިޕަރޕަސް ހޯލް އިމާރާތުގެ މަސައްކަތް ވަނީ ހަވާލުކޮށްފައެވެ. އޭގެ އިތުރުން އެ ސްކޫލްގެ އޮފީސް އަދި ސްޓާފްރޫމް އިމާރާތްކުރުމުގެ މަސައްކަތް ވެސް މި އެއްބަސްވުމުގެ ދަށުން ކުރިއަށްދާނެއެވެ. މި މަސައްކަތަށް ދައުލަތުގެ ބަޖެޓުން އެކާވީސް މިލިޔަނަށް ވުރެ ގިނަ ރުފިޔާ ހަރަދުކުރާނެއެެވެ. އަދި މި އެއްބަސްވުމުގެ ދަށުން އެއް އަހަރާއި ދެ މަސްދުވަހުގެ މުއްދަތެއްގައި މި މަސައްކަތް ނިންމުމަށް ވަނީ ހަވާލުކޮށްފައެވެ.\nރ. އިނގުރައިދޫ ސްކޫލްގެ މަސައްކަތް ހަވާލުކުރުމުގެ އެއްބަސްވުމުގައި ސޮއެކުރުމުގެ ރަސްމިއްޔާތު / ފޮޓޯ - އެޑިއުކޭޝަން މިނިސްޓްރީ\nމާލާ ހައި ރައިސިންގ ކޮންސްޓްރަކްޝަނާއި ހަވާލުކުރި ރ. އިނގުރައިދޫ ސްކޫލްގެ މަސައްކަތުގެ އެއްބަސްވުމުގައި މިނިސްޓްރީ އޮފް އެޑިއުކޭޝަންގެ ފަރާތުން ސޮއިކުރެއްވީ ސީނިއަރ ޕޮލިސީ ޑިރެކްޓަރ ނައުޝާދު އިބްރާހީމްއެވެ. މާލާ ހައި ރައިސިންގ ކޮންސްޓްރަކްޝަން ޕްރައިވެޓް ލިމިޓެޑްގެ ފަރާތުން ސޮއެކުރެއްވީ އެ ކުންފުނީގެ ޑިރެކްޓަރ އިބްރާހީމް އަހްމަދުއެވެ.\nމި އެއްބަސްވުމުގެ ދަށުން ރ. އިނގުރައިދޫ ސްކޫލްގެ4ކްލާސްރޫމްއަކާއި ސްޓާފްރޫމްއެއްގެ އިތުރުން މަލްޓިޕަރޕަސް ހޯލް އިމާރާތް ކުރުމުގެ މަސައްކަތް ވަނީ ހަވާލުކޮށްފައެވެ. މި މަޝްރޫޢަށް 16 މިލިއަނަށްވުރެ ގިނަ ރުފިޔާ ހަރަދުކުރާއިރު މި މަސައްކަތް ނިންމުމަށްޓަކައި އެއް އަހަރު ދުވަހުގެ މުއްދަތެއް ވަނީ ދީފައެވެ.


Kulhudhuffushi Online - Mifaharu Cycle gannan Sheesha ah hingaa,bodethi discount thakeh !\nޝީޝާ “ހަބޭސް ތިރީސް”- މިފަހަރު ބޮޑެތި ޑިސްކައުންޓްތަކެއް\nނަސްވާ ޙަސަން - 1 އަހަރު ކުރިން - 13 ނޮވެމްބަރ 2017\nޝީޝާގެ ކުޅުދުއްފުށީ ޝޯ ރޫމްގައި ބަހައްޓާފައި ހުރި ސައިކަލްތަކެއް--\nހޮންޑާ ބްރޭންޑުގެ ސައިކަލުގެ ރާއްޖޭގެ އޮތޮރައިޒްޑް ޑިސްޓްރިބިއުޓާ، ޝީޝާ ކުންފުންޏަށް 30 އަހަރު ފުރުން ބޮޑެތި ޑިސްކައުންޓްތަކަކާއެކު ފާހަގަ ކުރަން ފަށައިފި އެވެ.\nއެ ކުންފުނީގެ ހިދުމަތް އިތުރަށް ފުޅާވެ ކުޅުދުއްފުށީގައިވެސް ވަނީ މިދިޔަ އޮކްޓޫބަރމަހު ޝީޝާގެ ސާވިސް ސެންޓަރަކާއެކު އައުޓްލެޓެއް ގާއިމްކޮށް، ހިދުމަތް ފޯރުކޮށްދޭން ފަށައިފައެވެ.\n“ހަބޭސް ތިރީސް” ގެ ނަމުގައި އެ ކުންފުންޏަށް 30 އަހަރު ފުރުން ފާހަގަ ކުރަމުންދާއިރު މި ޕްރޮމޯޝަން އަސްލުވެސް ވަރަށް ސަޅި އެވެ.\nޝީޝާގެ ކުޅުދުއްފުށީ ޝޯ ރޫމްގައި ބަހައްޓާފައި ހުރި ސައިކަލްތަކެއް–\nޖެނުއަރީ މަހުގެ ނިޔަލަށް ކުރިއަށް ގެންދާ މި ޕްރޮމޯޝަންގެ ތެރޭގައި ސައިކަލުގެ އިންޓޯލްމެންޓް ޗާރޖް ވަނީ ވަރަށް ބޮޑަށް ތިރިކޮށްލާފައި އެވެ. އެގޮތުން ކުރިން ޑަައުން ޕޭމަންޓްގެ ގޮތުގައި ސައިކަލުގެ އަގުން 40% ދައްކައިގެން ނަގާ އިންސްޓޯލްމެންޓް ޗާރޖް މި ޕްރޮމޯޝަންގެ ތެރޭގައި ދައްކަން ޖެހޭނީ ޑައުންޕޭމަންޓްގެ ގޮތުގައި 10% އެވެ. އެހެން ކަމުން ސައިކަލެއް އިންސްޓޯލެމެންޓަށް ފައިސާ ދައްކާ ގޮތަށް ނަގާނަމަ 20000 ރުފިޔާ ސޭވް ވެގެން އެބަ ދެއެވެ.\nއަދި އެއްކޮށް ފައިސާ ދައްކައިގެން ސައިކަލެއް ނަގާނަމަ ފަސްހާސް ރުފިޔާގެ ޑިސްކައުންޓެއް އެފަރާތަކަށް ލިބިގެންދާނެ އެވެ.\nއެ ކުންފުނީގެ އައުޓްލެޓްތަކުން ސައިކަލު ސާވިސްކޮށްގެން ނުވަތަ އެއްކޮށް ފައިސާ ދައްކައިން ނުވަތަ އިންސްޓޯލްމެންޓަށް ނަމަވެސް ސައިކަލެއް ނަގާ ފަރާތްތަކުގެ މެދުގައި ނެގޭ ގުރުއަތަކުން ހޮވޭ ނަސީބުވެރި ފަރާތަކަށް 30،000 ރުފިޔާގެ ފައިސާގެ އިނާމެއް ލިބިގެންދާނެ އެވެ.\nއޭގެ އިތުރުން ފްރޮމޯޝަން ތެރޭގައި ކޮންމެ ބޭފުޅަކަށްވެސް އަގުހުރި އިނާމުތަކެއް ހޯދުމުގެ ފުރުސަތުވެސް ވަނީ ހުޅުވާލައިފަ އެވެ. އެގޮތުން އެ ކުންފުނީގެ ފޭސްބުކް ޕޭޖްއަށް ލައިކެއް ދީގެންނާއި ޕޯސްޓެއް ޝެއާކޮށްގެން އަގުހުރި ހަދިޔާތަކެއް ލިބިގެންދާނެއެވެ.\nކުޅުދުއްފުށި ސިޓީއަކަށްވުމަށް ބޭނުންވަނީ 180 މީހުން: ނަޝީދު\nކުޅުދުއްފުށީގައި އެއާޕޯޓެއް ނާޅާނެ، އެއީ އަޅުވާ އަނދުނެއް: އެމްޑީޕީ


Uthuruthilafalhu ehbasvumuge thafseelu hoadhumah kulli massala eh – adduLIVE\nއުތުރުތިލަފަޅު އެއްބަސްވުމުގެ ތަފްސީލު ހޯދުމަށް ކުއްލި މައްސަލައެއް\nFeb 22, 2021, 10:53 އަބްދުﷲ ޔާމީން\nއުތުރުތިލަފަޅު އެއްބަސްވުމުގެ ތަފްސީލު ހޯދުމަށް ރައްޔިތުންގެ މަޖިލީހަށް ކުއްލި މައްސަލައެއް ހުށަހަޅައިފިއެވެ.\nމި ކުއްލި މައްސަލަ ހުށަހަޅާފައިވަނީ ރައްޔިތުންގެ މަޖިލީހުގެ ނައިފަރު ދާއިރާގެ މެމްބަރު އަހުމަދު ޝިޔާމެވެ. އެމްއެންޑީއެފް ކޯސްޓްގާޑުގެ ބޭނުމަށްޓަކައި އުތުރުތިލަފަޅުގައި ބަނދަރަކާއި ޑޮކްޔާޑެއް ޤާއިމްކުރުމުގެ އެއްބަސްވުމުގައި ސޮއި ކޮށްފައިވަނީ އިއްޔެއެވެ.\nމި ކުއްލި މައްސަލަ މަޖިލީހަށް ބަލައިގަތުމަށް ނެގުނު ވޯޓުގައި 51 މެމްބަރުންވަނީ އެ ކުއްލި މައްސަލަ ބަލައިގަތުމަށް ވޯޓު ދީފައެވެ.\nއެ ކުއްލި މައްސަލައާއި ގުޅޭގޮތުން ވާހަކަ ދައްކަވަމުން ޝިޔާމް ވިދާޅުވީ، ކުރީ ސަރުކާރުން އެ އެއްބަސްވުމުގައި ސޮއި ނުކުރީ އެކަމުގައި އިންޑިއާއިން ކުރިމަތިކުރުވި ޝަރުތުތަކާއި ގުޅިގެންކަމަށެވެ. އަދި ޝިޔާމް ވިދާޅުވީ މިސަރުކާރުން އެ އެއްބަސްވުމަށް ބަދަލުތަކެއް ގެނެސްފައިވާކަމަށް ވެސް ތުހުމަތުކޮށްފައެވެ.\nޝިޔާމް ވިދާޅުވެފައިވަނީ އުތުރުތިލަފަޅަކީ އިންޑިއާ ސިފައިން ޤާއިމުވެ ތިބުމަށް ހަދާތަނެއް ކަމަށެވެ.\nއެމްއެންޑީއެފް ކޯސްޓްގާޑުގެ ބޭނުމަށްޓަކައި އުތުރުތިލަފަޅުގައި ބަނދަރަކާއި ޑޮކްޔާޑެއް ޤާއިމްކުރުމުގެ މަސައްކަތަކީ 2013 ވަނަ އަހަރު އޭރުގެ ޑިފެންސް މިނިސްޓަރު މުހައްމަދު ނާޒިމް އިންޑިއާއަށް ކުރެއްވި ދަތުރުފުޅުގައިވެސް މަޝްވަރާ ކޮށްފައިވާ ކަމެކެވެ. އިތުރު ތިލަފަޅަކީ އިންޑިއާ ސިފައިން ޤާއިމުގެ ތިބުމަށް ހަދާތަނެއްގެ ގޮތުގައި އިދިކޮޅުން ތުހުމަތު ކުރި ނަމަވެސް، އެމްއެންޑީއެފްއިން ބުނެފައިވަނީ އެތަނަކީ އަސްކަރީ މަރުކަޒެއް ނޫންކަމަށާއި، އެތަނުގައި އިންޑިއާ ސިފައިން ޤާއިމުވެ ނުތިބޭނެކަމަށެވެ.


ޤިޔާމަތް ދުވަހުން މާތް ﷲގެ ޢަރްޝީގެ ހިޔާވަހިކަން ބޭނުންތަ؟ ޤިޔާމަތް ދުވަހުން މާތް ﷲގެ ޢަރްޝީގެ ހިޔާވަހިކަން ބޭނުންތަ؟\nޤިޔާމަތް ދުވަހުން މާތް ﷲގެ ޢަރްޝީގެ ހިޔާވަހިކަން ބޭނުންތަ؟\nދ.ކުޑަހުވަދޫގައި ޢިމާރާތްކޮށްފައިވާ ފުރުޤާނު މިސްކިތް - ފޮޓޯ: ޕީއެސްއެމް ނިއުސް\nމި ބިންމަތީގައިވާ ﷲގެ ގެކޮޅު ތަކަކީ އިންސާނުންގެ އަތުން ބިނާކުރާ މިސްކިތްތަކެވެ. އެހެންކަމުން މި ބިންމަތީގައިވާ ﷲގެ ގެކޮޅު ތަކަށް އަދަބު އިޙުތިރާމް އަދާކުރުމާއެކު އަދާކޮށްދޭންޖެހޭ އެހެނިހެން ޙައްޤު ތަކެއްވެސްވެއެވެ.\nކީރިތި ﷲ އަށް ލޯބިކުރާ މީހާ އެކަލާންގެ ގެކޮޅުތަކަށް ލޯބި ކުރާނެއެވެ. އެއިލާހުގެ ގެކޮޅުތަކަށް ގިނަ ގިނައިން ޒިޔާރަތް ކުރުމަށްވެސް ލޯބި ކުރާނެއެވެ. ކީރިތި ޤުރުއާނުގެ ޖިންނި ސޫރަތުގެ 18ވަނަ އާޔަތުގައި ކީރިތި މާތް ﷲ ވަޙީ ކުރައްވާފައިވާ ބަސްފުޅުގެ މާނައީ: "އަދި މިސްކިތްތައް ވަނީ ﷲ އަށެވެ. ފަހެ، ތިޔަބައިމީހުން ﷲ އާއެކު އެހެން އެއްވެސް ފަރާތަކަށް އަޅުކަން ނުކުރާހުށިކަމެވެ!" ކީރިތި ޤުރުއާނުގައި މާތްﷲ ކަނޑައެޅިގެން ސާފު ބަހުން ވަޙީކުރައްވާ އަންގަވާފައި މިވަނީ މިސްކިތްތައް ވަނީ އެ އިލާހަށް އެކަނި ކަމުގައެވެ. އެތަނުގައި އެކަލާނގެއަށް ޝަރީކު ކުރުން މިވަނީ ސާފު ޞަރީޙަ ޢިބާރާތުން މަނާކުރައްވާފައެވެ.\nއަބޫ ނުޢައިމްގެ ކިބައިން މާތް ﷲ ރުއްސުންލެއްވި އަބޫސަޢީދުލް ޚުދްރީ ރިވާކުރެއްވި ޙަދީސް ބަސްފުޅެއްގެ މާނައިގައި ވަނީ، ރަސޫލުﷲ ޞައްލަﷲ ޢަލައިހި ވަސައްލަމް ޙަދީޘްފުޅު ކުރެއްވިއެވެ. ގުދްސިއްޔަ ޙަދީޘެއްގައި މާތް ﷲ ތަޢާލާ ވަޙީ ކުރައްވައެވެ. "ތިމަން ﷲ ގެ ބިމުގައިވާ ތިމަން ﷲ ގެ ގެކޮޅު ތަކަކީ މިސްކިތްތަކެވެ. އެމިސްކިތްތަކަށް ޒިޔާރަތް ކުރާ މީހުންނަކީ އެމީސްކިތް ޢިމާރާތް ކުރާ މީހުންނެވެ. ގެއިން ވުޟޫ ކޮށްގެން ތިމަން ﷲގެ ގެޔަށް ޒިޔާރަތް ކޮށްފި މީހަކަށް ހުރި ހެޔޮކަމެއްގެ ބޮޑު ކަމާއެވެ. ޒިޔާރަތް ކުރާ ފަރާތަށް މެހްމާންދާރީ އަދާ ކުރުމަކީ ޒިޔާރަތް ކުރެވޭ ފަރާތުގެ މައްޗަށްވާ ޙައްގެކެވެ." ކީރިތި ﷲގެ މި ބަސްފުޅުން އެނގިގެންދަނީ މި ބިންމަތީގައިވާ ﷲ ގެ ގެކޮޅުތައް ކަމުގައިވާ މިސްކިތްތަކަށް އަޅުކަންކުރަން ޒިޔާރަތްކުރާ މީހުންނަކީ އެ މިސްކިތްތައް ބިނާކުރާ މީހުންނާ އެއްފަދަ ބައެއް ކަމުގައެވެ. ނަތީޖާއެއްގެ ގޮތުން މިސްކިތަށް ޒިޔާރަތް ކުރާ މީހުންނަށް ﷲ ތަޢާލާ ދެއްވާ އެންމެ ބޮޑު ހަދިޔާ އަކީ ފުރިހަމަ އީމާންކަމުގެ އަހުލުވެރިޔެއް ކަމުގައި އެމީހަކު ލެއްވުމެވެ.\nމާތް ﷲ ރުއްސުންލެއްވި އަބޫސަޢީދުލް ޚުދްރީގެ ކިބައިން އަލް އިމާމް އައްތިރްމިޛީގެ ރިވާކުރެއްވި ޙަދީސް ބަސްފުޅެއްގެ މާނައިގައިވަނީ، ކީރިތި ރަސޫލާ ޞައްލަﷲ ޢަލައިހި ވަސައްލަމަ ޙަދީޘްފުޅު ކުރެއްވިއެވެ. "މީހަކު މިސްކިތަށް ދިޔުން އާދަކޮށްފިނަމަ އެމީހަކީ އީމާންކަމުގެ އަހްލުވެރިޔެއް ކަމުގައި ތިޔަބައިމީހުން ހެކިވާށެވެ." ސޫރަތުއް ތައުބާގެ 18 ވަނަ އާޔަތުގައި މާތް ﷲ ތަޢާލާ ވަޙީކުރައްވާ އަންގަވާފައިވަނީ " މާތް ﷲ ގެ މިސްކިތްތައް ފަޅުފިލުވައި ބަލަހައްޓާނީ، ﷲ އަށާއި، އާޚިރަތް ދުވަހަށް އީމާންވެ، ނަމާދު ޤާއިމުކޮށް، ޒަކާތްދީ، މާތް ﷲ އަށް މެނުވީ ބިރުނުގަންނަ މީހުންކަން ކަށަވަރެވެ. ފަހެ، އެއުރެންނަކީ، ތެދުމަގު ލިބިގެންވާ މީހުން ކަމުގައިވުން ގާތްބަޔެކެވެ."\nޤިޔާމަތް ދުވަހުން މާތް ﷲގެ ޢަރްޝީގެ ހިޔާވަހިކަން ފިޔަވާ އެހެން އެއްވެސް ހިޔާވަހި ކަމެއް ނުވާ ދުވަހުގައި އެކަލާންގެ ޢަރްޝީގެ ހިޔާވަހިކަން ލިބޭ މީހުންގެ ތެރޭގައި އެމީހެއްގެ ހިތް މިސްކިތާ ގުޅިފައިވާ މީހާ ހިމަނުއްވާފައި ވާކަން ބަޔާން ކުރައްވާ ކީރިތި ރަސޫލާ ޞައްލަﷲ ޢަލައިހި ވަސައްލަމަ ޙަދީޘްފުޅު ކުރައްވާފައިވަނީ، "މާތް ﷲ ގެ ޢަރްޝީގެ ހިޔާވަހިކަން ފިޔަވާ އެހެން ހިޔާވަހިކަމެއް ނުވާ ދުވަހުގައި ހަތް ބާވަތެއްގެ ބަޔަކަށް އެކަލާނގެ ހިޔާވަހިކަން ދެއްވައެވެ. އޭގެ ތެރޭގައި އެމީހެއްގެ ހިތް މިސްކިތްތަކާ ގުޅިފައިވާ މީހާ ހިމެނެއެވެ."\nމިސްކިތްތަކަކީ ނުވަތަ މި ބިންމަތީގައިވާ މާތް ﷲގެ ގެކޮޅު ތަކަކީ ހަމައެކަނި ﷲ އަށް އަޅުކަން އަދާ ކުރުމަށް އެކަނި ބޭނުންހިފޭ ތަންތަނެއް ނޫންނެވެ. މާތް ނަބިއްޔާ މުޙައްމަދު ޞައްލަﷲ ޢަލައިހި ވަސައްލަމަގެ އުއްމަތުގެ މީހުންނަށް މުޅި ބިން ވެސް ލައްވާފައިވަނީ ނަމާދު ކުރުމަށް ޠާހިރު ރަގަޅު ތަންތަން ކަމުގަ. މިކަން ބަޔާން ކުރައްވާ މާތް ﷲ ރުއްސުންލެއްވި އަބޫޛައްރު ރަޟިޔަﷲ ޢަންހު ވިދާޅުވި. ތިމަންނާ ދެންނެވީމެވެ. އޭ ﷲގެ ރަސޫލާއެވެ. "ބިމުގައި އެންމެ ފުރަތަމަ ބިނާ ކުރެވުނު މިސްކިތަކީ ކޮބައިތޯއެވެ؟" އެކަލޭގެފާނު ޙަދީޘްފުޅު ކުރެއްވިއެވެ. "އަލްމަސްޖިދުލް ޙަރާމެވެ". ތިމަންނާ ދެންނެވީމެވެ. "ދެން ކޮން މިސްކިތެއް ތޯއެވެ؟" ޙަދީޘްފުޅު ކުރެއްވިއެވެ. "އަލްމަސްޖިދުލް އަގްޞާ އެވެ." ތިމަންނާ ދެންނެވީމެވެ. "އެދެމެދުގައި ކިހާ ދުވަހެއް ވީތޯއެވެ؟" ހަދީޘްފުޅު ކުރެއްވިއެވެ. "ސާޅީސް އަހަރެވެ." އަދިއެއަށްފަހު މާތް ނަބިއްޔާ ޞައްލަﷲ ޢަލައިހި ވަސައްލަމް ޙަދީޘްފުޅު ކުރެއްވިއެވެ. "ތިބާ އޭރަކު ހުރި ކޮންމެ ތަނެއްގައިވެސް ނަމާދު ކުރާށެވެ. އެއިން ކޮންމެ ތަނަކީ މިސްކިތެކެވެ."\nމީސްތަކުން މިސްކިތަށް އަންނަނީ ދުނިޔެވީ ޙަޔާތުގެ ދުނިޔެވީ އެންމެހާ ކަންތައްތައް ދޫކޮށްލުމަށްފަހު ހަމައެކަނި ﷲގެ ވަޖުހުފުޅު އެދިގެންނެވެ. އެހެންކަމުން މިސްކިތަށް ނުވަތަ މި ބިންމަތީގައިވާ ﷲގެ ގެކޮޅަށް އޭނާ ވަނުމުން އޭނާ އަށް ސުވަރުގޭގެ ވަސްޖެހޭއެވެ. ބައެއް ފަހަރަށް ﷲ ގެ ފޮތް މުދާރަސާ ކުރާ ބަޔަކާ ބައްދަލުވެއެވެ. އަނެއްބައި ފަހަރަށް ކޮންމެވެސް ފޮތެއް ކިޔަވައިދޭ ބަޔަކާ ދިމާވެއެވެ. މިހުރިހާ ކަމަކީވެސް މުއުމިނު އަޅާގެ އީމާންކަން އިތުރަށް ފުރިހަމަ ކޮށްދޭ ކަންތައްތަކެވެ. ކީރިތި ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްފުޅު ކުރެއްވި ކަމަށް އަލް އިމާމް މުސްލިމް ރިވާ ކުރެއްވި ޙަދީޘް ބަސްފުޅެއްގެ މާނައިގައިވަނީ "ބަޔަކު މީހުން ﷲގެ ގެކޮޅުތަކުގެ ތެރެއިން ގެކޮޅަކަށް އެއްވެ، ﷲގެ ފޮތް ކިޔަވާ، އެބައިމީހުންގެ މެދުގައި ﷲގެ ފޮތް މުދާރަސާކޮށް ހަދާނަމަ، އެބައިމީހުންގެ މައްޗަށް ކީރިތި ﷲ މަޑުމައިތިރިކަން ބާވާލައްވައެވެ. އަދި އެބައިމީހުންނަށް އެ އިލާހު ރަޙްމަތް ލައްވަވައެވެ. އަދި އެބައިމީހުން ވަށައިގެން މަލާއިކަތުން ތިއްބަވައެވެ. އަދި ﷲ ގެ ޙަޟްރަތުގައިވާ މަލާއިކަތްބޭކަލުންގެ އަރިހުގައި އެބައިމީހުންގެ ވާހަކަ ޛިކްރު ކުރައްވައެވެ."\nއެހެންކަމުން ބިންމަތީގައިވާ ﷲ ގެ ގެކޮޅުތައް އާރާސްތުކުރާ ބަޔަކީ މުސްލިމުން ކަމާމެދަކު ޝައްކެއްނެތެވެ. މިސްކިތެއް ބިނާކުރަން މުޅި ޙަޔާތް ޤުރުބާން ކޮށްގެން ބުރަ މަސައްކަތުން ﷲގެ މަގުގައި ފައިސާއާއި މުދާއެއްކޮށް ޢުމުރު ދުވަހުގެ މަސައްކަތުން މިސްކިތެއް ބިނާކުރި މީހެއްގެ ދަރަޖަ އެ މިސްކިތަށް ޒިޔާރަތް ކުރުން އާދަކުރާ މީހަކަށް ލިބިގެންވާއިރު، މިއީ ކޮންމެ މުސްލިމަކުވެސް އެންމެ ބޮޑު ޝައުޤުވެރިކަމެއް ދޭންޖެހޭވަރުގެ މަންފާހުރި ކަމެއްކަން ޤައިމެވެ.


އޯ ލެވެލް ގަދަ ދިހައެއްގެ ރަން ވަނަތައް ހާސިލްކުރި ދަރިވަރުންނަށް އިނާމު ދިނުމަށް ރޭ ބޭއްވި ޖަލްސާގައި ރައީސް ޔާމީން ވާހަކަފުޅު ދައްކަވަނީ: ހިޔާލު ފާޅުކުރުމުގެ މިނިވަންކަން ހުއްޓުވާ ބިލް ރައީސް ޔާމީން ވަނީ މިއަދު ތަސްދީގު ކުރައްވާފައި.---ފޮޓޯ: ރައީސް އޮފީސް\nހިޔާލު ފާޅުކުރުމުގެ މިނިވަންކަން ހުއްޓުވުމުގެ ބިލް ތަސްދީގު ކުރައްވައިފި\n11 އޯގަސްޓް 2016 - 14:07 32 comments\nރައްޔިތުންގެ މަޖިލިހުން މިދިޔަ އަންގާރަދުވަހު ފާސްކުރި މި ބިލް ތަސްދީގު ކުރެއްވީ، ތަސްދީގުނުކޮށް އަނބުރާ މަޖިލީހަށް ފޮނުވާލުމަށް އދ. އިން ރައީސް ޔާމީނަށް އިއްޔެ ގޮވާލާފައި ވަނިކޮށެވެ. މި ބިލު ތަސްދީގުކުރެއްވުމާ ގުޅިގެން ދިވެހި ސަރުކާރުގެ ގެޒެޓްގައި ވަނީ ޝާއިއުކޮށްފަ އެވެ. މިއީ ގެޒެޓްކުރާ ދުވަހުން ފެށިގެން އަމަލުކުރަން ފަށާ ގޮތަށް ފާސްކޮށްފައިވާ ބިލެކެވެ.\nއަބުރު ރައްކާތެރިކުރުމުގެ ބިލް ތަސްދީގު ކުރެއްވި އިރު، އޭގެ ސަބަބުން ހިޔާލު ފާޅުކުރުމާއި ނޫސްވެރިކަމުގެ މިނިވަން ހުއްޓިދާނެ ކަމުގެ އިންޒާރު ނޫސްވެރިންނާއި އާންމުންގެ ތެރެއިން އެތައް ބަޔަކު އައީ ދެމުންނެވެ. ބައެއް ނޫސްވެރިން ބުނާ ގޮތުގައި މި ބިލް ގާނޫނަކަށްވުމާ އެކު ހިޔާލުފާޅުކުރުމާއި ނޫސްވެރިކަމުގެ މިނިވަންކަން، 1980ގެ އަހަރުތަކަށް ވުރެ ވެސް ފަހަތަށް ވެއްޓުނީ އެވެ.\nއުނގޫފާރު ދާއިރާގެ މެމްބަރު ޖައުފަރު ދާއޫދު ހުށަހެޅުއްވި ބިލާ މެދު އެންމެ ބޮޑު ކަންބޮޑުވުންތަކެއް ފާޅުކުރީ މީޑިއާތަކުގެ އިސް ވެރިންނެވެ. ބިލު ދިރާސާ ކުރި ކޮމެޓީގައި ބައެއް ނޫސްވެރިން ވަނީ ބިލު އަނބުރާ ގެންދިއުމަށް ގޮވާލައިފަ އެވެ. އަދި ބިލުގައި މިނިވަން ނޫސްވެރިކަން ކުރުމަށް ހުރި ހުރަސްތައް ނައްތާލުމަށާއި ނޫސްވެރިންނަށް ފަހި ފުރުސަތުތަކެއް ލިބިދޭ ގޮތަށް ބިލު ފަރުމާ ކުރަން ގޮވާލި އެވެ.\nބިލާ މެދު ކަންބޮޑުވުން ފާޅުކުރައްވައި، އދ. މަޖިލީހުގެ ހިޔާލުފާޅުކުރުމުގެ މިނިވަންކަމާ ގުޅޭ ގޮފީގެ ސްޕެޝަލް ރެޕެޓުއާ ޑޭވިޑް ކޭ ނެރުއްވި ބަޔާނެއްގައި ވިދާޅުވެފއި ވަނީ މި ގާނޫނުގެ ސަބަބުން ހިޔާލުފާޅުކުރުމުގެ މިނިވަންކަން ނުރައްކާތެރި ފައްތަރަކަށް ވެއްޓިފައިވާ ކަމަށެވެ. އޭނާ ސިފަކުރެއްވި ގޮތުގައި މިއީ މިނިވަންކަމާ އެކު ހިޔާލުފާޅުކުރާ ފަރާތްތަކަށް ދިން ހަމަލާއެކެވެ.\nބޭރުގެ ބައެއް ގައުމުތަކުން ވެސް މި ގާނޫނާ މެދު ކަންބޮޑުވުން ފާޅުކޮށްފައިވެ އެވެ.\nބިލުގައި ޖޫރިމަނާގެ ގޮތުގައި ކަނޑައަޅާފައިވާ އަދަދުތަކަކީ ރައްޔިތުންނަށް ދައްކަން ކުޅަދާނެ އަދަދުތަކެއް ނޫން ކަމަށް ނޫސްވެރިން ބުނެ އެވެ. އެހެންވެ، ޖޫރިމަނާގެ އަދަދުތައް އެކަށީގެންވާ އަދަދަކަށް ކުޑަ ކުރުމަށާއި ޖޫރިމަނާ ފައިސާ ނުދައްކާ މައްސަލަ އިސްތިއުނާފް ނުކުރެވޭ ގޮތަށް އޮތް އޮތުން ބަދަލުކޮށް ދިނުމަށް ނޫސްވެރިން އެދުނެވެ. އަދި ބިލުގައި، ނޫސްވެރިންނަށް ރިޕޯޓު ކުރުމުގައި ހުރި ދަތިތައް ފިލުވާލައި، އަބުރާ ނުބެހި، ނޫސްވެރިންނަށް މަސައްކަތް ކުރެވޭނެ މާހައުލެއް ގާއިމުކޮށްދޭން އެދުނެވެ.\nނަމަވެސް ބިލް ދިރާސާކުރި ކޮމިޓީ އަށް އެކި މީޑިއާތަކުން ދިން ލަފާގައި ހިމެނޭ ރަނގަޅު އެއްވެސް ބަދަލެއް ބިލަށް ގެނެސްފައެއް ނުވެ އެވެ. އޭގެ ބަދަލުގައި ކެލާ ދާއިރާގެ އަލީ އާރިފް ބިލަށް ހުށަހެޅުއްވީ ކުރިއަށް ވުރެ ވެސް ގޯސް އަދި ނުރައްކާތެރި އިސްލާހުތަކެކެވެ. އެ ބިލް ފާސްކުރީ އެ އިސްލާހުތަކަކާއި މަޖިލީހުގެ ތަޅުމަށް ހުށަހެޅި އިސްލާހަކާ އެކުގަ އެވެ.\nދައުލަތުގެ އެކި މަސްއޫލުވެރިންނަށް ފާޑުނުކިޔޭ ގޮތަށް ބައްޓަންކޮށްފައިވާ ގާނޫނުގައި މީހަކަށް ނުސީދާ ގޮތަށް ރައްދުވާ ގޮތަށް އެއްޗެއް ބުނެ، ލިޔެ ނުވަތަ އިޝާރާތެއް ކޮށްގެން ވެސް އަބުރާ ބެހެވުނީ ކަމަށް ބަލައި ބޮޑު ޖޫރިމަނާއެއް ކުރެވިދާނެ އެވެ. އަދި ޖޫރިމަނާ ނުދައްކައިފި ނަމަ ޖަލު ހުކުމެއް އަންނާނެ އެވެ.\nގައުމީ ސަލާމަތަށް ނުރައްކާ ވާފަދަ ހިޔާލުފާޅުކުރުމާއި އާންމު ނިޒާމާ ހިލާފު ހިޔާލުފާޅުކުރުން ވެސް ކުށެއްގެ ގޮތުގައި ކަނޑައަޅާފައިވެ އެވެ. އެކަމަކު އެ ދެ ދާއިރާ އިން ކުށްވެރިވާނީ ކޮން ގޮތަކަށް ހިޔާލުފާޅުކޮށްގެން ކަމެއް ބުނެފައެއް ނުވެ އެވެ. އެހެންކަމުން އެއީ ވެސް ހިޔާލުފާޅުކުރުމުގެ މިނިވަންކަމަށް ސަރުކާރުން އަޅާ ހުރަހެއް ކަމާއި ބިރުދެއްކުމެއް ކަމަށް ނޫސްވެރިން ގަބޫލުކުރެ އެވެ.\nބިލުގައި އޮތް ގޮތުން ދައްކާ ވާހަކައެއް، ބުނާ ބަހެއް، ލިޔާ ލިޔުމެއް، ކުރަހާ ކުރެހުމެއް، ތަސްވީރެއް، އިޝާރާތެއް، ދައްކާ ހަރަކާތެއް، އިއްވާ އަޑަކުން ވެސް މީހެއްގެ އިއްޒަތަށް އުނިކަން ލިބޭ ކަމަށް ތިން ވަނަ ފަރާތެއްގެ ނަޒަރުގައި ގަބޫލުކުރެވޭ ނަމަ އަބުރާ ބެހުނު ކަމަށް ބަލައި އަދަބު ދެވޭނެ އެވެ.\nމި ބިލު ގާނޫނަކަށްވުމުން އެންމެ ބޮޑު ނުރައްކަލެއް ކުރިމަތިވާނީ ނޫސްވެރިންނަށެވެ. ބިލުގައި އޮތް ގޮތުން، ރަޖިސްޓްރީކޮށްގެން ހިންގާ މީޑިއާތަކުގެ ޝަކުވާ، މީޑިއާގެ ކަންތައްތައް ބަލަހައްޓާ މުއައްސަސާއިން ބަލައި ތަހުގީގުކުރަން ޖެހޭނެ އެވެ. އެގޮތުން ޖޫރިމަނާ ކުރުމާއި އިދާރީ ފިޔަވަޅު އެޅުމުގެ ހައްގު މުއައްސަސާއަށް ލިބިގެންވެ އެވެ.\nބިލު ފަރުމާކޮށްފައި އޮތީ ގާނޫނުގައި ބަޔާންކުރާ ހަމަތަކާ ތައާރުޒުވާ ކޮންޓެންޓެއް ހިމެނިއްްޖެ ނަމަ، އެ އިވެންޓެއްގެ ބްރޯޑްކާސްޓިން ވަގުތުން މެދުކަނޑާލާނޑާލަން ވެސް ޖެހޭ ގޮތަށެވެ. އަދި ބުނެފައި ވަނީ އަބުރާ ބެހޭ ޒާތުގެ ކޮންޓެންޓެއް، ވަގުތުން ގެނެސްދޭ އިވެންޓެއްގައި ހިމެނިއްޖެ ނަމަ، އެ އިވެންޓެއް ބްރޯޑްކާސްޓްކުރާ މީޑިއާ އަށް ހުށަހަޅައި، ލައިވް ފީޑް ހުއްޓާލަން އެދުމުގެ ހައްގު އަބުރާ ބެހެވުނު ފަރާތަށް ލިބިގެންވާ ކަމަށެވެ.\nބިލްގައި ބުނެފައިވާ ގޮތުން، އެ ހާލަތުގައި އެފަދަ ކޮންޓެންޓެއް ހިމެނޭ ލައިވް ފީޑް މެދުކަނޑާލަން ކަމާ ބެހޭ ދައުލަތުގެ މުއައްސަސާއަކުން އަންގާ އެންގުމަކަށް އެ މީޑިއާއަކުން ވަގުތުން އަމަލުކުރަން ޖެހެ އެވެ. އަދި ލައިވް ފީޑް މެދުކަނޑާނުލައިފި ނަމަ، ކަމާބެހޭ ގާނޫނާއި ގަވައިދުގައިވާ ގޮތުގެ މަތިން އެ މީޑިއާއަކާ މެދު ފިޔަވަޅު އަޅަންވާނެ ކަމަށް ވެސް ބިލްގައިވެ އެވެ\nމީޑިއާ ފިޔަވައި އެހެނިހެން މީހުންގެ މައްސަލައެއް ފުލުހުންނަށް ހުށަހަޅައިފި ނަމަ، އެ މައްސަލައެއް ތަހުގީގުކުރުމަށް ފަހު ޕްރޮސެކިއުޓާ ޖެނެރަލް (ޕީޖީ) އަށް ފޮނުވަން ޖެހޭނެ އެވެ. އާންމު ނިޒާމާ ހިލާފު ހިޔާލުފާޅުކޮށްގެން 25،000ރ. އާއި އެއް މިލިއަން ރުފިޔާއާ ދެމެދުގެ އަދަދަކުން ޖޫރިމަނާކުރެވޭނެ އެވެ. އަދި އަބުރާ ބެހިގެންނާއި ގައުމީ ސަލާމަތަށް ނުރައްކާވާ ހިޔާލުފާޅުކޮށްގެން 25،000ރ. އާއި ދެ މިލިއަން ރުފިޔާއާ ދެމެދުގެ އަދަދަކުން ޖޫރިމަނާކުރެވޭނެ އެވެ. އަދި ޖޫރިމަނާ ފައިސާ ނުދައްކައިފި ނަމަ، ޖިނާއީ ދައުވާއެއްކޮށް ތިން މަހާއި ހަމަސް ދުވަހުގެ މުއްދަތަކަށް ޖަލަށް ލެވޭނެ އެވެ.\nއިތުރު ލިޔުންތައް ރައީސް އަބްދުﷲ ޔާމީން ޚިޔާލުފާޅުކުރުމުގެ މިނިވަންކަން އަބުރާ ބެހުން ރައްޔިތުންގެ މަޖިލިސް


ކޮންސަލްޓެންސީ ފަރމް ޓު ޕްރޮވައިޑް މަރކެޓިން ސަރވިސް ފޮރ ޖޮބްސެންޓަރ ޕޮރޓަލް\nއިއުލާން ނަމްބަރު: IUL)475/475/PMU/2020/113)\nއެކްސްޕުރެޝަން އޮފް އިންޓްރަސް ހުށަހެޅުމުގެ ދައުވަތު\n"ކޮންސަލްޓެންސީ ފަރމް ޓު ޕްރޮވައިޑް މަރކެޓިން ސަރވިސް ފޮރ ޖޮބްސެންޓަރ ޕޮރޓަލް"\nދިވެހި ސަރުކާރުން ވަރލްޑްބޭންކުގެ އެހީއާއެކު ތަންފީޒުކުރަން ހަމަޖެހިފައިވާ 'މޯލްޑިވްސް: އެންހޭންސިންގ އެމްޕްލޯއިބިލިޓީ އެންޑް ރެޒިލިއަންސް އޮފް ޔޫތް' ޕްރޮޖެކްޓުގެ ފަރާތުން ކުރިއަށް ގެންދިއުމަށް ހަމަޖެހިފައިވާ "ކޮންސަލްޓެންސީ ފަރމް ޓު ޕްރޮވައިޑް މަރކެޓިން ސަރވިސް ފޮރ ޖޮބްސެންޓަރ ޕޮރޓަލް" ގެ މަސައްކަތް ކުރިއަށް ގެންދިއުމަށް ކޮންސަލްޓެންސީ ފާރމެއް ހޯދަން ބޭނުންވެއްޖެއެވެ.\nޓަރމްސް އޮފް ރެފަރަންސް:\nމި ކޮންސަލްޓެންސީ ހިދުމަތް ދިނުމަށް ޝަޢުޤުވެރިވެލައްވާ ކުންފުނިތަކުގެ ކިބައިގައި ހުންނަންޖެހޭ ޝަރުތުތަށް އަދި މި މަސައްކަތަށް ހޮވޭ ފަރާތެއްގެ މަސްއޫލިއްޔަތުތަކާއި ޒިންމާތައް އަދި މަސައްކަތުގެ މުއްދަތު މި އިޢުލާނާއެކު އެޓޭޗް ކުރެވިފައިވާ ޓަރމްސް އޮފް ރެފަރެންސްގައި ބަޔާން ކުރެވިފައިވާނެއެވެ. ޓަރމްސް އޮފް ރެފަރެންސް[email protected] އަށް އީމެއިލް ކުރެއްވުމުންވެސް ލިބިވަޑައިގަންނަވާނެއެވެ. މިއިޢުލާނާއި ގުޅިގެން އިތުރު މަޢުލޫމާތު ބޭނުންފުޅުނަމަ ތިރީގައި ބަޔާންކުރެވިފައިވާ އީމެއިލް އަށް ފޮނުވުން އެދެމެވެ.\nމި ކޮންސަލްޓޭޝަން ޚިދުމަތް (މީގެ ފަހުން ޚިދުމަތް) ގެ ތެރޭގައި ޖޮބްސެންޓަރ ޕޯޓަލް މާކެޓް ކުރުން ހިމެނެއެވެ. މި މަސައްކަތަށް އެއް އަހަރު ހޭދަވާއިރު، މަދުވެގެން3މުވައްޒަފުން ބޭނުންވާނެއެވެ.\nމަސައްކަތަށް ޝޯޓް ލިސްޓް ކުރުމުގައި ބަލާނީ އަންނަނިވި ކަންކަމަށެވެ.\nއިވެންޓް ޕްލޭނިންގ، އަދި މާކެޓިންގ ނުވަތަ ކޮމިއުނިކޭޝަން ސްޓްރެޓެޖީ ތަރައްޤީކޮށް ތަންފީޒު ކުރުމުގައި5އަހަރު ދުވަހުގެ ތަޖުރިބާ ހުރުން.\nވޭތުވެދިޔަ5އަހަރު ތެރޭޣައި 10 ނުވަތަ އެއަށްވުރެ ގިނަ މިބާވަތުގެ މަސައްކަތްތައް ކާމިޔާބުކަމާއެކު ކުރިއަށް ގެންދިއުން، (މިސާލަކަށް، ކެމްޕެއިން، މަގުމަތީގެ ޙަރަކާތްތައް، މަހާސިންތާ، ނުވަތަ އެކްސްޕޯ ފަދަ)\nޓީވީ އިޝްތިހާރު ފަދަ މާކެޓިންގ ވަޞީލަތްތައް އުފައްދައި ފޮނުވުމުގައި ޙާޞިލްކޮށްފައިވާ ކާމިޔާބީ ތަށް.\nވެބްސައިޓްގައި ނުވަތަ ޗާޕު ކޮށްގެން ބޭނުންކުރާ މާކެޓިންގ އަށް ބޭނުން ކުރާ ތަފާތު ތަކެތި، އުފެއްދުމުގެ ތިން އަހަރު ދުވަހުގެ ތަޖުރިބާ ހުރުން، މިސާލަކަށް ވެބް ޑިސައިންކޮށް އަދި ޕުރިންޓްކުރުން ( ޗާރޓް، ޑައިގްރާމް، ވީޑިއޯ އަދި ޕޯސްޓަރ).\nމިމަސައްކަތަށް ބޭނުންވާ މުހިއްމު މުވައްޒަފުން ޓީމުގައި ހިމެނޭކަން ބަޔާންކޮށް ހުށަހަޅާ ލިޔުންތައް.\nޝޯޓްލިސްޓް ކުރުމުގެ މަރްޙަލާގައި ހުށަހެޅޭ ތަޖުރިބާކާރުންގެ ފެންވަރު ވަޒަން ނުކުރާނެއެވެ.\nޝައުޤުވެރިވެލައްވާ ފަރާތްތަކުން 09 އޯގަސްޓް 2020 ވާ އާދިއްތަ ދުވަހުގެ މެންދުރު 12:00 ގެ ކުރިން ޓަރމްސް އޮފް ރެފަރެންސްގައި ބަޔާން ކުރެވިފައިވާ ލިޔެކިޔުންތައް ހިމެނޭގޮތަށް އެކްސްޕްރެޝަން އޮފް އިންޓްރަސްޓް ތިރީގައި ބަޔާން ކުރެވިފައިވާ އީމެއިލް އަށް ފޮނުއްވުން އެދެމެވެ. ސުންގަޑީގެ ފަހުން ހުށަހެޅޭ އެޕްލިކޭޝަންތައް ބަލައިނުގަނެވޭނެ ވާހަކަ ދެންނެވީމެވެ.\nމިމަސައްކަތަށް ޝަޢުޤުވެރިކަން ހުރި ފަރާތްތަކުން، މަޞްލަޙަތު ފުށުއެރުމާގުޅޭ ގޮތުން ވޯލްޑް ބޭންކުގެ ސިޔާސަތު ބަޔާންކުރާ، 2016 ޖުލައިގައި ޝާޢިއުކޮށް، 2017 ނޮވެންބަރު އަދި އޯގަސްޓު 2018 ގައި އިޞްލާޙު ގެނެވިފައިވާ ޕްރޮކިޔުމަންޓް ޤަވާޢިދުގެ ތިންވަނަ ސެކްޝަންގެ 3.14، 3.16 އަދި 3.17 ވަނަ ޕެރެގްރާފްތަކަށް ސަމާލުކަން ދޭންވާނެއެވެ.\nމިމަސައްކަތަށް ކުރިމަތިލާ ފަރާތްތަކުގެ ފެންވަރުގެ އިތުރު ކުރުމަށްޓަކައި އިތުރު ބަޔަކާއި ބައިވެރިވެގެން ޝަޢުޤުވެރިކަން ފާޅުކުރުމަކަށް ހުރަހެއް ނެތެވެ. ނަމަވެސް، ބައިވެރިވެގެން ހުށަހަޅާނަމަ، އެއީ، ޖޮއިންޓްވެންޗަރ އެއްތޯ، ނުވަތަ ސަބް-ކޮންސަލްޓެންސީއެއް ކަން އެނގޭ ގޮތަށް ހުށަހަޅަންވާނެއެވެ. އަދި ޖޮއިންޓްވެންޗަރ އެއްގެ ގޮތުގައި ހުށަހަޅާ ފަރާތަކުން މަސައްތަށް ހޮވިއްޖެނަމަ، އެފަރާތްތައް، އެކުގައި އަދި ވަކިވަކީން، މުޅި މަސައްކަތުގެ އެއްބަސްވުމަށް ޒިންމާކުރެވޭނެއެވެ.\nމިމަސައްކަތާ ގުޅޭ ގޮތުން، މަޢުލޫމާތު ދިނުމަށްޓަކައި ބާއްވާ ބައްދަލުވުމެއް،5އޯގަސްޓް 2020 ވާ ބުދަ ދުވަހުގެ 11:00 ގައި އޮންލައިންކޮށް އޮންނާނެއެވެ. މަސައްކަތަށް ޝަޢުޤުވެރިވާ ފަރާތްތަކުން މިބައްދަލުވުމުގައި ބައިވެރިވާން ބޭނުންފުޅުނަމަ،04 އޯގަސްޓް 2020ގެ 14:00 ކުރިން، ތިރީގައިވާ އީމެއިލް އެޑްރެހަށް އެކަން ބަޔާންކޮށް އީމެއިލް ކުރެއްވުން އެދެމެވެ. އެއީމެއިލްގައި، ޝަޢުޤުވެރިކަން ފާޅުކުރާ ފަރާތުގެ ނަމާއި، ކަމާބެހޭ ގޮތުން ގުޅާނެ މީހެއްގެ ނަމާއި، ނަމްބަރު އަދި އީމެއިލް އެޑްރެސް އޮންނަންވާނެއެވެ. އަދި އީމެއިލްގެ ސުރުޚީގައި، To register to participate in the information session މިފަދައިން ނުވަތަ، މިނޫންވެސް މަޤްޞަދު އަންގައިދޭ ބަޔާނެއް އޮންނަންވާނެއެވެ. މި އޮންލައިން ބައްދަލުވުމުގައި ބައިވެރިވުމަށް ރަޖިސްޓްރީ ކޮށްފައިވާ އެންމެހާ ފަރާތްތަކަށް ބައްދަލުވުމުގެ ލިންކު 2020 އޯގަސްޓް 05 ވަނަ ދުވަހުގެ 9:00 ގެ ކުރިން، ފޮނުވޭނެއެވެ.\nހުށަހަޅުއްވާ އެޕްލިކޭޝަން އެޑްރެސް ކުރައްވާނީ ތިރީގައިވާ ފަރާތަށެވެ:\nޕްރޮޖެކްޓް މެނޭޖްމަންޓް ޔުނިޓް (ޕީ.އެމް.ޔޫ)،\nފެން ބިލްޑިންގް،2ވަނަ ފަންގިފިލާ\nއީމެއިލް : [email protected] ފޯން: 3026975\nނޯޓް:މި ކޮންސަލްޓަންސީ އަށް ކުންފުންޏެއް ހޮވުމުގައި އަމަލުކުރެވޭނީ ވަރލްޑް ބޭންކުގެ ކޮންސަލްޓަންޓް ކޮލިފިކޭޝަން ބޭސް ސެލެކްޝަން (ސީ.ކިޔު.އެސް) އުސޫލް "ވޯލްޑް ބޭންކު ޕްރޮކިއަރމަންޓް ރެގިއުލޭޝަންސް ފޯރ އައި.ޕީ.އެފް ބޮރޯވާރސް ޕްރޮކިއުމަންޓް އިން އިންވެސްޓްމަންޓް ޕްރޮޖެކްޓް ފައިނޭންސިންގ: ގުޑްސް، ވޯކްސް، ނަން-ކޮންސަލްޓިންގ އެންޑް ކޮންސަލްޓިންގ ސާރވިސަސް، އޮގަސްޓް 2018" ގައި ވާ ގޮތުގެ މަތިންނެވެ.\n25 ޖުލައި 2020\nޕަބްލިޝްކުރި ތާރީޚު: 25 ޖުލައި 2020\nޕަބްލިޝްކުރި ގަޑި: 2311\nސުންގަޑި: 09 އޮގަސްޓް 2020 1200\n- TOR - Marketing Firm for Job Center Portal\n- Checklist- Marketing Firm for Job Center Portal\n- Selection Criteria- Marketing Firm for Job Center portal


Ameen aa medhu amalukuri gothun Zulfa kanboduvejje\nއަމީނާމެދު އަމަލުކުރި ގޮތުން ޒުލްފާ ކަންބޮޑުވެއްޖެ\nކުރީގެ މިނިސްޓަރު ޑރ. މަަރިޔަމް ޒުލްފާ އަދި ކުރީގެ މިނިސްޓަރު އަމީން\nކުރީގެ ހެލްތް މިނިސްޓަރު އަބްދުﷲ އަމީންއާ މެދު ކަންތައްތައް ވެގެންދިޔަ ގޮތާމެދު އެމްޑީޕީގެ ފުރަތަމަ ސަރުކާރުގެ ޓޫރިޒަމް މިނިސްޓަރު ޑރ. މަރިޔަމް ޒުލްފާ ކަންބޮޑުވުން ފާޅު ކުރައްވައިފި އެވެ.\nރައީސް ނަޝީދުގެ ސަރުކާރުގައި ޓޫރިޒަމް މިނިސްޓަރުކަން ކުރެއްވި ޑރ. ޒުލްފާ ވިދާޅުވީ އަމީނަށް ކުރެވުނު ތުހުމަތުތަކާއި ގުޅިގެން އޭނާ ދިފާއުވާން އެކަށީގެންވާ ފުރުސަތު ނުދޭ ކަމަށެވެ. އަދި އެ ތުހުމަތުތަކާއި ގުޅިގެން އެކަށީގެންވާ މިނިވަން ތަހުގީގެއް ވެސް ނުހިންގާ ކަމަށެވެ.\nއަމީން އިސްތިއުފާ ދެއްވީ މަޖުބޫރުކަން ދޭހަވާ މޭރުމުން ޒުލްފާ ވިދާޅުވީ އެންމެންގެ މައްޗަށް ކަންކަން ހިނގަންވާނީ ހަމަހަމަ އުސޫލުން ކަމަށެވެ.\nވެންޓިލޭޓަރުތައް ހޯދުމުގައި މަގާމުގެ ނުފޫޒު ބޭނުން ކޮށްގެން ދައުލަތަށް ގެއްލުންވާ ގޮތަށް އަމަލު ކޮށްފައިވާ ބުނެ ހެލްތު މިނިސްޓަރު އަބްދުﷲ އަމީންގެ މައްޗަށް ދައުވާ ކުރަން އޭސީސީން ފޮނުވި އެވެ. ނަަމަވެސް ޕީޖީން ވަނީ ހެކި ނެތް ކަމަށް ބުނެ އަނބުރާ ފޮނުވާލާފަ އެވެ.\nއޭގެ ފަހުން އަމީންގެ އިތުބާރު ނެތް ކަމުގެ މައްސަލަ މަޖިލީހަށް ހުށައަޅަން ފެނޭތޯ ބެލުމަށް އެމްޑީޕީގެ ޕީޖީ ގުރޫޕްގައި ވަނީ ވޯޓް ނަގާފަ އެވެ. އެ ވޯޓްގައި ގިނަ މެންބަރުން ނިންމީ އަމީންގެ އިތުބާރު ނެތް ކަމުގެ މައްސަލަ މަޖިލީހަށް ހުށައަޅަން ނުފެންނަ ކަމަށެވެ. ނަމަވެސް އެމްޑީޕީގެ 24 މެންބަރަކު ސޮއިކޮށް އިއްޔެ މަޖިލީހަށް މައްސަލަ ހުށަހެޅި އެވެ.\nއެމްޑީޕީގެ ތެރޭގައި ހިޔާލު ތަފާތުވުން ބޮޑުވެ އެންމެ ފަހުން އަމީން އިސްތިއުފާ ދެއްވީ އެވެ. މަގާމުން އިސްތިއުފާ ދެއްވުމަށް އަމީން ރައީސަށް ފޮނުއްވެވި ސިޓީގައި ރައީސް ސޯލިހާއެކު މަޝްވަރާތަކެއް ކުރައްވާފައިވާ ކަމަށް ވިދާޅުވެފައި ވެއެވެ. އަދި މިވަގުތު އެންމެ ރަނގަޅު ގޮތަކީ މަގާމުން އިސްތިއުފާ ދެއްވުން ކަމަށްވާތީ އެކަން އެ ގޮތަށް ކުރައްވާ ކަަމަށް ވެސް ވިދާޅުވެފައި ވެއެވެ.\nއެ ސިޓީގައި ވިދާޅުވެފައި ވަނީ މަގާމުން ދުރުކުރުމަށް "ވާންކުރާ ކުރުމަކީ" އޭނާއަށް އަމާޒުވާ އެތި ފަހަރެއް ކަމުގައި ނުދެކޭ ކަމަށެވެ. އަދި އަސާސެއް ނެތް ކަންކަމުގައި ސަރުކާރު ބަލިކޮށްލުމަށް އެތަށް ކަމެއް ހިނގަމުންދާ ކަމަށެވެ.\nއެމްޑީޕީ ރައީސް މުހައްމަދު ނަޝީދު ރައްޔިތުންގެ މަޖިލިސް + ރައީސް އިބްރާހިމް މުހައްމަދު ސޯލިހު މިނިސްޓްރީ އޮފް ހެލްތު ހެލްތް މިނިސްޓަރު އަބްދުﷲ އަމީން


އަންވަރު އިބްރާހީމް 02 September 2018, 12:14\n(30 އޯގަސްޓް 2018 އާ ގުޅޭ)\nފަތިހުގެ އިރުގެ ހޫނުކަމުން ދުނިޔެ ނުކެކެނީސް އެ ދާލަމުން ހިތްހަމަޖެހުމާއި ޝަރަފު އެތައް ބަޔަކު ހޯދަމުން ދިޔައިރު އަހަރެންވެސް ކުރިއަށް ދިޔައީ އޮފީސްގުރޫޕުގެ އޮލަ ވާހަކަތަކުގައި ބައިވެރިވަމުންނެވެ.\nއެތައް ވަގުތެއް ފާއިތުވީ އިރުވެސް އަހަރެން ކުރިއަށް ދިޔައީ މަޑު ހިނގުމުގައެވެ. އޮފީސް އެކުވެރިޔާ ދީމާއާ އެކުއެވެ. އޭރު އޮފީހުގެ އެހެން ބައިވެރިން ތިބީ ތަންކޮޅެއް ކުރީގައެވެ. އެއްލުނު ކަޅިއެއްގައި އަހަރެންގެ ލޯ ހުއްޓުވީ ދާލަން ހުޅުވިރޭ ދިމާވި ޒުވާނާއެވެ. ރަސްމީ ހެދުމުގައި އޭނާ ފެންނައިރު އަދި މާރީއްޗެވެ. މާ ފުރިހަމައެވެ. މާ ފިރިހެންވަންތައެވެ. އޭނާ އައީ ސީދާ އަހަރެންނާ ދިމާއަށެވެ. އަހަރެންގެ ހިތް ތެޅެންފެށިއެވެ. ކައިރިގައި ހުރި ދީމާގެ ނަޒަރު ވެސް އެ ޒުވާނާއަށް ހުއްޓުވިއެވެ.\n"ކޮބާ ކިހިނެއް؟ ކޮބާ ކޮއްކޮ؟" ޒުވާނާ އައިސް އަހަރެންގެ ކުރިމަތީ މަޑުކޮށްލީ އަހަރެންނާ ދެތިން ފިޔަވަޅެއް ދުރުގައެވެ. ކޫލްވޯޓަރގެ ހިތް ގައިމު ވަހުގެ މަސްތީ އަވައިގައި އަހަރެންގެ ހިތް ޖެއްސުވިފަދައެވެ.\n"ރަނގަޅު. ކޮއްކޮ ވާނީ ގޭގައެއްނު" ދައްކާނެ އިތުރު ވާހަކައެއް ނެތުމުން އަހަރެންނަށް ދެވުނީ ހަމައެކަނި އެ ދެ ސުވާލުގެ ޖަވާބެވެ. ބުނާނެ އިތުރު ލަފުޒެއް ދުލަކަށް ނައެވެ. ހުރެވުނީ އެ ޒުވާނާ އާ ހަތަރުކަޅި ހަމަކޮށްގެންނެވެ.\n"އައްދޭ. ހާދަވަރެއް ވެފައި ތި ތިބީ؟" އަހަރެންނަށް ހޭވެރިކަންވީ އޮފީހުގެ ސެކްރެޓަރީ ދީމާ ދިމާކުރަން ފެށުމުންނެވެ.\n"މިއީ ރައްޓެއްސެއް" އަހަރެންނަށް ބުނެވުނެވެ.\n"އާނ. އާނ.. ތިކަން އެބަ އިނގޭ. ތިއުޅެނީ ހަތަރު ކަޅި ނުނެއްޓިގެން." ދީމާގެ ދިމާކުރުމެއް ނުހުއްޓުނެވެ.\n"ދެން ދަނީ. އަދި ދިމާވާނެއްނު" އެ ޒުވާނާގެ ޖުމުލަ ނުނިމެނީސް އަނެއްކާ ވެސް ދީމާ ފެށިއެވެ.\n"ނާ.. ދާނެކަމެއް ނެތް. އަދި އަހަރެންނަށް ތަޢާރަފެއް ވެސް ނުކޮށްދެމެންނު"\nއަހަރެން ހުރީ ޖެހިލުންވެފައެވެ. އެ ޒުވާނާ ހިތަށް އަރާފާނެ އެއްޗަކާމެދު ކަންބޮޑުވެފައެވެ. އެއީ ރައްޓެއްސެކޭ ބުނިއިރު ކުޑަމިނުން އޭނާގެ ނަމެއްވެސް ނޭނގެއެވެ. އޭނާ އުޅެނީ ކޮން އޮފީހަކުކަން ކޮންތާކު ކަމެއްވެސް ނޭނގެއެވެ.\n"އަހަރެންނަކީ ނައުފަލް. އުޅެނީ ފިނޭންސްގައި" އެ ޒުވާނާ ތަޢާރަފުވެލިއެވެ.\n"މިއީ ދީމާ. އުޅެނީ ހައުސިންގައި" ދީމާ ވެސް ތަޢާރަފުވެލީ އެ ޒުވާނާ ތަޢާރަފުވި ގޮތަށެވެ. އަހަރެން ތަޢާރަފުވާން ބޭނުންވިއެވެ. އެކަމަކު ތަޢާރަފު ވެއްޖެނަމަ ދެން ވާނެގޮތް ހިތަށް އަރާފައި މަޑުކޮށްލީއެވެ.\n"މިހާރު އޯކޭ އެއްނު. ދެން ދަނީ" އެހެން ބުނުމަށްފަހު ނައުފަލް ހިނގައިގަތެވެ.\n"ހާދަ ހޭންޑްސަމް މީހެކޭ. އަޅެ ތެދަށް ބުނެބަލަ އެއީ ނީރާގެ ކާކު؟" ދީމާ ސުވާލުކުރީ އޮޅުންފިލުވުމުގެ ރާގުގައެވެ.\n"އެއީ ހަމަ ރައްޓެއްސެއް. އެހައި ގާތް ރައްޓެއްސެއް ނޫން. ދެ ފަހަރަކު ފެނުނު މީހެއް" އަހަރެން ވާހަކަދެއްކީ ތެދަށެވެ.\n"އެއްކަލަ ނީރާ. ބަލަ އެންމެ ދެ ފަހަރަކު ފެނިގެން ތިޔަ ވަރުވޭތަ؟ ތިޔަ އުޅެނީ މަށަށް އޮޅުވާލަން" އަހަރެން ދެއްކި ވާހަކަތައް ދީމާ ގަބޫލެއް ނުކުރިއެވެ.\n"ނީރާ ރައްޓެހިވެގެން އުޅެނީ އެކުއްޖާއާ ދޯ؟" ދީމާގެ ސުވާލުން އަހަރެންގެ ހިތުގައި ވިކައިގެންހެން ހީވިއެވެ.\n"ނޫން... ދެން ދީމާ ކޮށްފާނެ ކޮންމެ ފަދަ ސުވާލެއް ވެސް. އެއީ ހަމަ ރައްޓެއްސެއް. އޭނާއަކަށް އަހަރެންގެ ނަމެއްވެސް ނޭނގޭނެ. ދެން ކިހިނެއް ރައްޓެހިވާނީ"\nއަހަރެންނަށް ބުނެވުނެވެ. އެހެން ބުނިއިރު ލިބުނު ފުރުޞަތުގެ ބޭނުން ނުކުރެވުނީތީ އަހަރެންގެ ހިތުން ދިޔައީ މަލާމާތްކުރަމުންނެވެ. އޭނާއާ އިތުރަށް ވާހަކަދެއްކުމަށް ހިތް ދިޔައީ ގޮވަމުންނެވެ.\nހަފުތާއެއް ފަހުން އަހަރެންނަށް އައީ ފޯނުކޯލެކެވެ. ދެ ފަހަރަކު ރިންގުވުމުން ފޯނު ނަގައި ކަންފަތުގައި ޖައްސާލީމެވެ.\n"ނީރާތަ؟" އެ މީހަކު ސުވާލުކުރިއެވެ.\n"އާނ.. ނީރާ. ކިހިނެއްވީ؟" އަހަރެން ސުވާލުކޮށްލީމެވެ.\n"އެނގޭތަ މީ ކާކުކަން؟" އަނެއްކާ ވެސް އެމީހާ ސުވާލުކުރިއެވެ. އެ ސުވާލާމެދު އަހަރެން ވިސްނާލީމެވެ.\n"ބުނީމަކާނު އެނގޭނީ ތީ ކާކުކަމެއް؟" އަހަރެން ޖަވާބު ދިނީމެވެ.\n"ހަމަ ނޭނގުނު" އަނެއްކާ ވެސް އެމީހަކު ސުވާލުކުރިއެވެ.\n"މި ބުނީނު ނޭނގެޔޭ. އަހަރެންމީ ނުދަންނަ މީހުންނާ ވާހަކަދައްކާ މީހެއްނޫން" އެހެން ބުނުމަށްފަހު އަހަރެން ފޯނު ކަނޑާލީމެވެ. އެކަހަލަ ކިތަންމެ މީހަކު ގުޅައެވެ. އެފަދަ މީހުންގެ ބޭނުމަކީ އަހަރެން ހެއްދުމެވެ. ހިތްހަމަ ޖެހުން ހޯދުމެކެވެ. އަހަރެންނަށް ގަބޫލުކުރެވުނީ އެއީ އެފަދަ ކޯލެއް ކަމަށެވެ.\nއިރުކޮޅެއް ފަހުން ފޯނަށް އައީ މެސެޖެވެ. އޭގައި އޮތީ މަޢާފަށް އެދިފައެވެ. އެއަށް ފަހު ލިޔެފައިވަނީ އެއީ ދާލަމުން ދިމާވި ޒުވާނާ ކަމަށެވެ. ނައުފަލް ކަމަށެވެ.\nއަހަރެންނަށް ތެޅި ގަނެވުނީ ދެނެވެ. ހިތުގެ ވިންދު އަވަސްވިއެވެ. ނުތަނަވަސްކަމާއި ހިތްހަމަ ނުޖެހުންވެސް ވެރިވިއެވެ. ދެން ހަދާނީ ކިހިނެއް ހެއްޔެވެ؟ ގުޅަންވީ ހެއްޔެވެ؟ އޭނާއާ ވާހަކަދައްކަން ވީ ހެއްޔެވެ؟\nއަހަރެން ކަނޑާލި ނަންބަރަށް އަލުން ގުޅީމެވެ. ނައުފަލާ ވަހަކަދެއްކީމެވެ. ފޯނު ކަނޑާލި ސަބަބު ބުނެދިނީމެވެ. އަހަރެން ވެސް މައާފަށް އެދުނީމެވެ. އެހެންވީ އޮޅިގެންކަމަށް ބުނީމެވެ. އެ ވާހަކަތަކާއެކު އެތައް ވާހަކައެއް ދެއްކުނެވެ. އެތައް އިރަކު އެ ފޯނުގައި ހުރެވުނެވެ. ނައުފަލުގެ އެ ވާހަކަތަކުން ހިތަށް ލިބެމުން ދިޔައީ ބަޔާންކުރަން ވެސް ނޭނގޭ އުފާވެރި އިހުސާސްތަކެކެވެ. ދުވަހަކު ވެސް ނުލިބޭ އުފާތަކެކެވެ.


Lebanon Gai Anehkaa Ves Baarugadha Govumeh - Vaguthu\nލުބުނާނުގައި އަނެއްކާވެސް ބާރުގަދަ ގޮވުމެއް\n4 ހަފްތާ ކުރިން ( ސެޕްޓެމްބަރު 24, 2020 )\nލުބުނާނުގެ ވެރިކަންކުރާ ބެއިރޫތުގައި ގޮވި ހާދިސާ ހިނގިތާ މަހެއްހައި ދުވަސް ވެފައިވަނިކޮށް އަނެއްކާވެސް އެ ސަރަޙައްދާއި ދުރުނޫން ހިސާބެއްގައި ގޮވުމެއް ގޮވައިފި އެވެ.\nނޫސްތައް ބުނާގޮތުގައި މިގޮވުން ގޮވާފައި ވަނީ ބެއިރޫތާއި 30 މޭލު ދުރުގައި އޮންނަ އަވަށެއް ކަމަށްވާ އައިން-ޤާނާ ގައެވެ. މިހާދިސާ ހިނގާފައި ވަނީ މިދިޔަ އަންގާރަ ދުވަހުގެ ވަގުތެއްގައެވެ.\nއޮފިޝަލުންނާއި ހަވާލާދީ ނޫސްތަކުގައި ބުނެފައިވާ ގޮތުން އަންގާރަ ދުވަހުގެ ހާދިސާގައި ގޮވާފައި ވަނީ އައިން-ޤާނާ ގައި ހަރަކާތްތެރިވާ ހިޒްބުﷲ ހަނގުރާމަވެރިން ހަތިޔާރު ރައްކާކޮށްފައ ހުރި ބޮޑު ގުދަނެއްގައެވެ. މި ހާދިސާގައި ގިނަ އަދަދެއްގެ ބަޔަކަށް އަނިޔާވެފައި ވެއެވެ. ނަމަވެސް ހާދިސާގައި މީހަކު މަރުވި ކަމެއް އަދި އިދާރާތަކުން ހާމައެއް ނުކުރެއެވެ.\nލުބުނާނުގެ ސަލާމަތީ ބާރުތަކުން ބުނެފައިވަނީ މި ހާދިސާ ހިނގާފައިވަނީ "ޓެކްނިކަލް" މައްސަލަ އެއްގެ ސަބަބުން ކަމަށެވެ. އަދި މިއީ އިސްރާއިލް އިން ހިޒްބުﷲ އަށް އަމާޒުކޮށް ދިން ހަމަލާއެއް ކަމަށްވެސް ބައެއް މަސްދަރުތަކުން އަންނަނީ ބުނަމުންނެވެ. ނަމަވެސް ހާދިސާ އާއި ގުޅިގެން ހިޒްބުﷲ އިން އަދި އެއްޗެއް ނުބުނެއެވެ.\nއަންގާރަ ދުވަހުގެ ހާދިސާ ހިނގި ވަގުތު ނަގާފައިވާ ވީޑިއޯތައް މިހާރު އިންޓަނެޓުގައި ދައުރުވަމުން އަންނައިރު، އެ ވީޑިއޯތަކުން ފެންނަނީ ގޮވި ސަރަޙައްދަށް ވަރަށް ބޮޑަށް ދުން ފެތުރިފައި ވަނިކޮށެވެ. މަންޒަރުދުށް ބައެއް ފަރާތްތަކުން ބުނެފައިވާ ގޮތުން ގޮވުމުގެ ބާރުގަދަކަމުން ހާދިސާ ހިނގި ވަގުތު ކައިރި ހިސާބުތަކަށް ލޮޅުންވެސް އައިސްފައިވެއެވެ.\nބެއިރޫތުގެ ބޮޑު ގޮވުމުގެ ހާދިސާއަށް މާގިނަ ދުވަސްތަކެއް ނުވަނީސް ދާދިފަހުން އެ ސިޓީގައި ވެސް އަލިފާނުގެ އިތުރު ހާދިސާއެއް ހިނގާފައި ވެއެވެ. މިފަދަ ހާދިސާތައް ހިނގުން އާންމުވެފައި ވާތީ ލުބުނާނުގެ ގިނަ ބަޔަކު އަންނަނީ ކަންބޮޑުވުން ފާޅުކުރަމުންނެވެ.\nބެއިރޫތުގައި ގޮވި ހާދިސާގައި އެ ސިޓީން 150 އަށްވުރެ ގިނަ މީހަކު މަރުވެ އެތައް ބަޔަކު ވީނުވީއެއް ނޭނގި ގެއްލިފައި ވެއެވެ. އަދި މި ހާދިސާގައި ފަސްހާހަށްވުރެ ގިނަ މީހުންނަށް އެކިވަރުގެ އަނިޔާތައް ލިބިފައި ވެއެވެ.\nބެއިރޫތުގެ ވިޔަފާރި ބަނދަރެއްގައި ހިނގި މި ގޮވުމުގެ ހާދިސާ ހިނގަން މެދުވެރިވި ސީދާ ސަބަބެއް އަދި އެނގިފައެއް ނުވެއެވެ. ނަމަވެސް މި ހާދިސާގެ ނުރައްކާ ބޮޑުވީ، ގޮވި ސަރަޙައްދުގައި ގިނަ އަދަދަކަށް ގޮވާތަކެތި ރައްކާކޮށްފައި ހުރި ގުދަނެއްގައި ރޯވުމުންނެވެ. މި ގޮވުމުގައި ބެއިރޫތުގެ ބޮޑު ސަރަޙައްދެއް ވަނީ ބިމާއި ހަމަވެފައެވެ.


ދިވެހި ރުފިޔާއަށް ޚާއްޞަ ނިޝާން\nސުންގަޑިއަކީ 2021 ފެބްރުވަރީ 21 ވާ އާދީއްތަ ދުވަހުގެ 1400\nކޮންމެ ފަރާތަކަށް ވެސް ހުށަހެޅޭނީ 1 ޕްރޮޕޯސަލް\nއެންމެ މޮޅު ހުށަހެޅުމަކަށް 20000ރުފިޔާގެ އިނާމެއް ދިނުމަށް ވަނީ ހަމަޖެހިފައި\n25 ޖެނުއަރީ 2021 | ހޯމަ 09:02\nދިވެހި ރުފިޔާގެ ނޫޓުތަކެއް\nދިވެހި ރުފިޔާއަށް ޚާއްސަޞަ ނިޝާނެއް ފަރުމާކުރުމުގެ ފުރުސަތު މޯލްޑިވްސް މަނިޓަރީ އޮތީރިޓީ، އެމް.އެމް.އޭ.އިން ހުޅުވާލައިފިއެވެ.\nއެމް.އެމް.އޭ.އިން ކުރި ޓުވީޓެއްގައި ވަނީ ދިވެހި ރުފިޔާގެ ނިޝާން ފަރުމާކުރުމަށް އެދި ޕްރޮޕޯސަލް ހުށަހެޅުމުގެ ފުރުސަތު ހުޅުވައިލާފައެވެ. އެމް.އެމް.އޭ.އިން ވަނީ ގިނަ ގައުމުތަކުގައި އެ ގައުމެއްގެ ފައިސާއަށް ޚާއްޞަކޮށްގެން ނިޝާނެއް ބޭނުންކުރާކަން ފާހަގަކޮށްފައެވެ. މި ނިޝާނަކީ ލިޔުމުގައި ފައިސާގެ ނަން ލިޔުމުގެ ބަދަލުގައި ބޭނުންކުރާ ނިޝާނެއްކަމުގައިވާއިރު، ދިވެހިރާއްޖޭގައި ވެސް މި ފަދަ ނިޝާނެއް ހެދުމަށް އެމް.އެމް.އޭ.އިން ނިންމާފައިވާތީ، މި ނިޝާން ފަރުމާކުރުމަށް ދިވެހި ހުރިހާ ރައްޔިތުންނަށް އާންމުކޮށް ހުޅުވައިލާފައިވާކަން ވަނީ ހާމަކޮށްފައެވެ. އެމް.އެމް.އޭ.އިން ވިދާޅުވީ މިމުބާރާތަށް ހުށަހަޅާ ހުށަހެޅުންތަކުގެ ތެރެއިން އެންމެ މޮޅު ހުށަހެޅުމަކަށް 20000ރުފިޔާގެ އިނާމެއް ދިނުމަށް ހަމަޖެހިފައިވާކަމަށެވެ.\nއެމް.އެމް.އޭ.އިން ވަނީ ޑިޒައިން ހުށަހެޅުމުގައި ގެންގުޅެން ޖެހޭ އުޞޫލުތައް ވެސް ތަފްސީލުކޮށްދީފައެވެ. އެގޮތުން ޑިޒައިން ހުށަހަޅަންވާނީ A4 ސައިޒް ކަރުދާހެއްގައި ކަޅާއި ހުދުލުކުލައިންކަމަށް ވަނީ ބުނެފައެވެ. ޑިޒައިންއާއި އެ ޑިޒައިނުން ދިވެހި ރުފިޔާ ރަމްޒުކޮށްދީފައިވާ ގޮތުގެ ކޮންސެޕްޓް ވެސް ހުށަހަޅަންވާނެއެވެ. ހުށަހަޅާ ޑިޒައިންތަކުން ދިވެހިރާއްޖެ ނުވަތަ ދިވެހި ރުފިޔާ ރަމްޒުކޮށްދޭންވާނެކަމަށް އެމް.އެމް.އޭ.އިން ވަނީ ބުނެފައެވެ. ފަރުމާކުރާ ނިޝާނަކީ ކަނާތުން ވައަތަށް އަދި ވައަތުން ކަނާތަށް ލިޔާ ބަސްތަކުގައި ވެސް ބޭނުންކުރެވޭ ފަދަ ނިޝާނަކަށް ވާންޖެހެއެވެ. ލިޔުމުގައި ނިޝާން ޖަހާނީ ހިސާބު އަދަދުގެ ކުރީގައެވެ. ހުށަހަޅާ ޑިޒައިނަކީ ޑިޒައިން ހުށަހަޅާ ފަރާތުގެ އަމިއްލަ މަސައްކަތަކަށް ވާންވާނެއެވެ. އަދި ހުށަހަޅާ ޑިޒައިނަކީ ނުވަތަ އޭގެން އެއްވެސް ބަޔަކީ އެހެން ފަރާތެއްގެ މަސައްކަތަކުން ހުއްދަ ނުހޯދާ ނަކަލުކޮށްފައިވާ އެއްޗަކަށް ވެގެން ނުވާނެކަމަށް އެމް.އެމް.އޭ.އިން ވަނީ އަންގާފައެވެ.\nމި މަސައްކަތް ކުރުމަށް ކޮންމެ ފަރާތަކަށް ވެސް ހުށަހެޅޭނީ 1 ޕްރޮޕޯސަލެވެ. އެއްފަރާތަކަށް ވުރެ ގިނަ ފަރާތްތަކުން ގުޅިގެން އެއް ޕްރޮޕޯސަލެއް ހުށަހެޅިދާނެކަމަށް ވެސް އެމް.އެމް.އޭ.އިން ވަނީ ބުނެފައެވެ. މި ޕްރޮޕޯސަލް އެމް.އެމް.އޭ.ގެ ރިސެޕްޝަނަށް ނުވަތަ މެއިލްގެ ޒަރީޢާއިން ފޮނުވުމަށް އެމް.އެމް.އޭ.އިން ވަނީ އެދިފައެވެ. ޕްރޮޕޯސަލްތައް ހުށަހެޅުމުގެ ސުންގަޑިއަކީ 2021 ފެބްރުވަރީ 21 ވާ އާދީއްތަ ދުވަހުގެ 1400ކަމަށް އެމް.އެމް.އޭ.އިން ބުނެއެވެ.\nޕްރޮޕޯސަލްތައް އިންސާފުކުރުމުގައި ފަނޑިޔާރުން ބަލާނެ ބައެއް ކަންތައްތަކުގެތެރޭގައި ފަރުމާކޮށްފައިވާ ޑިޒައިނުން ދިވެހިރާއްޖެ ނުވަތަ ދިވެހި ރުފިޔާ ރަމްޒުކޮށްދޭ މިންވަރާއި، ތަފާތު ފޮންޓްތަކާއި ފޮންޓް ސްޓައިލްތަކާ އެކު ނިޝާން ބޭނުންކުރުމަށް އެކަށީގެންވާ މިންވަރާއި ނަންބަރުތަކާއި ލިޔުމުގައި ބޭނުންކުރާ އެހެނިހެން ކެރެކްޓަރތަކާ އެކު ބޭނުންކުރުމަށް އެކަށީގެންވާ މިންވަރުގެ އިތުރުން އެހެން ޤައުމުތަކުގެ ފައިސާގެ ނިޝާންތަކުގައި ބޭނުންކޮށްފައިވާ ހަމަތަކަށް ފެތޭ މިންވަރު ހިމެނެއެވެ.


Udhahyuge maru: bandhugai beythihbumuge amuru dhamahahtaifi\nގއ. މާމެންދޫގައި ގުރޫޕް މާރާމާރީއެއް ހިންގައި 17 އަހަރުގެ އަހްމަދު އުދައްޔު މަރާލި މައްސަލައިގައި ދައުވާ އުފުލާފައިވާ ތިން މީހުން ޝަރީއަތް ނިމެންދެން ބަންދުގައި ބޭއްތިއްބުމުގެ އަމުރު ދަމަހައްޓައިފި އެވެ.\nކްރިމިނަލް ކޯޓުގައި މިއަދު ކުރިއަށް ގެންދިޔައީ މި މައްސަލައިގެ ބަންދު މުރާޖާ ކުރުމާއި އިބްތިދާއީ އަޑުއެހުމެކެވެ. ނަމަވެސް ބަންދު މުރާޖާ ކުރުމުގެ ބައި ދިގުލައިގެން ދިއުމުން އިބްތިދާއީ އަޑުއެހުން އެހެން ދުވަހަކަށް ވަނީ ފަސް ކޮށްފަ އެވެ.\nޝަރީއަތުގެ މިއަދުގެ އަޑުއެހުމުގައި ދައުލަތުގެ ވަކީލާ ވަނީ މި ތިން މީހުންގެ ތެރެއިން އަހުމަދު ޝަމީމާއި ޝަރަފް ރަޝީދުގެ ކުށުގެ ރިކޯޑު އޮންނަ ކަމަށް ބުނެފަ އެވެ. އެގޮތުން މަސްތުވާތަކެތީގެ މައްސަލަތަކާއި މާރާމާރީގެ ރިކޯޑު އޮތް ކަމަށް ބުންޏެވެ. އަދި ޝަރަފް ރަޝީދަކީ ވައްކަމުގެ މައްސަލަތަކުގައި ހައްޔަރުކޮށްފައިވާ މީހެއް ކަމަށް ވެސް ބުންޏެވެ.\nއެ ތިން މީހުންނަކީ ރަށުތެރޭގައި ބިރުވެރިކަން އުފައްދައި، މާރާމާރީ ހިންގުމާއި، ގޭންގު ހަދައިގެން ރަށުތެރޭގައި އުޅޭ ބައެއްކަމުން އެމީހުންނަކީ މުޖުތަމައަށް ނުރައްކާތެރި ބައެއްކަމަށް ދައުލަތުން ފާހަގަކުރި އެވެ. އަދި އެ ރަށަކީ ކުޑަ ރަށެއް ކަމުން ހެއްކަށް ނުފޫޒު ފޯރުވައިފާނެތީ ތިން މީހުން ޝަރީއަތް ނިމެންދެން ބަންދުކޮށްދިނުމަށް ދައުލަތުގެ ވަކީލާ ވަނީ އެދިފަ އެވެ.\nމީގެ ތެރެއިން މުހައްމަދު މާޒިންގެ ދިފާއީ ވަކީލް މުހައްމަދު ޝަހީދު ވިދާޅުވީ މާޒިން އަކީ ކުށުގެ ރިކޯޑު ނެތް މީހެއް ކަމަށާއި ރަށުތެރޭގައި ދެކެވޭ ވާހަކަތައް ޝަރީއަތުގައި ނުދެއްކޭނެ ކަމަށެވެ. އެހެންކަމުން އޭނާގެ ފަރާތުން މުޖުތަމައަށް އެއްވެސް ނުރައްކަލެއް އޮތް ކަމަށް ނުބެލެވޭ ކަމަށް ވިދާޅުވި އެވެ.\nޝަމީމަށް ދިން ފުރުސަތުގައި ބުނީ އޭނާ އަކީ ހާދިސާ ހިނގި ތަނުގައި ހުރި މީހެއް ނޫން ކަމަށެވެ. އޭނާ އެވަގުތު ހުރީ އަންހެނުން ކައިރީ ކަމަށާއި އެކަން ސާބިތުކުރުމަށް ދެ ހެކިން ހުށަހެޅި ކަމަށް ބުންޏެވެ.\nދެ ފަރާތުގެ ވާހަކަތަކަށްފަހު މައްސަލަ ބައްލަވާ ގާޒީ އިސްމާއިލް ރަޝީދު ވިދާޅުވީ ކޯޓުން މައްސަލައާއި ގުޅިގެން ހުކުމެއް ކުރަންދެން ތިން މީހުން ޝަރީއަތް ނިމެންދެން ބަންދުގައި ބައިތިއްބުމަށް އަމުރުކުރާ ކަމަށެވެ.\nޕްރޮސެކިއުޓާ ޖެނެރަލްގެ އޮފީސް ކްރިމިނަލް ކޯޓް މަރު + ކުށްކުރުން އަހުމަދު އުދައްޔު


ހއ. ކެލާ ކަނޑޫ ފަލުން ކަނޑޫ ހޮވުން މަނާކޮށް، މަރުވެ ހިކިފައިވާ ކަނޑޫގަސްތައް ވިއްކުމަށް އެރަށު ކައުންސިލުން ނިންމައިފި އެވެ.\nކެލާ ކައުންސިލުން މިއަދު ކުރި އިޢުލާނެއްގައި ބުނެފައިވަނީ، އެރަށު ކަނޑޫފަލުގައި ހިކިފައިވާ ކަނޑޫ ގަސްތައް ނަގާ އަލުން ކަނޑޫ ގަސްތައް އިންދުމަށްޓަކައި މިހާރު ހުރި ހިކި ކަނޑޫގަސްތައް ވިއްކުމަށް ނިންމާފައިވާ ކަމަށެވެ.\nއެ އިޢުލާނުގައި ބުނެފައިވާ ގޮތުގައި މި ކަނޑޫ ގަސްތައް ވިއްކުމަށް ނިންމާފައިވަނީ އެންވަޔަރމެންޓަލް ޕްރޮޓެކްޝަން އެޖެންސީ (އީޕީއޭ) އިން ކަނޑައަޅާފައިވާ "ކަނޑޫފާތައް ބެލެހެއްޓުމުގައި ކައުންސިލުން ސަމާލުކަންދީ އަދި މަރުވެފައިވާ ކަނޑޫ ގަސްތަކާއިމެދު އަމަލުކުރަންޖެހޭ އުސޫލް" ގެ ދަށުންނެވެ.\nއެގޮތުން ކަނޑޫ ގަހުގެ ވަށަމިނުގައި 10cm ހަމަނުވާ ގަސްތައް ހިލޭ ދިނުމަށް ހަމަޖެހިފައި ވާއިރު ވަށަމިނުގައި 10 އަކާއި 20 ދެމެދު cm ހުންނަ ގަސްތައް ވިއްކަން ހަމަޖެހިފައިވަނީ 15 ރުފިޔާއަށެވެ. އަދި ވަށަމިނުގައި 20 އާއި 30 އާ ދެމެދުގެ ކަނޑޫ ގަސްތައް ވިއްކުމަށް ހަމަޖެހިފައި ވަނީ 10 ރުފިޔާއަށެވެ. މީގެ އިތުރަށް ވަށަމިން އިތުރުވާ ގަސްތަކުން ނެގުމަށް ހަމަޖެހިފައިވަނީ ކޮންމެ cm އަކަށް 50 ލާރި އިތުރުވާ ގޮތަށެވެ.\nއެ ކައުންސިލުން ވަނީ ކަނޑޫ ގަސް ބޭނުންވެލައްވާ ފަރާތްތަކުން ކައުންސިލް އިދާރާއަށް ވަޑައިގެން ފޯމް ހުށައެޅުމަށް އެދިވަޑައިގެންފަ އެވެ. އަދި މިއަދުން ފެށިގެން6މަސް ދުވަހުގެ ނިޔަލަށް އެއްވެސް ފަރާތަކުން ކަނޑޫ ހޮވުމަކީ މަނާކަމެއްކަން ރައްޔިތުންނަށް ވަނީ ހަނދާން ކޮށްދެއްވާފަ އެވެ.\nމިދިޔަ އަހަރު ކެލާގެ ކަނޑޫފާއިން ވަނީ ދުނިޔޭން ނެތެމުންދާ މެންގްރޫވް ގެ ބާވަތެއް ކަމަށްވާ "ބުރުގެރިއާ ހެނެސީ" ކިޔާ ކަނޑުލުގެ އާއިލާއަށް ނިސްބަތްވާ ގަހެއްވެސް ފެނިފަ އެވެ.\nކެލާ ކަނޑޫފާ ހިމެނޭ ސަރަހައްދަކީީ، ގުދުރަތީ އަދި ޠަބަޢީގޮތުގައި ރައްކައުތެރިކޮށް ދަމަހައްޓާ ތަނެއްކަމުގައި ކަނޑައަޅާ ހިމާޔަތްކޮށްފައިވާ ސަރަހައްދެކެވެ. މުޅި ރަށުގެ ބޮޑުމިނުގައި 212 ހެކްޓަރ ހުންނަ އިރު ރަށުގައި އުފެދިފައިވާ ޗަސްބިމުގެ ބޮޑުމިނުގައި 22 ހެކްޓަރ ހުރެއެވެ.\nމިސަރަހައްދަކީ ރާއްޖޭގެ ނިސްބަތުން އެންމެ ގިނަ ޢަދަދަކަށް ކަނޑޫގަސް ފެންނަ ސަރަހައްދެވެ. މި ޗަސްބިމަކީ ޤުދުރަތީގޮތުން ޚާއްސަ މުއްސަނދިކަމެއް ލިބިފައިވާ، ރަށުގެ ތާރީޚާއި ގުޅުން ހުރި ޗަސްބިމެކެވެ. މިގޮތުން، މިރަށުގެ ކަނޑޫފަލުން ލިބެންހުރި ކަނޑޫ، ދެވަނަ ބޮޑުހަނގުރާމައިގައި ރާއްޖެއަށް ކުރިމަތިވި "ބޮޑުތަދު" ގައި ކެލާ އަދި ކައިރީގައިވާ ރަށްތަކުން ކާނާގެ ގޮތުގައި ބޭނުންކުރިއެވެ. މި ކަމުގެ ސަބަބުން ރާއްޖޭގެ އެހެން ރަށްތަކާއި އަޅާ ބަލާއިރު ކެލާއާ، އިންވެގެން ހުރި ރަށްތަކަށް ކާނާގެ ރައްކާތެރިކަން ކަށަވަރުވެފައިވިއެވެ.\nމިހާރު ވެސް މަދުމަދުން ކަނޑޫ ކެއުމަށް ބޭނުން ކުރަމުން ދެއެވެ. މީގެ އިތުރުން ކެލާ ޗަސްބިމުގައި ވަރަށް ބިޔަކޮށް ހެދިފައިވާ، 50 އަހަރަށްވުރެ ގިނަ ދުވަސްވެފައިވާ ކުއްޅަވައްގަހެއް ވާކަން ފާހަގަކުރެވެއެވެ. ވަޒަންވެރިވެގެން އުޅޭ އަދި ހިޖުރަކުރާ ދޫނި މިސަރަހައްދުން ގިނަ ޢަދަދަކަށް ފެނެއެވެ. މިގޮތުން ކުޅީކުކުޅުގެ ބޮޑު އާބާދީއެއް މިސަރަހައްދުގައި ވަޒަންވެރިވެގެން ދިރިއުޅެއެވެ. މީގެ އިތުރުން ދިވެހިރާއްޖޭގައި ޙިމާޔަތްކުރެވިފައިވާ ދޫނިތަކުގެ ތެރެއިން މާކަނާ، އިރުވާހުދު، ކަނބިލި، ރާބޮނދި އަދި ކޮވެލި މިސަރަހައްދުގައި ދިރިއުޅެއެވެ.\nފާހަގަ: ހއ. ކެލާ, ކެލާ ކައުންސިލް, އީޕީއޭ\nކެލާ ކައުންސިލް އިދާރާގެ ބައެއް މަރާމާތު ކޮށްދޭނެ ފަރާތެއް ހޯދަނީ\nކެލާގެ ހިތްގައިމު ކަނޑޫފަލުގައި ތަރައްޤީކުރި "ކެލަވަކި ބަގީޗާ" ހުޅުވައިފި\nކެލައިން، ކަނޑުގެ އުޅަނދުފަހަރު ދުއްވުމުގެ ލައިސަންސް ނެގޭގޮތް ހަދައިފި\nކެލާ ކައުންސިލާއި ގުޅިގެން ވިޔަފާރި ކުރުމުގެ ފުރުސަތު ހުޅުވާލައިފި\nހއ. އަތޮޅުގެ ކުރީގެ މެންބަރު ކެލާ އަލިބެ އަވަހާރަވެއްޖެ\nކެލާ ސްކޫލް ދަރިވަރުންނަށް ކުރިއަށް ގެންދިޔަ ފަތަން ދަސްކޮށްދިނުމުގެ ޕްރޮގްރާމް ނިންމާލައިފި


Kim Met Gala ah lee hedhun halaaku vejje | Mihaaru\nމުނިފޫހިފިލުވުން / ސެލެބްރިޓީން\nކިމް މެޓްގާލާ އަށް ލީ ހެދުން ހަލާކުވެއްޖެ\n15 ޖޫން 2022 - 07:12\nއެމެރިކާގެ މަޝްހޫރު ސޯޝަލައިޓް ކިމް ކާޑޭޝިއަން، މެޓް ގާލާގައި ލައިގެން ހުރި މެރިލިން މަންރޯގެ އައިކޮނިކް ހެދުން އޭނާގެ އަތުން ހަލާކުވި ކަމަށް ބުނާ މައްސަލައެއް ފެންމަތިވެއްޖެ އެވެ.\nމިދިޔަ މަހުގައި ބޭއްވި މެޓް ގާލާ އިވެންޓުގެ ތެރޭގައި އެންމެ ގިނަ ބަޔަކު ދެއްކީ، އެ އިވެންޓަށް ކިމް ހެދިލައިގެން ހުރި ގޮތުގެ ވާހަކަ އެވެ. ކިމް އެ އިވެންޓަށް ދިޔައީ އެމެރިކާގެ ތާރީހުގައި ވެސް އެންމެ މަޝްހޫރު އެއް ބަތަލާ ކަމަށްވާ މެރިލިންގެ އައިކޮނިކް ހެދުމެއް ލައިގެންނެވެ.\nMet Gala ah hedhun heyovaru kuran3hafuthaa in7kilo lui kolli\nއެ ހެދުން ލުމަށްޓަކައި ކިމް ވަނީ ތިން ހަފުތާގެ ތެރޭގައި ހަތް ކިލޯ ލުއި ވެސް ކޮށްލައިފަ އެވެ. އެކަމާ ގުޅިގެން ވެސް ގިނަ ބައެއްގެ ފާޑުކިޔުން ކިމް އަށް އަމާޒުވި އެވެ.\nމެރިލިން މަންރޯގެ ކަލެކްޝަނުން ބުނީ އެ ހެދުމުގެ ބައެއް ތަންތަނުން ފަތި ވީދައިގެން ގޮސްފައިވާ ކަމަށެވެ. އަދި އޭގެ އިތުރުން، އެ ހެދުމުގެ ހުރި ބައެއް މާފުތައް ވެސް ހުރީ މިހާރު ނެއްޓިފައި ކަމަށް ބުންޏެވެ.\nކިމް އެ ހެދުން ލުމަށް ފަހު އަނބުރާ ދިންއިރުގައި ހެދުމަށް ހުރީ ގެއްލުން ވެފައި ކަމަށާއި އެކަމާ ވަރަށް ހިތާމަކުރާ ކަމަށް ވެސް ކަލެކްޝަނުން ބުންޏެވެ.\nމެރިލިން މަންރޯގެ ހެދުން އޭނާ ލައިގެން (ކ) އަދި ކިމް އެ ހެދުން ލައިގެން (ވ).\nމެރިލިންގެ އެ ހެދުމަކީ މަންރޯގެ ކަލެކްޝަންގެ ތެރެއިން މިހާރު ރައްކާކުރެވި ގައުމީ ހަޒާނާގެ ގޮތުގައި ހިމެނޭ އެއްޗެކެވެ. އެކަމާ ގުޅިގެން، އެ ހެދުން ލާން ބޭނުންވިޔަސް ވަރަށް ގިނަ ކަންކަން ފުރިހަމަވާން ޖެހެ އެވެ. އެ ކަލެކްޝަނުން ހެދުން ނަގައިދިނުން ކަހަލަ ކަންކަން ވެސް ކުރަނީ އެކަމަށް ހާއްސަ ސެކިއުރިޓީއަކުންނެވެ.\nކިމް މީގެ ކުރިން ބުނިގޮތުގައި އެ ހެދުން ލާފައި ވަނީ ހަމައެކަނި ފޮޓޯނެގުމަށެވެ. އެ ލައިގެން ތަނެއްގައި އިށީނުން އަދި ކެއުން ފަދަ ކަމެއް ނުކުރާނެ ކަމަށް އޭނާ ބުންޏެވެ.\nސެލެބްރިޓީން ކިމް ކާޑޭޝިއަން ފެޝަން\nއެހުރިހާ ވަގުތެއްގައި ކިމް ހުރީ ނޭވާ އެތެރެއަށް ހިފައްޓައިގެން.\n7 ކިލޯ ލުއިކޮށްލައިގެންވެސް ހެދުމަށް ފިޓުނުވެވި ހެދުމުގެ ފަތިތަކަށް ބާރުބޮޑުވެފަ ތިއޮތީ.\nކިމް އެއީ އަޅާލާ ވަރުގެ ކަމެއް ނޫން


Modi ge jalsaai aa gulhey gothun PG leadaruna mashvaraa kohfi\nމޯދީގެ ޖަލްސާއާ ގުޅޭ ގޮތުން ޕީޖީ ލީޑަރުންނާ މަޝްވަރާކޮށްފި\nރައްޔިތުންގެ މަޖިލީހުގެ ރައީސް މުހައްމަދު ނަޝީދު ވަނީ ޕާޓީތަކުގެ ޕީޖީ ލީޑަރުންނާ ބައްދަލުކުރައްވާ މަޝްވަރާ ކުރައްވާފައި -- ފޮޓޯ މަޖިލިސް\nއިންޑިއާގެ ބޮނޑުވަޒީރު ނަރެންދްރަ މޯދީ ރައްޔިތުންގެ މަޖިލީހުގައި ތަގްރީރުކުރައްވާ ޖަލްސާއާ ގުޅޭގޮތުން ރައްޔިތުންގެ މަޖިލީހުގެ ރައީސް މުހައްމަދު ނަޝީދު ޕާޓީތަކުގެ ޕާލިމެންޓްރީ ގްރޫޕުގެ ލީޑަރުންނާ މިއަދު ބައްދަލުކުރައްވައިފި އެވެ.\nއެ ބައްދަލުވުމުގައި މަޖިލީހުގެ ރައީސް ވަނީ މޯދީގެ ތަގްރީރު ކުރައްވާ ޖަލްސާގެ ކަންކަން ކުރިއަށް ގެންދަން ރާވާފައިވާ ގޮތާމެދު ސިޔާސީ ޕާޓީތަކުގެ ޕީޖީގެ އިސްވެރިންނަށް މައުލޫމާތު ދެއްވާފަ އެވެ. އޭގެ ތެރޭގައި މޯދީ މަޖިލީހުގައި ތަގްރީރު ކުރައްވާތީ އެކަމާ ދެކޮޅުހަދާ މެމްބަރުން ނިސްބަތްވާ ޕާޓީތަކުގެ ޕީޖީ ލީޑަރުންވެސް ހިމެނެ އެވެ.\nއެ ބައްދަލުވުމުގައި ބައިވެރިވެފައިވަނީ ޕީޕީއެމްގެ ޕީޖީގެ ލީޑާ އަހުމަދު ސިޔާމާއި ކޮންގްރެސް ޕާޓޫގެ ޕީޖީ ލީޑާ އާދަމް ޝަރީފް އުމަރާއި، ޖުމްހޫރީ ޕާޓީގެ ޕީޖީގެ ނައިބު މުހައްމަދު ނާޒިމްގެ އިތުރުން އެމްޑީއޭގެ ޕާލިމެންޓްރީ ގުރޫޕްގެ މެމްބަރު އަހުމަދު ސިޔާމް މުހައްމަދެވެ.\nމޯދީ ތަގުރީރުކުރައްވާ ޖަލްސާއާ ގުޅޭ ގޮތުން މިއަދު ބޭއްވި ބައްދަލުވުމުގެ ތެރެއިން- ފޮޓޯ މަޖިލިސް\nއިންޑިއާގެ ބޮޑު ވަޒީރު މޯދީ, ރައްޔިތުންގެ މަޖިލީހުގައި ތަގުރީރު ކުރެއްވުމަށް ހާއްސަކޮށްގެން ބާއްވާ އެ ޖަލްސާ އޮންނާނީ މާދަމާގެ މަޣުރިބް ނަމާދަށް ފަހު އެވެ. އެއީ މައުރިބު ނަމާދު ކުރުމަށް މެމްބަރުންނަށް ވަގުތު ދިނުމަށް މޯދީ ބޭނުންފުޅު ވާތީ ކަމަށް މަޖިލީހުން ވަނީ ބުނެފަ އެވެ.\nމޯދީ ރާއްޖެއަށް ކުރައްވާ ދަތުރުފުޅުގައި މަޖިލީހުގައި ތަގުރީރު ކުރެއްވުމަށް ފުރުސަތު ދެއްވުމަށް ހުށަހެޅި ހުށަހެޅުއްވުން ފާސްވީ ވޯޓުގައި ބައިވެރިވެ ވަޑައިގެންނެވި ހުރިހާ މެންބަރުންގެ އިއްތިފާގުންނެވެ.\nއެމްޑީޕީ ރައީސް މުހައްމަދު ނަޝީދު ޕީޕީއެމް + ރައްޔިތުންގެ މަޖިލިސް އިންޑިޔާގެ ބޮޑުވަޒީރު މޯދީ އެމްޑީއޭ ޕީޕަލްސް ނޭޝަނަލް ކޮންގްރެސް - ޕީއެންސީ ބޮޑު ވަޒީރު މޯދީގެ ރަސްމީ ދަތުރުފުޅު\n"ސަލާމް ބުނާނެ މިންގަނޑެއް އެމްޑީޕީން ކަނޑައެއް ނާޅާނެ"


Ahivah meeru nunas kaan rangalhu meyvaa eh\nއަހިވަށް މީރު ނޫނަސް ކާން ރަނގަޅު މޭވާއެއް!\nކުރީޒަމާނު ގޭގޭގައި ހައްދާ އުޅުނު ނަމަވެސް މިހާރަކަށް އައިސް ވަރަށް މަދު ގެއަކުން ނޫނީ ނުފެންނަ އަހިވަށް ގަހަކީ މިހާރުވެސް މަދު މަދުން ނަމަވެސް ވަލުތެރޭ ކަހަލަ ގަސްގިނަވެ ޖަންގަލި ހެދިފަ ހުންނަ ތަންތަނުން ފެންނަ ގަހެކެވެ. އަހިވަކަކީ ހުތް ފޮނި ނުވަތަ ކުޅި ރަހައެއްދޭ ވަރަށް ފައިދާ ހުރި މާއްދާތަކުން މުއްސަނދި މޭވާއެކެވެ. ނަމަވެސް ގިނަ ބަޔަކަށް އެހާމީރު ނުވަތަ އެހާ ގަޔާވާ މޭވާއެއް ނޫނެވެ. ސަބަބަކަށް ވެފައި އޮންނަނީ މި މޭވާގެ ވަސް ކަމުގައިވެސް ވެދާނެވެ.\nއެގޮތުން އަހިވަށް ފަނި ބޭނުންކުރުމަކީ އޭގައި ހިމެނޭ އެންޓި އޮކްސިޑެންޓްތަކުގެ ސަބަބުން ކެންސަރާއި ޓިއުމަރު އުފެއްދުމާއި ދެކޮޅަށް މަސައްކަތް ކުރާކަމެކެވެ. އަދި އަހިވަކުގައި ހިމެނޭ އެންތްރަކިނޯންގެ ސަބަބުން ގައިގަ އުފެދޭ ފާރުގަނޑުތަކުގައި ހުންނަ ޖަރާސީމްތަކުގެ އަސަރު ދުއްވާލައެވެ.\nއަހިވަކަކީ ދީފާއި ބާރު ވަރުގަދަކުރުމަށާއި ދުޅަ ތަކާއި ދެކޮޅަށް މަސައްކަތްކޮށްދޭ މޭވާއެކެވެ. އަދި މި މޭވާއަކީ ނެޗުރަލް ޕޭން ކިލާއެއްވެސްމެއެވެ. އަހިވަކުގައި ހިމެނޭ އެކްސްޓްރެކްޓް ގެ ސަބަބުން ތަދުކަނޑުވައިދީ ހުޅުތައް ދުޅަވުމުގެ ބަލިތައް ޖެހުމުން ހުޅުހަލާކުވާ މިންވަރު ދައްކޮށްދޭ އެއްޗެކަމުގައެވެ. މިއީ ތަފާތު ބަލިތައް ޖެހިފައިވާ މީހުންނާއި ދިގުމުއްދަތަށް ބަލިވުމުގެ ސަބަބުން ދިފާއީ ބާރު ދަށްވެފައިވާ މީހުން ބޭނުންކުރަން ރަގަޅު މޭވާ އެކެވެ.\nމީގެ އިތުރުން އަހވަކަކީ ކުޑަކަމުދާ ނިޒާމުގެ ބަލިތަކަށް ވަރަށް ރަނގަޅު ފަރުވާއެކެވެ. އަދި މީގެ އިތުރުން ކޮންމެ ދުވަހަކު އަހިވައް ފަނި ބުއިމަކީ ސިފިލިސް އަދި ކިހުނުވުން ފަދަ ޖިންސީގުޅުމުން ފެތުރޭ ބަލިތަކަށް ޝިފާއެއްގެ އިތުރުން ރަހިމުގައި ގޮށްލުން ކުރިމަތިވުމުންގެ ވޭނުން ރަނގަޅުވުމަށްވެސް އެހީތެރިވެދޭ މޭވާއެވެ.


SunOnline: Dua kuranee Raees Yaameen ah veehaaves avahakah luyeh libi minivan vumah: Majilis Raees\ndate_range އަންގާރަ 26 ޖެނުއަރީ 2021\nދުއާކުރަނީ ރައީސް ޔާމީނަށް ވީހާވެސް އަވަހަކަށް ލުޔެއް ލިބި މިނިވަންވުމަށް: މަޖިލިސް ރައީސް\n30 Nov 2020, 22:14\nރައީސް ޔާމީން ރައީސުލްޖުމްހޫރިއްޔާކަމުގެ މަގާމާ ހަވާލުވެވަޑައިގެންނެވި ދުވަހު ނަޝީދާ ސަލާމް ކުރައްވަނީ-- ފޮޓޯ/ ރައީސް އޮފީސް\nދުއާކުރަނީ ޖަލުގައި ހުކުމް ތަންފީޒުކުރައްވަމުން ގެންދަވާ ކުރީގެ ރައީސް، އަބްދުﷲ ޔާމީން އަބްދުލްގައްޔޫމަށް ވީހާވެސް އަވަހަކަށް ލުއި ލިބި، މިނިވަންވުމަށް ކަމަށް ރައްޔިތުންގެ މަޖިލީހުގެ ރައީސް، މުހައްމަދު ނަޝީދު ވިދާޅުވެއްޖެއެވެ.\nމަޖިލިސް ރައީސް އެހެން ވިދާޅުވީ މިއަދުގެ މަޖިލިސް ޖަލްސާގައި ނައިފަރު ދާއިރާގެ މެމްބަރު އަހްމަދު ޝިޔާމް ދެއްކެވި ވާހަކައަކާ ގުޅިގެންނެވެ.\nމެމްބަރު ޝިޔާމް ވިދާޅުވީ ރައީސް ޔާމީނަށް ފަސް އަހަރުގެ ޖަލު ހުކުމެއް އިއްވާފައި ވަނީ ނުހައްގުން ކަމަށެވެ. ނުހައްގުން "ނަހަލާލު" ހުކުމެއް ކޮށްފައި ވާތީ ކަންބޮޑުވާ ކަމަށާއި، އެހެން ނަމަވެސް ރައީސް ޔާމީނަކީ ފިއްލަވާނެ ބޭފުޅެއް ނޫން ކަމަށް ޝިޔާމް ވިދާޅުވިއެވެ.\nޝިޔާމް ވިދާޅުވީ ފަސް އަހަރު ޖަލުގައި އޮންނަން ޖެހިވަޑައިގަތަސް ރައީސް ޔާމީން އޮންނަވާނެ ކަމަށެވެ.\nއަދި ރައީސް ޔާމީނަށް ހުކުމް ކުރެއްވީތީ، ހުކުމް ކުރެއްވި ފަނޑިޔާރު މަތީ ކޯޓަކަށް ބަދަލުކޮށްފައިވާކަމަށް ވެސް ޝިޔާމް މިއަދު ވިދާޅުވިއެވެ.\nޝިޔާމްގެ ވާހަކަ މެދުކަނޑާލައްވަމުން މަޖިލިސް ރައީސް ވިދާޅުވީ އެމަނިކުފާނުގެ ދުއާއަކީ ރައީސް ޔާމީން އަވަހަށް މިނިވަންވުން ކަމަށެވެ.\n"އަޅުގަނޑުވެސް ދުއާކުރަނީ، ރައީސް ޔާމީނަށް ވީހާވެސް އަވަހަކަށް ލުޔެއް ލިބި މިނިވަންވުމަށް،" މަޖިލިސް ރައީސް ވިދާޅުވިއެވެ.\nމަނީ ލޯންޑްރިންގެ ދައުވާ ސާބިތުވެ، ރައީސް ޔާމީންގެ މައްޗަށް ފަސް އަހަރުގެ ޖަލު ހުކުމެއް އިއްވީ މީގެ އެއް އަހަރު ކުރިންނެވެ. އެމަނިކުފާނު ޖަލުގައި އޮންނަވާތާ އަހަރެއް ވުމާ ގުޅިގެން އިދިކޮޅު ކޯލިޝަނުން ވަނީ ކަނޑުމަތީގައާއި ރާއްޖޭގެ އެކި ރަށްރަށުގައި މުޒާހަރާކޮށްފައެވެ.\nއިދިކޮޅު މުޒާހަރާއިން ގިނަ ބަޔަކު ފުލުހުންގެ ބެލުމުގެދަށަށް\nއިމްރާން އާ ދެކޮޅަށް އަދާލަތުގެ ރައީސް ކަމަށް ޑރ. ޒާހިރު\nއަދާލަތުގެ އިންތިހާބަށް ކުރިމަތިލުން މުއްދަތު އިތުރުކޮށްފި


ކ.މާފުށި ކައުންސިލަށް Kobelco 70SR Midi އެކްސްކަވޭޓަރެއް ގަތުމާއި ގުޅޭ؛\nކ.މާފުށި ކައުންސިލަށް Kobelco 70SR Midiއެކްސްކަވޭޓަރެއް ގަތުމާއި ގުޅޭ؛\nމިއިދާރާގެ ބޭނުމަށް Kobelco 70SR Midiއެކްސްކަވޭޓަރެއް ގަންނަން ބޭނުންވެއެވެ. މި އިޢުލާނާއި ގުޅޭ މަޢުލޫމާތު ކަރުދާސް މިއިޢުލާނާއި އެޓޭޗް ކުރެވިފައިވާނެއެވެ.\nވީމާ، މިކަމަށް ޝައުގުވެރިވެލައްވާ ފަރާތްތަކުން މި ކައުންސިލުގެ މެއިލް [email protected] އަށް މައުލޫމާތު ފޮނުވައިގެން ނުވަތަ ލިޔުމަކުން ހުށަހަޅައި ރަޖިސްޓްރީ ކުރެއްވުން އެދެމެވެ. ރަޖިސްޓަރ ކުރެވުންތޯ ކަށަވަރުކުރުމަކީ އެފަރާތެއްގެ ޒިންމާއެކެވެ. ރަޖިސްޓްރީ ކުރުމަށް ފޮނުވާ މެއިލް ނުވަތަ ލިޔުމުގައި ކޮންމެހެން ހިމަނަންޖެހޭ މަޢުލޫމާތު:\n- އިޢުލާން ނަންބަރު (ކޮން މަސައްކަތެއްކަން އެނގޭގޮތަށް މެއިލްގެ ސަބްޖެކްޓްގައި ލިޔުމަށް)\n- ގުޅޭނެ ފޯނު ނަންބަރު\n- އީމެއިލް އެޑްރެސް\n- މެއިލް ފޮނުވާ ފަރާތުގެ ނަން\nބީލަން ރަޖިސްޓްރީ ކުރުން:\n2022 މާރޗް 24 ވަނަ ދުވަހުގެ 12:00 ގެކުރިން،\n2022 މާރޗް 22 ވަނަދުވަހުގެ 13:00 ގައި މާފުށި ކައުންސިލް އިދާރާގެ މީޓިންގ ރޫމްއަށް،\n2022 މާރޗް 30 ވަނަދުވަހުގެ 13:00 ގައި މާފުށި ކައުންސިލް އިދާރާގެ މީޓިންގ ރޫމްއަށް،\nބީލަން ހުށަހަޅަންވާނީ ސިޓީއުރައެއްގައި ބަންދުކުރެވިފައެވެ. ސިޓީއުރައިގެ ބޭރުގައި ބީލަމަށް ދެވިފައިވާ ނަން ލިޔެފައި އޮންނަންވާނެއެވެ. ބީލަން ހުށަހެޅޭނީ މިނިސްޓްރީ އޮފް އިކޮނޮމިކް ޑިވެލޮޕްމަންޓް ގައި ރަޖިސްޓްރީކޮށްފައިވާ ފަރާތްތަކަށް އެކަނި ކަމުގައިވެސް ދަންނަވަމެވެ. ރަޖިސްޓަރ ނުކުރައްވާ ފަރާތްތަކާއި ގަޑިއަށް ހާޒިރު ނުވާ ފަރާތްތަކަށް ބީލަން ހުށަހެޅުމުގެ ފުރުސަތު ނޯންނާނެ ވާހަކަ ދަންނަވަމެވެ.\nއިތުރު މަޢުލޫމާތު ބޭނުންފުޅުވާ ފަރާތްތަކުން [email protected] އަށް އީމެއިލް ކުރެއްވުން އެދެމެވެ.\n15 މާރޗް 2022\n15 މާރިޗު 2022\nޕަބްލިޝްކުރި ތާރީޚު: 15 މާރިޗު 2022\nޕަބްލިޝްކުރި ގަޑި: 23:03\nސުންގަޑި: 30 މާރިޗު 2022 13:00\n- Mauloomath Karudhaas